Rayyithun Sarukaaraa Gayaavaathee Bayaku Hithugai Jehijje: Mausoom - Vaguthu\nރައްޔިތުން ސަރުކާރާ ގަޔާވާތީ ބަޔަކު ހިތުގައި ޖެހިއްޖެ: މައުސޫމް\n4 މަސް ކުރިން ( އޭޕްރީލް 26, 2021 )\nޓޫރިޒަމް މިނިސްޓަރު އަބްދުﷲ މައުސޫމް "ވަގުތު" އަށް އިންޓަވިއު ދެއްވަނީ - ވަގުތު އިމޭޖަސް: އަހުމަދު އަލީ\nކޮވިޑް-19 ގެ ބަލިމަޑުކަމާއި އޭގެ ސަބަބުން ކުރިމަތިވެފައިވާ އިގްތިސާދީ ތަދުމަޑުކަމުގައި ސަރުކާރުން ކުރަމުންދާ މަސައްކަތްތަކާ މެދު ރައްޔިތުން ގަޔާވާތީ ވާދަވެރި ފަރާތްތަކުން "ހިތުގައި ޖެހިފައިވާ" ކަމަށް ޓޫރިޒަމް މިނިސްޓަރު ޑރ.އަބްދުﷲ މައުސޫމް ވިދާޅުވެއްޖެއެވެ.\nމައުސޫމް މިހެން ޓްވީޓެއް ކުރައްވާފައިވަނީ އަވަށްޓެރި އިންޑިއާގައި ކޮވިޑް-19 ގެ ބަލިމަޑުކަން މި ދުވަސްވަރު ބާރަށް ފެތުރެމުންދާ ދަނޑިވަޅެއްގައި ވެސް އިންޑިއާއާއި ރާއްޖެއާ ދެމެދު ކުރާ ދަތުރުތައް މެދުކަނޑާނުލައި ކުރިއަށް ގެންދާތީ، ބައެއް ފަރާތްތަކުން ކަންބޮޑުވުން ފާޅުކުރަމުން ދަނިކޮށެވެ. އިދިކޮޅު ޕީޕީއެމްއާއި ޕީއެންސީއިން ވެސް އެ ކަމަށް ދަނީ ފާޑުކިޔަމުންނެވެ.\nއިންޑިއާގެ ފަތުރުވެރިންނަށް ސިޓީ ހޮޓާތަކަށާއި ގެސްޓްހައުސްތަކަށް ނާދެވޭ ގޮތް ހަދަން ނިންމީ ވެސް ބައެއްގެ ޕްރެޝަރު ބޮޑުވެގެން ކަމަށް މިނިސްޓަރ މައުސޫމް އިއްޔެ މީޑިއާގައި ވިދާޅުވެފައި ވެއެވެ.\nމިނިސްޓަރު މައުސޫމް ކުރެއްވި ޓްވީޓެއްގައި ވިދާޅުވީ، ތާށި ވަގުތެއްގައި ވެސް ގައުމުގެ އިގްތިސާދު ހިންގުމުން ރައްޔިތުންގެ މުހުތާދުތަކަށް ކޮންމެ ވެސް ވަރެއްގެ ތަސައްލީއެއް ލިބިގެން ސަރުކާރާ މެދު ރައްޔިތުން ގަޔާވެފައިވާ ކަމަށެވެ. އެކަމާ ބަޔަކު ހިތުގައި ޖެހިގެން އެކި ވާހަކަ ފަތުރަމުންދާ ކަމަށް އޭނާ ވިދާޅުވިއެވެ.\n"ރައްޔިތުން ސަރުކާރާ ގަޔާވާތީ ބަޔަކު ހިތުގައި ޖެހުނަސް، ރާއްޖޭގެ އިގްތިސާދުގެ ބޮޑު ހިއްސާއެއް ކުރާ ފަތުރުވެރިކަން ސިޔާސީ ކޮށްގެން އެ ބަޔަކަށް ސިޔާސީ މަންފާއެއް ލިބިދާނެބާ.؟" މައުސޫމްގެ ޓްވީޓްގައި ސުވާލު އުފައްދަވާފައިވެއެވެ.\nތާށި ވަގުތެއްގާވެސް ގައުމުގެ އިގްތިސޯދު ހިންގުމުން، ރައްޔިތުންގެ މުހުތާދުތަކަށް ކޮންމެވެސްވަރެއްގެ ތަސައްލީއެއްލިބި ރައްޔިތުން ސަރުކާރާ ގަޔާވާތީ ބަޔަކު ހިތުގަޖެހުނަސް، ރާއްޖޭގެ އިގުތިސޯދުގެ ބޮޑު ހިއްސާއެއްކުރާ ފަތުރުވެރިކަން ސިޔާސީ ކޮށްގެން އެބަޔަކަށް ސިޔާސީމަންފާއެއްލިބިދާނެބާ؟\n— Abdulla Mausoom (@Mausoom_Maus) April 25, 2021\nމައުސޫމްގެ ޓްވީޓަށް ވެސް ގިނަ ބަޔަކު ފާޑުކިޔާފައިވެއެވެ. އިގްތިސާދު ހިނގަމުންދާ ކަމަށް މައުސޫމް ވިދާޅުވިޔަސް ގިނަ އަދަދެއްގެ ޒުވާނުންގެ ވަޒީފާ ގެއްލި އަދި އާމްދަނީ ލިބޭނެ ގޮތްތަކެއް މި ދަނޑިވަޅުގައި ހަމަޖެހިފައި ނެތުމުން އިގްތިސާދު ހިނގަމުންދާ ކަމަކަށް ގަބޫލު ކުރަން ދަތި ކަމަށް ގިނަ ބަޔަކު ފާހަގަކުރެއެވެ. އަދި ރޯގާ ރާއްޖޭގައި ބާރަށް ފެތުރިއްޖެނަމަ އިގްތިސާދެއް އޮންނާނެތޯ ވެސް ގިނަ ބަޔަކު ސުވާލު އުފައްދައެވެ.\nއިންޑިއާ ފަތުރުވެރިންނާއިމެދު އެޅި ފިޔަވަޅާއި ގުޅިގެން މައުސޫމް ވަނީ ވަރަށް ބޮޑަށް ކަންބޮޑުވުން ފާޅުކުރައްވާފައެވެ. އޭނާ ވިދާޅުވާ ގޮތުގައި އިންޑިއާގައި ކޮވިޑް ބާރަށް ފެތުރުނުނަމަވެސް ރާއްޖެ އިން އިއްޔެ އެޅި ފަދަ ފިޔަވަޅެއް އަޅާކަށް ނުޖެހެއެވެ.\nރާއްޖެ އަށް އެންމެ ގިނަ އިން އަންނަނީ އިންޑިއާގެ ފަތުރުވެރިންނާއި އެއާލައިންތައް\nރާއްޖެ އަށް ރަޝިއާގެ 149،000 ފަތުރުވެރިން، އިންޑިއާގެ 120،000!\nއޭޕްރީލް 26, 2021 09:17\nރައްޔިތުން ވޯޓް ދިންގޮތުން ހިތުގައި ޖެހިފައިތިބީ ސަރުކާރުގެ ވެރިން. ރައްޔިތުންނަށް ދޭންޖހެ ކޮށްދޭންޖެހޭ ކަންކަން ނުކުރެވިވަނީ\nއޭޕްރީލް 26, 2021 09:26\nތާކު ހުރި ފައްކާ މަރުމޯލެއް..!\nއޭޕްރީލް 26, 2021 09:27\nމައުސޫމޫ..! ގަޔަކާނޫންވަނީކީ، ވަނީ ހިތާ!!!! އެހެންޏާފަހެ، މުޅިގައުމު އަނދަވަޅަކަސް ވައްޓާލާ، ގައުމު ވިއްކާލާ ރައްޔިތުން މިވަނީ ނިކަމެތހިވެފަ!\nއޭޕްރީލް 26, 2021 09:37\nމައުސޫމް ދޮންބެ ތިހެން ބުނީމަ ދެން ކިހިނެއް އެއްޗެއް ނުބުނެ ހުންނާނީ ؟ދޮންބެ ތިބުނަނީ މިޤައުމުގެ ރަތްޔަތުން ގަޔާޔަނީ ކަރަޕްޝަނާ އޭތޯ؟ ކޮވިޑް އެންމެ ނާޒުކު ދުވަސް ވަރު ތިޔަމިނިސްޓްރީ އާ އޭރު ހަވާލުވި މީހާ ކުރީ ރަތްޔަތުން އެދޭ ކަންތަށް ތޯ؟ ހެލްޓް މިނިސްޓަރ ވެންޓިލޭޓާ ތައް ހޯދަން ރައްޔަތުން ފެ ފައިސާ ހަރަދު ކޮށް ވެ ނުލިބި ވަނީ އެ އީ ރަތްޔަތުން ބޭނުން ވި ގޮތް ތޯ؟ މިހެން ވީމަ ދެން ކިހާ ޖޭ ވާނެ ދެއްތޯ ދޮންބޭ؟\nއޭޕްރީލް 26, 2021 09:40\nތިޔަ ބޭފުޅާ ގޭދޮށު ދެތިން މީހަކާ، ދެން އެނޫންވެސް ތަނެއް ދޮރެއް ނޭންގޭ މީހުންތަކަކާ!!! އަހަރުމެން ގަޔާއެއް ނުވޭ. މޮޔަވެބަލަ....\nއޭޕްރީލް 26, 2021 09:42\nކަލޯމެން ޔާނު ވެރިކަމުގަ ޓްއަރިޒަމ. ބޮއިކަޓްކުރަން ގޮވާ ފިތުނަ ތައް އުފެއް ދި ފިތުނަ ފި ދަނަ ތައް ލަ ދުޙަޔާތް ކޮބާ؟ ކަލެއަށްތިޔަކަމެއްނުވާނެ؟! ޢިންޑިޔަނުންނަކަށް ޓްއަރިޒަމްގެ ފައި ދާ އެްއް އެހެންބަޔަކަށްވެސް ހޯ ދާނު ދެވޭނެ\nއޭޕްރީލް 26, 2021 09:45\nމިއީ އަނެއްކާ އަނެއް ކަޑުކޮސް އިތުރަށް މީނަގެ ވަނަވަރު ކިޔައިދޭކަށް ނުޖެހޭނެ މިސޮރު މަޖިލިސްގަ އުޅުނު އިރު ދެއްކި ދެކޮޅު ހަމަނުޖެހޭ ވާހަކަތައް ވާނީ އަޑުއިވިފައި ސަރުކާރާއި މީހުން ގަޔާވާކަން ކައުންސިލް އިންތިހާބުގައި ވަނީ ފެނިފައި އަދި މިނޫނަސް ކަލޯ ސޯޝަލް މީޑިޔާގައި ސަރުކާރު ގަޔާވާ ވަރު އެބަ ފެނޭ މީނައަކަށް އިތުރު ގޮތެއް ނޯންނާނެ އެހެން ނޫނަށް ރާއްޖޭގައި އޮތް ކޮރަޕްޝަނުން ފުރިފައިވާ މީހުން ތިބި ޕާރޓީގެ ވަޒީރެއް މިއީ ރައްޔިތުން ގަޔާވާނީ މިހާ ވަރަށް ނަސީބެއްނު މީނާ ރައްޔިތުން ސަރުކާރު ދެކެ ހިތާވާ ވަރު އޭ ނުބުނި ކަން\nއޭޕްރީލް 26, 2021 09:48\nކަލޯ އިދުކޮޅު މީހުންނަކީ އެޗްޕީއޭ ދޯ މަށަށް އޮޅިއްޖެ މިހާރު ސަބަބަކީ އިންޑިޔާ މީހުން އައުން ކޮންޓްރޯލްކޮށް ވަކި ސިސްޓަމަކަށް ފެއްތީ މައިމޫނާއައްތަ ދެން ކަލޯ ކިޔާއެއްޗެއް ދިމާނުވެ މިއީ ކިޔަވައިގެނ ްހުރި ސޮހޮލެއް އައްޑުއަށް ގޮސް އެއަތޮޅަށް އަންނާނީ ޕައުންޑޭ ބުނި މީހާ މިއީ ހަމަޖެހޭ މީހެކޭ ދެންނެވޭ ކައްނެތޭ ސޮރީ ބްރޯ\nތިޔަ ސަރުކާރާ ގަޔާވެދާނެތަ ބުއްދި ހަމަޖެހޭ ބަޔަކު؟؟؟ ޕެއްއްއް\nއޭޕްރީލް 26, 2021 09:54\nބޮޑު ކެލާގަނޑާ ރައްޔިތުން ގޔާނުވާކަން އަދިވެސް ބީތާއިންތަކައް ނުވިސްނޭތަ؟ ވޯޓުން ބަލިކުރީމަވެސް...\nއެހެން ވީމަވަރައް ސާފްކޮންތިވިދާޅުވަނީ ގައުމުގެރައްޔިތުންގެ ފުރާނަޔަށްވުރެން ވެސްފަތުރުވެރިން އަތުންލިބޭ ޑޮލަރުގެ އަގުމާބޮޑޭތޯތިވިދާޅުވަނީ؟\nއޭޕްރީލް 26, 2021 10:01\nކަލޯ ތި ހީކުރަނީ މި ސަރުކާރަކީ ރީތި އަންހެންކުއްޖެއްކަމައްތަ؟ މި ސަރުކާރަކީ ވަގާއެއް! ބޮޑު ދުއްޕާނެއް! ކޮށްދިން ކަމެއް ނެތް! ބައިތުލްމާލުގައި ލޯލާރިއެއްގެވަރުވެސް ނެތް!\nއޭޕްރީލް 26, 2021 10:09\nވަގު ސަރުކާރު ރައްޔިތުންގެ ބައިތުލް މާލު ހުސްކޮށްފި ދެން ކޮންޖޭއެއް މި ވަގު ސަރުކާރު ދެކެ ރައްޔިތުން ވާނީ ކޮބާތޯ އަށްޑޫ އަށް ލިބުނު ހާ ޕައުންޑް.\nއޭޕްރީލް 26, 2021 10:18\nވަރަށްގަޔާވާނެ ތިބޭފުޅާގެއަމިއްލަ ރަށް ކަމުގައިވާ ހއ.ކެލައިންވެސް ސަރުކާރަށްނޫނެކޭބުނެފައެއޮތީ ކޮންމެމީހަކުވެސް ބަލަނީ އަމިއްލަޖީބުބޮޑުކޮށް ބޮޑެތިމަގާމްތައްލިބޭތޯ ރަތްޔެތުމީހާ ސަރުކާރަށް 20އަހަރު ނުވަތަ 40އަހަރު ވަންދެން ބުރަމަސައްކަތްކޮށްދިނީމަ ޕެންސަންގޮތުގައި ދޭ 700 ނުވަތަ 500ރުފިޔާވެސް ތިޔައުޅެނީ ކަނޑާނުލެވިގެން މިމީހުންވެރިކަމަށްއަތުވެއްޖެއްޔާ އަބަދުވެސްބަލާނީ ރަތްޔެތުންއިނދަޖައްސާލެވެތޯ މިމީހުންނަށް =/70000 ނުވަތަ =/80000ރުފިޔާ މުސާރަ އޯކޭ ނިކަމެތި މީހާއަށްލިބޭ 500ރުފިޔާއަކާ އަޅާގަނެގެން އަބަދުވެސްއުޅޭނީ އެހެންވީމަ ތިބޭފުޅުންނަށް ވަރަށްތާއިދުބޮޑުވާނެ\nތީމީހަކު މިނިސްޓަރު ކަންދޭވަރުގެ\nމީހެއްނޫން ވާހަކައެއްދައްކަން އިގޭ\nމީހެއްވެސްނޫން ތިކަހަލަ ތަންދޮރު\nނޭގޭ ގަމާރުންލާގެން ހިންގާސަރުކާ\nގަޔާވާނީކޮން ރައްޔެތެއްތޯ ފައިސާ\nޖެހުންނޫންކަމެއް ނޭގޭ ކިހާރައްޔެތުން\nގަޔާވާނެ ރައްޔެތުންމިތިބީ ބަނޑައްޖެހިފާ\nކިހާގަޔާވާނެ ރައްޔެތުން ތިތިބީ މިހާރުސޯޓުބޭލިފާ\nކިހާގަޔާވާނެ ވިލިމާލޭގެވޯޓް ހޯދީވެސް\nލާރިދީގެން ހެންނޫންނަމައެއްމެ ވޯޓެއްވެސް\nގެކަންފުޅެއްވެސްނެއްބަ ޔަކު ވޯޓް\nކިހާގަޔާ ވާނެތޯ ރައްޔެތުމީހާ ދެންނުވިއެއް\nނު އިސްތިއުފާ ދީފަގެޔަތްދޭ ބަލަ\nއޭރުން ރައްޔެތުމީހާ މާގަޔާވާނެ؟\nއޭޕްރީލް 26, 2021 10:20\nމަ ހީނުކުރަން މަޢުޞޫމަކީ މިފެންވަރުގެ މީހެއްކަމަކަށް! މަޤާމު ދިފާޢުކުރަން ޅޮހުގައި އާރުހުންނާނެޔޭ ބުނާނެކަމަކަށް ހިއެއްނުކުރަން!\nއޭޕްރީލް 26, 2021 16:46\nވ. ބޮޑު ތެދެއް. 👍\nއޭޕްރީލް 26, 2021 10:23\nސަރުކާރެއްދެން ރަގަޅުވާނީ މިވަރަށް! އެންމެ ކުދިވަޢުދުންފެށިގެން އެންމެ ބޮޑަތި ވަޢުދުތައވެސް ހުރީ ހުރި ތަނުގައި! ދައުލަތަށް އާމުދަނީއެއް ލިބެނީ ޔާމީން ހޯދާފަހުރި އެސެޓްތަކުން. ރައީސުލްޖުމްހޫރިއްޔާއޭކިޔަފަ ގޮނޑިޔަކު ބޮއްޔެއް ބައިންދައިގެން ތިޔަ އޮފް އަރުވަނީ!\nއޭޕްރީލް 26, 2021 10:28\nމައުސޫމަކީ ހުސް އަނގައެއް ކުރެވުނު ކަމެއް ނެތް އެމް އެމް ޕީ އާރު ސީން ރަށްތައް ދިން ފަރާތްތައް ހާމަނުކޮށްގެން އައިކޮމް އިން ފުލުހަށް މައްސަލަ ހުށަހެޅިކަން އެނގޭތޯ މަނިކުފާނު އަޑަށް ބާރުލާފައި ބުނުއްވި ހާމަ ކުރާނަމޭ ނުކެރުނު ރަށްތައް ދިން މީހުން ހާމަކުރާކަށް އަދި ވެސް ވާހަކަ ދަްކާތި ނުކެރޭނެ ރަށްތައް ދިން ފަރާތް ހަާމަ ކުރާކަށް ވަޒީރުކަމުން ވަކި ކުރާނެ އަދި ކަލޭގެ މަސްލަހަތު ވެސް ހިމެނޭ\nކޮބައިތޯ ޓޫރިޒަމް ބޮއި ކޮޓް ކުރަން ގޮވި އިރު މަނިކުފާނު އޭރު ނިދާފަތޯ ނޫނީ ދުނިޔޭގައި ނޫލުއްވަނީތޯ\nއޭޕްރީލް 26, 2021 10:40\nގަޔާ ވާވަރު ފެނިއްޖެނުން އިންތިހާބެއް ބާއްވާލީމަ. މަކުރިން ހިޔެއް ނުކުރަން މަސޫމް އަކީ މޮޔަކުއްޖެއް ކަމަކަށް އެކަމު މިހާރު ގަބޫލުކޮށްފިން ތީ މޮޔަ ގަމާރު އަދި ކަނު ގޮލަޔެއްކަން.\nއޭޕްރީލް 26, 2021 10:52\nޕްރޮޕޯސް ކުރަން ރަނގަޅު އަނގޮޓިއެއް ނެތިގެން މިތިބެނީ! އެހާވެސް ސަމައްތަރު ހެޔޮ އޮޅަލި ކުލައިގެ މީހެއްވީމަ ހަމަ ކިރިޔަކިރިޔާ މިތިބެވެނީ! ކިތަންމެ ގަޔާވިއެއްކަމަކު ކައިވެންޏަކާ ނުލައި ހިތްއެދޭ އުފަލެއް ހާސިލެއ ނުކުރެވޭނެތާދޯ؟ އެކަމަކު އޮބިއޮންނަނީ ލައްކަ ހިތްވަރުން.\nައަހުމަދު / އައްޑޫ\nއޭޕްރީލް 26, 2021 11:03\nޑރ. މައުސޫމް...... ނާސިގެތަކަށް، ކަރަންޓީންވާން، މިނޫނަސް ޓޫރިސްޓު ގިންތިއަށް ނުފެތޭ މީހުން ކޮންމެވެސް ގޮތަކުން ރާއްޖެ އައުމާއެކު ރިޕޯރޓެއް ހަދާ، މިވެނި ވަރަކަށް ޓޫރިސްޓުން އަތުވެއްޖޭ ކިޔާ އިއުލާނު ކުރުމަކުން، އެއީ މައުސޫމަށް ކުރެވެނު މަސައްކަތަކުން ކުރެވުނު ކަމެއްކަމަށް ދެކިލެއްވުމަކީ ވަރަށް ނާތަހުޒީބު އަމަލަކައްނޫނީ ނުވާނެ. އަދި ހަރުދަނާ ސިޔާސީ މީހަކަށްވެސް މީހުންބަލައެއް ނުގަންނާނެ. ހަމަ އެކަނި ފިކުރުކުރާ މީހަކަށް ނުވެ ފިކުރުކޮށް ވިސްނާމީހަކަށް ވޭތޯ ބެލުން ބުއްދިވެރި.\nއޭޕްރީލް 26, 2021 11:17\n"އިންޑިއާގެ ފަތުރުވެރިންނަށް ސިޓީ ހޮޓާތަކަށާއި ގެސްޓްހައުސްތަކަށް ނާދެވޭ ގޮތް ހަދަން ނިންމީ ވެސް ބައެއްގެ ޕްރެޝަރު ބޮޑުވެގެން ކަމަށް މިނިސްޓަރ މައުސޫމް އިއްޔެ މީޑިއާގައި ވިދާޅުވެފައި ވެއެވެ."\nއެހެންވީމާ، މިއިން މި އެނގެނީ ރައްރަށު ރައްޔިތުންގެ ތެރެއިން އެތައްބަޔަކަށް ކޮވިޑު ޖެހި ރަށްރަށް ފުރަބަންދުކުރަން ޖެހުމަކީ ސަރުކާރު ކަންބޮޑުވާކަމެއް ނޫންކަން ދޯ. އެހެން ބައެއް ޕްރެޝަރ ކުރީމަ ދޯ ކަންކަން ހައްލުކުރާން ވިސްނަނީވެސް. ދޯ\nއޭޕްރީލް 26, 2021 11:41\nޤަޔާވާވަރު ބޮޑުތަނުން ފެނިއްޖެ މިހާރުވެސް. ޢަގަ އޮތީމާ މަޤާމު ދިފާއުކުރަން ދައްކާ ބޭކާރު އަގަ ތިތަޅަނީ\nއޭޕްރީލް 26, 2021 11:51\nފާޑުކިޔުން ހަޖަމުނުވާ ބޭފުޅެއް.\nއޭޕްރީލް 26, 2021 11:53\nކޮބާ ކަލޭ އައްޑުއަށް ގެނައި ޕައުންޑުތަށް.\nއޭޕްރީލް 26, 2021 12:01\nމި ބައިގަނޑުތެރެއަށް ވަދެއްޖިއްޔާ ހަމަ މަރުމޯލަކަށް ވަނީ\nއޭޕްރީލް 26, 2021 12:10\nރަށްޔިތުން ކިޔަނީ ވަކި ބަޔަކަށްތަ އެމްޑީޕީއަށް ތާއީދުކުރާ މިހުންނަކީ ރަށްޔިތުންތަ\nއޭޕްރީލް 26, 2021 12:16\nމައުސޫމު މެން ހިތުގައި ޖެހިގެން ބޭކާރު ވާހަކަތިދައްކަނީ. ރާއްޖޭގެ އިގްތިސާދު ރަނގަޅުވީމާ ރާއްޖޭގެ ހުރިހާ ރައްޔިތުންނަށް އެކަމުގެ ފައުދާވަަނެ. އެކަކުވެސް އެކަންބޮޑުވެގެން ނޫޅޭނެ. މައުސޫމުމެން އިރުއިރކޮޅާ ސިޔާސީވާހަކަ ދައްކަނީ. އިންޑިޔާއިން ޓުއަރިސްޓުން އަންނާތީ ރާއްޖޭގެ އެކަކުވެސް ކަންބޮޑުވެގެން ނޫޅޭ. މައްސަލައަކީ މިވަގުތު އިންޑިޔާއަށް ދިމާވެފައިން ބަލިމަޑުކަމުގެ ސަބަބުން އޭގެނުރައްކާތެރިކަން އިންތިހާއަށް ބޮޑުވެފައިވާތީ މުޅިދުނިޔެއިން އިންޑިޔާއަށް ދަތުރުކުރުމާއި އަދި އެގައުމުގެ މީހުން އެހެންގައުމުތަކަށް ދަތުރުކުރުން ރައްކާތެރި ކަމަކަށް ނުވަަތީ ދުނިޔޭގެ ގިނަގައުމުތަކުން އިންޑިޔާމީހުން އެގައުމުތަކަށް އެތެރެވުމުގައި ހަރުކަށި އުސޫލުތަކެއް އޮތުމުން، މިރާއްޖެއަށް އެއްވެސް އުސޫލެއެެއް ނެތި އިންޑިޔާމީހުންނަށް އެތެރެވެ އަދިއެމީހުން ބޭނުންގޮތަކަށް އުޅޭތީ އެވާހަކަ މީހުން މިދައްކަނީ. މައުސޫމު މެންއޮޅިގެން އުޅޭތީމިވާހަކަ ބުނެލީ\nއޭޕްރީލް 26, 2021 12:18\nތިޔަހެން ނޫޅެންޏާ ސްލޮޓުން ވައްޓާލާނެ ވިއްޔާ... މިިއީ ވާ ސަރުކާރެއްް....\nއޭޕްރީލް 26, 2021 12:26\nޓޫރިޒަމްގެ ރަންޒަމާން ދައްކާލާނެމޭ ބުނުއްވި ކޮބައިތޯ ރަންޒަމާން\nއޭޕްރީލް 26, 2021 12:30\nގަޔާވާކަން އެންމެ ފަހުން ނެގި ވޯޓުން ހާމަވޭ.ކަލޭ ތިހުންނަނީ މަގާމް ދިފާއުކުރަން ސަރުކާރަށް ސަނާކިޔުމުގަ.ކަލޭގެ ލަދު ކޮބާ؟\nއޭޕްރީލް 26, 2021 12:32\nމިހިރަ ގައުނައިބާ ސަރުކާރާމެދު ރައްޔިތުން ހިންހަމަ ޖެހޭލެއް ބޮޑުކަމުންދޯ މާލޭގެ މޭރުކަން ޑ.މުޢިއްޒުއަށްދިނީ ވަޒީރުކަމުގެ ދަހިވެތި ކަމުގައި ކިޔޭނުކިޔޭވެސް ނޭގެނީދޯ؟\nއޭޕްރީލް 26, 2021 13:03\nއިންޑިޔާ ސަރުކާރާއި ވެރިން ގަޔާވާތީތަ......................\nއޭޕްރީލް 26, 2021 13:12\nޢެބުނާހެން ، ހިތުގާ ޖެހުނީ ރައްޔިތުންނެއް ނޫންތަ.\nޢިދިކޮޅުގާ ތިބީ ރައްޔިތުންނެއް ނޫނޭތަ މި ބުނަނީ .\nކިޔަވާފަ ހުއްޓަސަ ކަމަކުނުދާނެ ބުއްދީގެ ބޭނުން ކުރަން ނޭންގެންޏާ.\nއޭޕްރީލް 26, 2021 13:22\nޢޑޕ ޖޭވަނީ ދިވެ ހިން މަރާ ހުސް ކުރަން ލިބުނު ފުރުސަތު ގެއްލުނީމަ. ޢިންޑިއާ މީ ހުން ކަރަންޓީނަށް ގެންނަން ހެދި ޑީލްގެ ދަށުން އިންޑިއާ ސަރުކާރުންދޭ ރިސްވަތު ހުއްޓުނީމާ ވެސް ކައްކާ އަށް ކޮސްގޮވޭނެ.\nއޭޕްރީލް 26, 2021 13:48\nމީނަވެސް އެމްޑީޕީ މީހުންނާއި އެކުވީމަ ހާދަ ނުލފާވެއްޖެއޭދޯ ، ތީ އެމްޑީޕީގެ އަބދުވެސް އަމާޒަކީ ، ގަދަރުކުރާމީހުންގެ އަނބުރު ހަަޑިކޮށް ރައްޔިތުން އެމީހުންނާށް ކުރާ ޤަދަރު ދުއްވާލުން ، މިސާލު ، މައުމޫން ، އިމްރާން ، ޤާސިމް ، އަލީވަހީދު. މީ ކުރީގައި ޤައުމީ ބަސް އިޚްތިޔާރުކުރިބައެއް މިހާރު މީހައްޕުނޑ\nއޭޕްރީލް 26, 2021 13:50\nމީ އަނެއްކާ އަނެއް ބުރާންތި ކާކު އުޅެނީ ތަނެއް ދޮރެއް ނުދަންނަ ސަރުކާރަކާ ހަސަދަވެރި ވެގެން ..\nއޭޕްރީލް 26, 2021 14:08\nމައުސޫމިޒަމް އަކީ މަޤާމުގެ ދަހިވެތިކަމުގައި ރޯމާދޫވާލު ރައްޔިތުންނަށް ފެންނަ ހުންނަ ހަގީގަތް އޮޅުވާލާ އަދި އެމީހުން ސަރުކާރުގައިނެއްތްއިރު ސަރުކާރަށް ޖެއްސުންކޮށް ރައްޔިތުންނަށް ނިކަމެތިންކަން ދިނުމަށް ފާޅުގާއި މައްކަތްކޮށް އަދި އެބައިމީހުނަށް ސަރުކާރު ލިބުނީމާ ރައްޔިތުންގެ މުދާ ފޭރި ދޮގުހަދާ އޮޅުވާލުމަށް މަސައްކަތް ކުރާ ވަޒީރުންނަށް ކިޔާ ނަމެކެވެ.\nއޭޕްރީލް 26, 2021 14:52\nމިހިރަ މީހެއްދޯ؟މަގާމުގެ ދަހިވެތިކަމުގަވެސް ބޮޑުވަރު ތީ.ގާސިމް ބުނި ރޯދަ ވީއްލުމަކަށް އަންނާށޭ ވެސް.\nއޭޕްރީލް 26, 2021 14:53\nމީ ރަމަޟާން މަސް ވީމަ\nނޫން ނަމަ ކަލޭގާތުގަ ބުނާނަން ރައްޔިތުން ގަޔާވި އެތީގެ ވާހަކަ\nއޭޕްރީލް 26, 2021 15:15\nސަރުކާރަކާ ނޫން ގަޔާ ވަނީ... ކަލެޔާ ގަޔާވަނީ.. ރައްޔަތުން ބޭނުންވަނީ ކަލެއާ އިންނަން..ކަލޭ ރީތިކަމުން.\nއޭޕްރީލް 26, 2021 15:51\nމައުސޫމް ކަލެއަށް ވަރަށް ބޮޑަށް އޮޅިވަޑައިގެން ފަ ތިހުރީ. ސަރުކާރު ފެއިލްވެއްޖެ، އިންތިޚާބަށް މަޑުކޮށްގެން މިތިބީ. ހަޑި ނުވެ ހުރޭ!\nރައްޔިތުން ސަރުކާރާ ގަޔާވާތީ ބަޔަކު ހިތުގައި ޖެހިއްޖެ: މައުސޫމް އެކަން އަގިއްޖެނޫންތޯ ލޯކަލް އިންތިހާބުން ވަކިއަޅައިގެންނާއި ނުފޫޒްފޯރުވައިގެންނާއި ދެންވެސް ފޯރުވިއެއްޗެއް ފޯރުވައިގެން ކިރިޔާ ސަލާމތްވީ ލަދެއް ނެތްމީހަކު ކޮންމެ އެއްޗެއްވެސް ކިޔާފާނޭ ކިޔާ އަޑުއަހަން މައުސޫމޫ\nއޭޕްރީލް 26, 2021 16:50\nޢިގްތިސާދު ރަނގަޅުވެގެންތޯ ފައިސާޖަހަންމިޖެހެނީ . އިގްތިޞާދުރަނގަޅުވެގެންތޯ ޕެންސަންނުދޭންނިންމަން އުޅެނީ . ޢިގްތިޞާދު ރަނގަޅުވެގެންތޯ މުެސއްސަސާ ތަކަށއ ބޭނުންވާތަކެތި ނުދެނީ\nއޭޕްރީލް 26, 2021 18:42\nއެހެންވީމަ ރަޔިތުން ނަށްތާލަން ނުކުންނަންވީއެއްނު.\nއޭޕްރީލް 26, 2021 19:07


Beelan husha'edhumuge dhauvathu - Meedhoo avashugai sports complex eh gaaim kurumuge massaikai\nބީލަން ހުށަހެޅުމުގެ ދަޢުވަތު - މީދޫ އަވަށުގައި ސްޕޯރޓްސް ކޮމްޕްލެކްސްއެއް ޤާއިމްކުރުމުގެ މަސައްކަތް\nއައްޑޫ ސިޓީ މީދޫ އަވަށުގައި ސްޕޯރޓްސް ކޮމްޕްލެކްސްއެއް ޤާއިމްކުރުމުގެ މަސައްކަތްކޮށްދޭނެ ފަރާތެއް ހޯދަން ބޭނުންވެއެވެ. މިމަސައްކަތަށް ދައުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ފަރާތްތަކަށެވެ.\nމި މަސައްކަތާއި ގުޅޭ ބިޑް ޑޮކިއުމަންޓް 2021 ނޮވެންބަރު 22 ވާ ހޯމަ ދުވަހުގެ 10:00 އިން ފެށިގެން 2021 ނޮވެންބަރު 28 ވާ އާދީއްތަ ދުވަހުގެ 13:00އާއި ހަމަޔަށް މިއިދާރާއިން ގަންނަން ލިބެން ހުންނާނެއެވެ. މި މަސައްކަތާއި ގުޅޭ މައުލޫމާތު ޝީޓް އަދި ބިޑް ފޯމް ބީލަމުގައި ބައިވެރިވުމަށް ރަޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލް ކުރެވޭނެއެވެ.\nމި މަސައްކަތާއި ގުޅޭ މަޢުލޫމާތު ސެޝަން 2021 ނޮވެމްބަރު 29 ވާ ހޯމަ ދުވަހުގެ ހެނދުނު 10:00 ގައި މިއިދާރާގެ ކޮންފަރެންސް ހޯލްގައި އޮންނާނެއެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2021 ނޮވެންބަރު 22 ވާ ހޯމަ ދުވަހުން ފެށިގެން 2021 ނޮވެންބަރު 28 ވާ އާދީއްތަދުވަހުގެ 14:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު 2021 ނޮވެންބަރު 30 ވާ އަންގާރަ ދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\nމިމަސައްކަތުގެ ބިޑް ސެކިއުރީޓީގެ ގޮތުގައި 3950.00ރ (ތިންހާސް ނުވަސަތޭކަ ފަންސާސް ރުފިޔާ) ހުށަހަޅަން ޖެހޭނެއެވެ. ބިޑް ސެކިއުރިޓީ ދިވެހި ރުފިޔާއިން ނުވަތަ އެއަދަދާ އެއްވަރެއްގެ އަދަދެއް ޔޫ.އެސް.ޑޮލަރުން ހުށަހެޅިދާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާދުވަހުން ފެށިގެން 120 (ސަތޭކަ ވިހި) ދުވަހެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2021 ޑިސެމްބަރު 05 ވާ އާދީއްތަ ދުވަހުގެ 11:00ގައި މީދޫ އަވަށު އޮފީހުގައި އަދި ކައުންސިލްގެ އިދާރާގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދުކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n17 ރަބީޢުލް އާޙިރް 1443\nސުންގަޑި: 2021-11-28 13:00:00


Dhanvaru maaginain nidhin heylevenee keehvekan engeytha? | Jazeera\tދަންވަރު މާގިނައިން ނިދިން ހޭލެވެނީ ކީއްވެކަން އިނގޭތަ؟ - Jazeera\nދަންވަރު މާގިނައިން ނިދިން ހޭލެވެނީ ކީއްވެކަން އިނގޭތަ؟\nހުސައިން ނަޒީފް July 25, 2019 79 views0\nކިތަންމެ އަރާމުކޮށް ނިދާފައި އޮތަސް، ރޭގަނޑު ދަންވަރު ހޭލެވޭ ހެއްޔެވެ؟ ދަންވަރު ހޭލެވުމަކީ ވަރަށް އުނދަގޫވާ ކަމެއްކަން ޔަޤީނެވެ. އެއަށްވުރެ ބޮޑަށް އުނދަގޫވާ ކަމަކީ އަނބުރާ ނުނިދެވުމެވެ. މިއީ ވަރަށް ގިނަ މީހުންނަށް ދިމާވާ، ވަރަށް އާންމު މައްސަލައެކެވެ. ނަމަވެސް މި މައްސަލަ ދިމާވަނީ ކީއްވެގެންތޯ، ނުވަތަ މިކަން ރަނގަޅު ކުރާނީ ކިހިނެއްކަމާމެދު ވިސްނާލިން ހެއްޔެވެ؟ ތިރީގައި މިވަނީ ދަންވަރު ނިދިން ހޭލެވޭ ބައެއް ސަބަބުތަކެވެ.\n1. ނިދާ ކޮޓަރީގެ ސަބަބުން\nނިދަން އޮންނަ ތަނުގެ ގޮތުންވެސް ނިދަން އުނދަގޫވެދާނެ އެވެ. ގިނަ މީހުންނަށް ހޭލެވޭނީ ނިދުމުގެ ފުރަތަމަ ސްޓޭޖްގައެވެ. އެގޮތުން ކޮޓަރި މާ ހޫނު ނުވަތަ ފިނިވުމާއި، މާބާރަށް ކޮޓަރީ ދޮރުލެއްޕުމާއި، ކޮޓަރިން ބޭރުން އަލި އެޅުމަކީ ނިދަން އުނދަގޫވެދާނެ ބައެއް ސަބަބުތަކެވެ. ފުރިހަމަ، އަރާމު ނިދި ހޯދުމަށްޓަކައި ކޮޓަރިއަކީ އަނދިރި އަދި ފަސޭހަވަރަކަށް ފިނި، އަޑުމަޑުތަނަކަށް ވާން ޖެހޭނެއެވެ.\n2. އެންޒައިޓީގެ ސަބަބުން\nއެންޒައިޓީގެ ސަބަބުން ދިމާވާ މައްސަލަތައް ކަމުގައިވާ ހިތުގެ ވިންދު އަވަސްވުމާއި ބިރުވެރި ހުވަފެންތައް ފެނިގެންވެސް ދަންވަރު ހޭލެވިދާނެ އެވެ. މީގެ އިތުރުން ބައެއް މީހުންނަށް ނިދީގައިވެސް ޕެނިކް އެޓޭކް ޖެހުމަކީ އެކަށީގެންވާ ކަމެކެވެ.\n3. ތައިރޮއިޑް ގްލޭންޑް މާބޮޑަށް އެކްޓިވްވުން\nތައިރޮއިޑް ގްލޭންޑަކީ އެހެން ގިނަ ގުނަވަންތައް މަސައްކަތްކުރާ ގޮތް ކޮންޓްރޯލްކުރާ އެއްޗެކެވެ. މި ގްލޭންޑް މާބޮޑަށް އެކްޓިވްވުމަކީ މާގިނައިން ހޯމޯން ތައިރޮކްސިން އުފައްދައިދޭ ކަމެކެވެ. ތައިރޮކްސިންގެ އަސަރު ހަށިގަނޑުގެ އެހެނިހެން ނިޒާމްތަކަށްވެސް ފޯރާނެއެވެ. ނިދުމުގައި ދަތިތައް ދިމާވުމާއި، ހާޓް ރޭޓް އަވަސްވުމާއި، މާގިނައިްނ ދާހިއްލުމުގެ އިތުރުން އެންޒައިޓީ އަކީ މާބޮޑަށް އެކްޓިވް ތައިރޮއިޑް ގްލޭންޑެއް ހުރުމުގެ ބައެއް އަލާމާތްތަކެވެ. މި މައްސަލަ ކުރިމަތިވާނަމަ، ޑޮކްޓަރާއި ވާހަކަދައްކައިގެން ފަރުވާ ހޯދާށެވެ.\n4. ރެސްޓްލެސް ލެގްސް ސިންޑްރޯމްގެ ސަބަބުން\nރެސްޓްލެސް ލެގްސް ސިންޑްރޯމް ޖެހިފައިވާ މީހުންގެ ފައިގައި އުނދަގޫވާކަހަލަ އިހުސާސްތަކެއް ކުރެވި، ފައި ނުހަލުވާ މަޑުން ބަހައްޓަން އުނދަގޫވާނެ އެވެ. މި އަލާމާތްތަކަކީ ހަވީރު ނުވަތަ ރޭގަނޑު ނިދާފައި އޮންނަ ވަގުތު ވަރަށް އާންމު ކަންތައްތަކެކެވެ. ބައެއް ފަހަރު ހަށިގަނޑުގައި މާބޮޑަށް އަޔަން މަދުވުމުގެ ސަބަބުންވެސް މި މައްސަލަ ދިމާވެދާނެ އެވެ. ހޫނުފެނުން ފެންވެރުންފަދަ ގޭގައި ދެވޭ ބައެއް ފަރުވާތަކަކީ މިމައްސަލަ ދިމާވާ މީހުންނަށް ރޭގަނޑުގެ ފުރިހަމަ ނިދި ހޯދުމަށްޓަކައި ކުރެވިދާނެ ކަަންތައްތަކެވެ.\n5. ސްލީޕް އެޕްނިއާގެ ސަބަބުން\nސްލީޕް އެޕްނިއާ އަކީ ބޮޑެތި މީހުންނާއި އުމުރުން ދުވަސްވީ މީހުންގެ މެދުގައި ވަރަށް އާންމު ސިއްޙީ މައްސަލައެކެވެ. ސްލީޕް އެޕްނިއާގައި ވާގޮތަކީ ނިދާފައި އޮއްވާ ނޭވާލާ މިންވަރު މަޑުވުން ނުވަތަ މުޅިން އެއްކޮށް ހުއްޓިގެން ދިއުމެވެ. މި މައްސަލައަށް އޮތް އެންމެ އާންމު ފަރުވާ އަކީ ކޮންޓިނިއުއަސް ޕޮޒިޓިވް އެއާވޭ ޕްރެޝަރ (ސީޕީއޭޕީ) މެޝިން އެވެ.\nމީގެތެރެއިން އެއްވެސް މައްސަލައެއް ކުރިމަތިވާނަމަ، ރޭގަނޑު އާންމުކޮށް ގެންގުޅޭ ރޫޓިންއަށް ކޮންމެވެސް ވަރެއްގެ ބަދަލުތަކެއް ގެނެސް، އޭގެ ސަބަބުން ނިދުމަށް ފަސޭހަވޭތޯ ބަލާށެވެ. އެގޮތުން ނިދަން އޮށޯތުމުގެ މަދުވެގެން ދެ ގަޑިއިރު ކެއުމާއި، ނިދަން އޮށޯތުމުގެ ކުރިން ޓީވީ އާއި މޮބައިލް ފޯން ބޭނުންނުކުރުމަކީ ވެސް ކުރެވިދާނެ ކަންތައްތަކެވެ. ނަމަވެސް މިފަދަ އެއްވެސް ކަމަކުން ހައްލެއް ނުލިބިއްޖެނަމަ، ވަގުތުން ޑޮކްޓަރެއްގެ ލަފާ ހޯދާށެވެ.


SunOnline: Mega Maldives ge dhathuruthah alun anna August mahu fashanee\nމެގަ މޯލްޑިވްސްގެ ދަތުރުތައް އަލުން އަންނަ އޯގަސްޓު މަހު ފަށަނީ\nފަތުހުﷲ ޔާމީން ސައީދު 13 Jun 2017, 18:05\nރާއްޖޭގެ ބައިނަލްއަގުވަމީ އެއާލައިން، މެގަ މޯލްޑިވްސްގެ މާލީ ހާލަތު ދަށްވެ ނުހިންގޭ ވަރު ވުމާ އެކު އެ އެއާލައިނުގެ ދަތުރުތައް މުއްދަތެއް ނެތް ގޮތަށް މެދުކަނޑާލުމަށްފަހު އަނެއްކާ އަލުން އަންނަ އޮގަސްޓުގައި ދަތުރުތައް ފަށަން އެކުންފުނިން ނިންމައިފިއެވެ.\nމެގަ މޯލްޑިވްސްގެ އޮފިޝަލަކު "ސަން" އަށް ވިދާޅުވީ އާ ބޯޓުތައް ގެނެސް، އާ ޕައިލެޓުންނާއި ކްރޫއިން ނަގަން ތިން މަސްދުވަހުގެ މުއްދަތެއް ބޭނުންވާ ކަމަށެވެ. އަދި އޮގަސްޓު މަހު ދަތުރުތައް ފަށާ އިރު ޑިމާންޑު ބޮޑު މަންޒިލްތަކަށް އެ އެއާލައިން މެދުވެރިކޮށް ދަތުރު ކުރެވޭނެކަމަށް އޮފިޝަލް ވިދާޅުވި އެވެ.\nއޭނާ ވިދާޅުވި ގޮތުގައި ކުރިންވެސް ދަތުރު ކުރި މަންޒިލްތަކުގެ ތެރެއިން އިންޑިއާ، ސްރީ ލަންކާ އަދި ޗައިނާގެ މަންޒިލްތަކަށް އެ އެއާލައިނުގެ ފްލައިޓުތައް ފަށާނެ ކަމަށް އޭނާ ވިދާޅުވިއެވެ.\nމެގަމޯލްޑިވްސްގެ އޮޕަރޭޝަންސްތައް 2010 ވަނަ އަހަރު ފެށި އިރު އެ އެއާލައިނުގެ 50 އަށްވުރެ ގިނަ މަންޒިލްތައް ހުއްޓެވެ. އަދި މިހާތަނަށް އެ އެއާލައިނުން ވަނީ 1.1 މިލިއަން ޕަސިންޖަރުން އުފުލައިފައެވެ.\nއެ އެއާލައިނުގެ ދަތުރުތައް މެދުކަނޑާލަން ނިންމީ ކުންފުނީގެ އޮނިގަނޑަށާއި ކެޕިޓަލައިޒޭޝަނަށް ބަދަލުތަކެއް ގެނައުމަށްޓަކައެވެ.\nއެ އެއާލައިނުން މީގެ ކުރިން ބުނެފައިވާ ގޮތުގައި އެކުންފުނިން ދަނީ ސަރުކާރާއި ރެގިއުލޭޓަރީ އޮތޯރިޓީތަކުގެ އިތުރުން ރާއްޖޭގެ ޓޫރިޒަމާއި އޭވިއޭޝަން ސެކްޓަރުގައި ހިމެނޭ އެކުންފުނީގެ ސްޓޭކްހޯލްޑަރުންނާ އެކުގައި މަސައްކަތް ކުރަމުންނެވެ. އަދި ކުންފުނީގެ އޮޕަރޭޝަންސްތައް އަލުން ފެށުމަށް އެފަރާތްތަކުގެ އެއްބާރުލުން ކުންފުންޏަށް ފުރިހަމައަށް ލިބެމުންދާ ކަމަށްވެސް އެކުންފުނިން ބުނެފައިވެއެވެ.


ކޯވިޑަށް ފަރުވާދޭ ނަރުހުން ވަރުބަލިވެފައި، ބައެއް ނަރުހުންގެ ގައިން ފަސް ކިލޯ ލުއިވެއްޖެ! – Dhuvas Online\nގަން ރީޖަނަލް ހޮސްޕިޓަލުގައި ހަދާފައިވާ ކޯވިޑް މެނޭޖްމެންޓް ފެސިލިޓީ -- ފޮޓޯ: ހެލްތް މިނިސްޓްރީ\nކޯވިޑަށް ފަރުވާދޭ ނަރުހުން ވަރުބަލިވެފައި، ބައެއް ނަރުހުންގެ ގައިން ފަސް ކިލޯ ލުއިވެއްޖެ!\nރާއްޖޭގައި ކޯވިޑް-19 ގެ ހާލަތު އެއް ދުވަހުން އަނެއް ދުވަހަށް ގޯސް ވަމުންދާއިރު ފަރުވާ ދޭން ތިބި ޑޮކްޓަރުންނާއި ނަރުހުން ވަރުބަލިވެފައިވާ ކަމަށް ހެލްތް އެމަޖެންސީ އޮޕަރޭޝަން ސެންޓަރުން ބުނެފި އެވެ.\nނޫސްވެރިންނަށް މައުލޫމާތު ދެއްވަމުން ކޯވިޑް-19 އާއި ގުޅިގެން އެކުލަވާލާފައިވާ ޓެކްނިކަލް އެޑްވައިޒަރީ ކޮމިޓީ (ޓެކް) ގެ މެމްބަރު ޑރ. ނަޒްލާ މުސްތަފާ ވިދާޅުވީ ކޯވިޑް-19 ފެތުރުން ކޮންޓްރޯލްއިން ނައްޓައި އެޑްމިޓްކޮށްގެން ފަރުވާ ދޭން ޖެހޭ މީހުން އިތުރުވަމުން ދިއުމަކީ ފަރުވާ ދިނުމުގައި އިންސާނީ ވަސީލަތްތައް ބޭނުން ކުރުމުގައި ދަތިތަކާއި ކުރިމަތިވާނެ ކަމެއް ކަމަށެވެ. ޑރ. ނަޒްލާ ވިދާޅުވީ އެ މައްސަލަތައް މިހާރު މާލެ ސަރަހައްދުގެ ކޯވިޑަށް ފަރުވާދޭ ފެސިލިޓީތަކުގައި ދިމާވެފައިވާ ކަމަށް ވިދާޅުވި އެވެ.\nއޭނާ ވިދާޅުވީ ކޯވިޑް ޖެހިގެން ހޮސްޕިޓަލްގައި އެޑްމިޓްކޮށްގެން ފަރުވާދެމުންދާ މީހުންގެ ކައިރީގައި އާއިލާގެ އެއްވެސް މީހަކަށް އެހީތެރިވާން ނުތިބެވޭނެ ކަމަށެވެ. އެހެން ކަމުން އެމީހުންނަށް ފަރުވާ ދިނުމުގެ އިތުރުން ބަލި މީހުންނަށް ދޭންޖެހޭ ހުރިހާ އަޅާލުމާއި ސާފުތާހިރުކޮށް ބެލެހެއްޓުމަކީ ނަރުހުން ކުރާ މަސައްކަތެއް ކަމަށެވެ.\nޑރ. ނަޒްލާ ވިދާޅުވީ ބައެއް ނަރުހުންނަށް ގިނަ އިރު މަސައްކަތް ކުރަން ޖެހުމުން ސިއްހީ މައްސަލަތަކާއިވެސް ކުރިމަތިވަމުންދާ ކަމަށެވެ. އެގޮތުން މާލެ ސަރަހައްދުގައި މަސައްކަތް ކުރާ ނަރުހުންގެ ތެރެއިން 40 އަހަރުން މަތީގެ ވަރަށް ގިނަ މީހުންނަކީ ހަކުރު ބަލި ހުންނަ މީހުންނަށްވާތީ އިތުރު މައްސަލަތައްވެސް ކުރިމަތިވަމުންދާ ކަމަށެވެ.\nކޯވިޑް-19 އަށް ޕޮސިޓިވްވާ މީހުންގެ އަދަދު އިތުރުވެ މާލޭގައި ކޯވިޑަސް ފަރުވާދޭ ހޮސްޕިޓަލުތަކުގެ 62 ޕަސެންޓު ޖާގަ ފުރި އެލާތް ލެވަލް ދޭކަށް އަރާފައިވާކަން އެޗްއީއޯސީން ހާމަ ކުރީ އިއްޔެ އެވެ. މިއާއި އެކު ސިއްހީ ނިޒާމު ފެއިލްވުމާއި ދިމާއަށް މިސްރާބު ޖަހާފައިވާ ކަމަށް ބުނެ އެވެ.


Bas dhathuru thakuge agu boduvumun rahyyithun kanboduvun...\nބަސް ދަތުރުތަކުގެ އަގު ބޮޑުވުމުން ރައްޔިތުން ކަންބޮޑުވުން ފާޅުކުރަން ފަށައިފި\n5 މަސް, 1 ހަފްތާ,6ދުވަސް, 23 ގަޑި, 32 މިނެޓް, 57 ސިކުންތު ކުރިން 4400އައިމިނަތު ރަމްލާ\nސިނަމާލެ ބްރިޖް ހުރަސްކޮށް ހުޅުމާލެއަށް ކުރަމުންދާ ބަސް ދަތުރުތަކުގެ އަގު ބޮޑުވުމުން ރައްޔިތުން އެކަމާ ކަންބޮޑުވުން ފާޅުކުރަން ފަށައިފިއެވެ.\nސިނަމާލެ ބްރިޖަކީ ރައީސް ޔާމީންގެ ދައުރުގައި ރައްޔިތުންނަށް ލުއިފަސޭހަ ކޮށްދިނުމަށްޓަކައި ހިންގާފައިވާ އެންމެ ބިޔަ މަޝްރޫއެކެވެ. އެ މަޝްރޫއު ބިލާހަކަށް ވާނެ ކަމަށްބުނެ އޭރުގައި އިދިކޮޅުގައި ތިއްބެވި ބޭފުޅުން ވަނީ އަޑުފަތުރާފައެވެ. ނަމަވެސް އެކަން ހަޤީޤަތަކަށް ހަދާ، ކަނޑު ހުރަސްކޮށް ފައިމަގުގައި ދިއުމުގެ ޝަރަފް ރައީސް ޔާމީން ދިވެހިންނަށް ފަހި ކޮށްދެއްވިއެވެ. 55 ކިލޯމީޓަރު ހުންނަ އެ ބްރިޖް އެޅުމަށް ޗައިނާ ސަރުކާރުން 20 ބިލިއަން ޑޮލަރު ވަނީ ޚަރަދުކޮށްފައެވެ.\nޗައިނާ ސަރުކާރުން ބުނީ އެ ބްރިޖަކީ ތޫފާންތަކާއި ބިންހެލުންތަކުގެ ސަބަބުންވެސް ގެއްލުން ނުލިބޭނެ ގޮތަށް ވަރުގަދަކޮށް އަޅާފައިވާ ބްރިޖެއް ކަމަށެވެ. ކޮންމެއަކަސް ބްރިޖްގެ މަސައްކަތް ނިންމާ، އެތަން ބޭނުން ކުރުމުގެ ފުރުސަތު ރައްޔިތުންނަށް ހުޅުވާލުން ވެގެންދިޔައީ، އެންމެހާ ރައްޔިތުންގެ ހިތްތަކުގައި ޝުކުރުގެ ސާލެއް އަމުނާލި ކަމަކަށެވެ. ސިނަމާލެ ބްރިޖް ހުޅުވުމާއެކު ކަނޑު މަގުން ފެރީގައި ދަތުރުކުރާ މީހުން މަދުވެ، އެއްގަމު މަގުން ދަތުރު ކުރަންފެށިއެވެ. އެހެންކަމުން އެކަމުގައި ރައްޔިތުންނަށް ފަސޭހަ ކޮށްދެއްވުމުގެ ގޮތުން އޭރުގެ ސަރުކާރުން މާލެ އާއި ހުޅުމާލެ އާއި ދެމެދުގައި ބަސް ދަތުރުތައްކުރަން ފެށިއެވެ.\nއެގޮތުން ބުރިޖާއެކު މޯލްޑިވްސް ޕޯޓްސް ލިމިޓެޑުން ދޭންފެށި ބަހުގެ ޚިދުމަތް ގިނައަދަދެއްގެ މީހުން ބޭނުން ކުރަމުންދެއެވެ. އެ ހިދުމަތް ދިނުމަށް ޖުމްލަ 22 ބަސް ބޭނުންކުރަމުންދާއިރު، އޭގެ ތެރޭގައި ޑަބަލް ޑެކް 8 ބަސް ހިމެނެއެވެ. އެމްޕީއެލް އިން ނެރުނު ނޫސްބަޔާނެއްގައި ބުނެފައިވަނީ މީގެ ކުރިން ހިލޭ ކުރަމުން ދިޔަ ދަތުރު ތަކުން ޖަނަވަރީ މަހުން ފެށިގެން އަގު ނެގުމަށް ނިންމާފައިވާ ކަމަށެވެ. އަދި އަގުގެ ގޮތުގައި ސަރުކާރުން ކަނޑައަޅާފައިވާ އަގަކީ ކޮންމެ ރައްޔިތެއްގެ އަތުން 10 ރުފިޔާ ކަމަށެވެ.\nޖަނަވަރީ މަހުގެ އެއްވަނަ ދުވަހުން ފެށިގެން އެ އަގު ނަގަން ފަށާފައިވާއިރު، އެމްޕީއެލް އިން ބުނެފައި ވަނީ ދެ އަހަރުން ދަށުގެ ކުދިންގެ އިތުރުން ސްކޫލް ޔުނިފޯމުގައި ދަތުރުކުރާ ދަރިވަރުންގެ އަތުން ފީ ނުނަގާނެ ކަމަށެވެ. ނަމަވެސް ދެ އަހަރުން މަތީގެ ކުދިން ކުލަ ހެދުމުގައި ދަތުރުކުރާ ނަމަ ފީ ދައްކަން ޖެހޭ ކަމަށެވެ.\nމީގެ އިތުރުން އެޕްޕީއެލްއިން ބުނެފައި ވަނީ ބަހުން ޚިދުމަތް ދިނުމަށް ނިންމާފައިވަނީ އެކަމަށް ޚާއްސަކޮށްގެން ތަޢާރަފްކޮށްފައިވާ ޓަކްލިންކް ކާޑްގެ ޒަރިއްޔާއިން ކަމަށެވެ. އަދި 25 ޑިސެންބަރ އިން ފެށިގެން އެ ކާޑް މާލޭ ބަސް ޓާމިނަލްއިންނާއި ހުޅުމާލޭ މެއިން ބަސް ސްޓޮޕްއިން ލިބެން ހުންނާނެ ކަމަށާއި ކާޑެއްގެ އަގަކީ -/20 ކަމަށް އެމްޕީއެލްއިން ހާމަ ކުރެއެވެ.\nމިކާޑް ބޭނުން ކުރެއްވުމަށް ކާޑް ޓޮޕްއަޕް ކުރަން ޖެހެއެވެ. އެ ޚިދުމަތްވެސް އެތަނުން ލިބޭނެ ކަމަށް އެމްޕީއެލްއިން ހާމަކޮށްފައިވާއިރު، މި ކަމުގައި ރައްޔިތުންގެ އެންމެ ބޮޑު ޝަކުވާ އަކީ ދަތުރުތަކުގައި ކޮޅަކަށް 10 ރުފިޔާ ނަގާތީއެވެ. ސިނަމާލެ ބުރިޖަކީ ރައްޔިތުންނަށް ލުއި ފަސޭހަ ކޮށްދިނުމުގެ ގޮތުން ހިންގާފައިވާ މަޝްރޫއެއް ކަމުން، ބުރިޖް ހުރަސްކޮށް ކުރާ ބަސް ދަތުރުތަކަށް ދެ ރުފިޔާ ނަންގަވަން ރައީސް ޔާމީން ނިންމަވާ، އޭރު އެގޮތަށް އަގުތައް އިއުލާން ކުރަން އެމްޕީއެލްއަށް އެންގެވި ކަމަށް މައުލޫމާތު ލިބިފައިވެއެވެ. އެގޮތަށް ރައީސް ހުށަހެޅުއްވި ނަމަވެސް އެކަމުގައި އެގޮތަށް އެމްޕީއެލް އިން އަމަލުކޮށްފައި ނުވެއެވެ.\nމާލެއިން ހުޅުމާލެއާއި ހުޅުލެއަށް ދަތުރުކުރުމަށް ފެރީއާއި ބަހުގެ ޚިދުމަތް އިޚްތިޔާރު ކުރުމުގެ ފުރުޞަތު މިހާރު އޮންނައިރު، ބަހުގައި ދަތުރުކުރާ މީހުންގެ ނިސްބަތް، ދުވަހެއް ދުވަހަކަށް އިތުރުވަމުންދާ ކަމަށް އެމްޕީއެލްއިން ބުނެއެވެ. އެގޮތުން މާލެއާއި ހުޅުމާލޭގެ އެކި ހިސާބުތަކުގައި ބަސް ސްޓޮޕްތައް ހެދުމުގެ ކުރިން އެވަރެޖްކޮށް ދުވާލަކު 3000 މީހުން ދަތުރުކުރި ނަމަވެސް، ބަސް ސްޓޮޕްތަކާއިއެކު ދުވާލެއްގެ މައްޗައް 5000 މީހުން ބަހުގެ ޚިދުމަތް ބޭނުންކުރަމުންދާ ކަމަށް އެކުންފުނިން މައުލޫމާތުދެއެވެ.\nމިހާ ޑިމާންޑް ބޮޑު ކަމެއް، އެހާ ބޮޑު އަގެއްގައި ކޮށްގެން ސަރުކާރުން ހާސިލް ކުރައްވަން ބޭނުންވާ ކަމަކީ ކޮބައި ކަމެއް ރައްޔިތުންނަކަށް ނުވިސްނުނެވެ. ދުވަހެއް ދުވަހަކަށް ސޯޝަލް މީޑިއާގައިވެސް އެކަމާ ގުޅިގެން ފާޑުކިޔުންތައް ދަނީ އިތުރު ވަމުންނެވެ. ނަމަވެސް އާ ސަރުކާރުގެ ނިންމެވުމަކަށް ބަދަލެއް ނާދެއެވެ. ސަރުކާރުން ބަސް ދަތުރުތަކަށް ނަގަން ނިންމެވި ބޮޑު އަގު، ގިނަ ރައްޔިތުން ބަލައި ނުގަތް ކަމުގައި ވިޔަސް، ރައްޔިތުންގެ އެ ކަންބޮޑުވުމުގެ އަޑު މިއަދުގެ ސަރުކާރުން އައްސަވާފައި ނުވާކަން ފާހަގަކޮށްލެވެއެވެ.\n2 ދުވަސް ކުރިން 2108 0


Miothee fashion gahanaa thah saafu kohlevidhaane gotheh! | Hurihaa.mv\nމިއޮތީ ފެޝަން ގަހަނާތައް ސާފު ކޮށްލެވިދާނެ ގޮތެއް!\nގަހަނާތައް ގޭގައި ވެސް ފަސޭހައިން ސާފު ކޮށްލެވިދާނެ\nފެޝަން ގަހަނާ އަކީ އަސްލު ރަނާއި ރިހި ނޫން، ރަންވަންލޯ ފަދަ މައުދަނެއްގައި ރަން ނުވަތަ ރިހި ކުލަ ޖައްސާފައި ހުންނަ، ފަހުގެ ސްޓައިލަށް ފަރުމާކޮށްފައިވާ އަގުހެޔޮ ގަހަނާ އެވެ. މިއީ އާއްމުކޮށް ކޮންމެ މުނާސަބަތުތަކަށް އަޅާލަން ގެންގުޅޭ ވައްތަރެކެވެ. ކިތަންމެ ރީއްޗަސް މިވައްތަރުގެ ގަހަނާ އަކީ ފަސޭހައިން ހަލާކުވާ އެއްޗެކެވެ.\nއެމީހަކަށް އެންމެ ކަމުދާ ފަށް، އަނގޮޓި ނުވަތަ ތަނޑީގައި، މިލަ ޖަހައިފި ނަމަ ފަސޭހައިން އާ ކޮށްލެވިދާނެ ގޮތެއް އެބަ އޮތެވެ.\nތައްޓެއްގައި ފޮއިލް އަޅައި، ފޫ ފޮރުވޭ ގޮތް ހަދާށެވެ. އެއް ސަމުސާ ލޮނު އަދި އެއް ސަމުސާ ބޭކިން ޕައުޑަރު ތައްޓަކަށް އަޅާށެވެ. މައިކްރޮވޭވްގައި ދެ މިނެޓް ވަންދެން ހޫނު ކޮށްލުމަށް ފަހު އެ ފެން ފޮދު، ތަށި ތެރޭގައި ހުރި ލޮނާއި ބޭކިން ޕައުޑަރުގެ ތެރެއަށް އަޅައި ރަނގަޅަށް އެއްކޮށްލާށެވެ.\nއެއް މިނެޓު ވަންދެން އެއްކޮށްލުމަށްފަހު ސާފު ކޮށްލަން ބޭނުންވާ ގަހަނާ އޭގެ ތެރެއަށް ލާށެވެ. ގާތްގަނޑަކަށް އެއް މިނެޓު ފަހުން ގަހަނާތައް އޭގެ ތެރެއިން ނެގުމަށް ފަހު ހިކި މަޑު ފޮތިކޮޅަކުން ފޮހެލާށެވެ.\nމި ގޮތުގެ މަތިން ގެންގުޅޭ ގަހަނާތައް އޭގެ ރީތި ކަންމަތީގައި ގިނަ ދުވަހަށް ބޭނުން ކުރެވޭނެ އެވެ.\nއާއްމު ދިރިއުޅުން ފެޝަން ލައިފްސްޓައިލް


Rihanna ge fashion line launch kurun mi mahu ge 22 gai | Mihaaru\nރިއާނާގެ ފެޝަން ލައިން ލޯންޗްކުރުން މި މަހުގެ 22 ގައި\n12 މެއި 2019 - 08:34\n"ފެންޓީ ބިއުޓީ" ގެ ނަމުގައި މިހާރު ވެސް މޭކަޕް ސާމާނު ނެރެމުން އަންނަ، ބާބެޑޯސް އަށް އުފަން ލަވަކިޔުންތެރިޔާ ބުނި ގޮތުގައި "ފެންޓީ" ގަ ނަމުގައި އޭނާގެ ފެޝަން ލައިން ލޯންޗް ކުރާނީ މި މަހުގެ 22 ވަނަ ދުވަހު ފްރާންސްގެ ޕެރިހުގަ އެވެ.\nރިއާނާގެ ފެޝަން ލައިން ލޯންޗް ކުރަނީ އެލްވީއެމްއެޗާ ގުޅިގެންނެވެ. އެގޮތުން "ފެންޓީ" ގެ ދަށުން ހެދުމާއި ބޫޓާއި ފައިވާނާއި އެކްސެސަރީޒް ނެރޭނެ އެވެ. އަދި ރިއާނާއަކީ އެ ކުންފުންޏާ ގުޅިގެން އޮރިޖިނަލް އުފެއްދުންތަކެއް ގެނެސްދޭ ފުރަތަމަ އަންހެން ފަންނާނު ވެސް މެ އެވެ.\nއެލްވީއެމްއެޗުން ބުނި ގޮތުގައި އެ ކުންފުންޏާ ގުޅިގެން ރިއާނާ އޭނާގެ އަމިއްލަ ތަސައްވުރާ އެއްގޮތަށް ފެޝަނުގެ ގިނަ އުފެއްދުންތަކެއް ގެނެސް ދޭނެ އެވެ. އަދި މިއީ ފެޝަނަށް ލޯބި ކުރާ މީހުން ވަރަށް ގަޔާވާނެ އުފެއްދުންތަކެއް ވާނެ ކަމަށް ބުންޏެވެ.\n"އަހަރެމެން އެންމެންނަށް ވެސް އެނގޭ ރިއާނާއަކީ ވަރަށް ވެސް ހުނަރުވެރި މޮޅު ލަވަކިޔުންތެރިއެއްކަން. އެކަމަކު ފެންޓީއާ އެކު އޭނާ އަންނަނީ ވަރުގަދަ އަންހެން ވިޔަފާރިއެއްކަން ވެސް ސާބިތުކޮށް ދެމުން،" އެލްވީއެމްއެޗްގެ ޗެއާމަން އަދި ސީއީއޯ ބާނާޑް އެނޯލްޓް ބުންޏެވެ.\nއެލްވީއެމްއެޗަކީ މިހާރު ވެސް އޭގެ ދަށުގައި ލުއީ ވިޓަން، ފެންޑީ، ގިވެންޗީ އަދި ސެލީން ފަދަ މަޝްހޫރު ބްރޭންޑްތައް ހުރި ކުންފުންޏެކެވެ.\nRihanna fashion brand eh launch kuranee\nރިއާނާ ފެޝަން ލައިނެއް ލޯންޗް ކުރާ ވާހަކަ ފެތުރުނީ މި އަހަރުގެ ކުރީކޮޅު.\nރިއާނާ، 31، ފެންޓީ ލޯންޗް ކުރީ 2016 ގަ އެވެ.\nއިތުރު ލިޔުންތައް ފެޝަން ޕެރިސް


އަލްފާޟިލް ޢަލީ އަޙްމަދު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއިމާމު، މިނިސްޓްރީ އޮފް އިސްލާމިކް އެފެއާޒް\nއަލްފާޟިލް ޢަލީ އަޙްމަދު\nއައްސޭރި ފ. ނިލަންދޫ\nޢަލީ އަޙްމަދު، ސަރުކާރުގެ ޚިދުމަތް ފެށްޓެވީ4ފެބުރުވަރީ 1979 ގައި ފެމިލީ ހެލްތު ވަރކަރެއްގެ ވަޒީފާއިންނެވެ. ފެމިލީ ހެލްތު ވަރކަރުކަން9އަހަރަށްވުރެ ގިނަދުވަހު ޢަލީ އަޙްމަދު ކުރެއްވިއެވެ. ފެމިލީ ހެލްތު ވަރކަރެއްގެ ވަޒީފާގައި ހުންނެވިއިރު، ފ.އަތޮޅުއޮފީހުގެ އެދިވަޑައިގަތުމުގެ މަތިން، އަތޮޅުގެ އެހެން ރަށްރަށަށް ދަތުރުކުރައްވައި، ރައްޔިތުންނަށް ޞިއްޙީ ޚިދުމަތް ފޯރުކޮށްދެއްވައިފައި ވެއެވެ. މުދިމެއްގެ ވަޒީފާއަށް ބަދަލުވެވަޑައިގަތީ 25 އޮކްޓޫބަރު 1988 ގައެވެ.\n25 އޮކްޓޫބަރު 1988 ން ފެށިގެން4ފެބުރުވަރީ 1990 ގެ ނިޔަލަށް ޢަލީ އަޙްމަދު، ފ.ނިލަންދޫ މުދިންކަމުގެ ވަޒީފާ އަދާކުރެއްވުމަށްފަހު، ނިލަންދޫ ކަތީބުކަމަށް ބަދަލުވެވަޑައިގަތެވެ. ނިލަންދޫ ކަތީބުކަމުގައި، ދެ އަހަރެއްހާ ދުވަހު ޚިދުމަތް ކުރެއްވުމަށްފަހު، އަލުން އަނެއްކާވެސް އިމާމެއްގެ ވަޒީފާއަށް ބަދަލުވެވަޑައިގަތެވެ. 1 މޭ 2001 އިން ފެށިގެން މިއަދާ ހަމަޔަށްވެސް ހުންނެވީ، އިމާމުކަމުގެ ވަޒީފާގައެވެ. އިމާމުކަމުގެ ވަޒީފާގައި ޢަލީ އަޙްމަދު ހުންނަވައިގެން، ކުދިންނަށް ޤުރްއާން ކިޔަވައިދޭ ކްލާސްތައް ހިންގަވައިދެއްވިއެވެ.\nސަރުކާރުގައި ހޭދަކުރެއްވި ދިގު މުއްދަތުގައި، ޢަލީ އަޙްމަދު، މަގާމުގެ މަސްއޫލިއްޔަތު އަދާކުރައްވައިފައިވަނީ، ޒިންމާދާރުކަމާއި އިޚްލާޞްތެރިކަމާ އެކުގައެވެ. ރަށުގެ ތަރައްޤީއާއި ކުރިއެރުމަށް ހިންގޭ ކަންކަމުގައި ރައްޔިތުންނާ ގުޅިވަޑައިގެން ފަސްޖެހުމެއްނެތި މިހާރުވެސް ބައިވެރިވެވަޑައިގަންނަވަމުން ގެންދަވައެވެ.


Dhevvadhoo Ihaa: Fassi Veydhana 78 Ah - Vaguthu\nގއ. ދެެއްވަދޫން މިހާތަނަށް ކޮވިޑް-19 އަށް ފައްސިވި މީހުންގެ އަދަދު 78 އަށް އަރައިފިއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ރޭ ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އެެ ސެންޓަރުގެ ތަރުޖަމާނު ޑރ. ފާތުމާތު ނަޒްލާ ރަފީގް ވިދާޅުވީ، މި އިހަލުން އެންމެެ ގިނަ މީހުން ފައްސިވެފައި ވަނީ ދެއްވަދޫ އިން ކަމަށާއި މިހާތަނަށް ދެެއްވަދޫއިން 71 މީހަކު މި ބައްޔަށް ފައްސިވެފައިވާ ކަމަށެެވެެ.\n"މިހާތަނަށް މި ކްލަސްޓަގެ ޖުމްލަ 476 ކޮންކްޓުން ވަނީ ފާހަގަވެފައި. ކްލަސްޓައާ ގުޅިގެން ޓެސްޓު ހެދުމަށް މިހާތަނަށް ޖުމްލަ 14،013 ސާމްޕްލްވަނީ ނަގާފައި." ނަޒްލާ ވިދާޅުވިއެވެ.\nއެ އަތޮޅުގެ ވެރިރަށް ވިލިނގިއްޔާއި، ދާންދޫ މި އިހަލާއި ގުޅިގެން މޮނިޓަރިން ހާލަތަށް ވެސް ގެނެސްފައިވެއެވެ. ވިލިނގިލިން ތަރުތީބެއް ނެތި ނެގި ސުންކުތައް ނައްސިވުމާ ގުޅިގެން އެ ރަށުގައި އޮތް މޮނިޓަރިންގެ ހާލަތު މިހާރު ވަނީ އުވާލައިފައެވެ. އެކަމަކު ދާންދޫ އަދިވެސް އޮތީ މޮނިޓަރިން ހާލަތުގައެވެ.\nދެއްވަދޫން ކޮވިޑް-19 ފެނިފައި ވަނީ މިދިޔަ މަހު 24 ވަނަ ދުވަހު ކަރަންޓީންގައި ހުރި ކުއްޖަކު ފައްސިވި ފަހުންނެވެ. އެ ރަށުން ފަހުން ވަކި ތަރުތީބެއް ނެތި ސުންކު ނަގާފައިވެއެވެ. އަދި އެ ރަށުން ގިނަ ބަޔަކު ފައްސި ވެެސްވިއެވެ.\nދެއްވަދޫ ވޭދަނަތަކާ ގުޅިިގެން ގއ. އަތޮޅުގެ ބައެއް ރަށްތަކުގައި ބަލީގެ ނުރައްކާ ވަނީ ބޮޑުވެފައެވެ. އެގޮތުން މިހާތަނަށް މި އިހާއާ ގުޅޭ 70 އަށްވުރެ ގިނަ ވޭދަނަތައް އެ އަތޮޅުގެ ރަށްތަކުން ފެނިފައިވެއެވެ. މި ވޭދަނަތައް ފެނިފައިވާ ރަށްތަކުގެ ތެރޭގައި، ދެއްވަދޫ، ގއ. ވިލިނގިލި އަދި ދާންދޫ ހިމެނެއެވެ. މީގެ އިތުރުން، މި އިހާއާ ގުޅޭ މީހަކު ހުޅުމާލެއިންވެސް ފައްސިވެފައި ވެއެވެ.


SunOnline: ''Elite 4'' annane kan Netflix in Kashavaru kohdheefi\ndate_range އަންގާރަ 24 ނޮވެމްބަރ 2020\n"އެލީޓް 4" އަންނާނެކަން ނެޓްފްލިކްސްއިން ކަށަވަރުކޮށްދީފި\nއައިމިނަތު ލުބާ 23 May 2020, 10:46\nނެޓްފްލިކްސްގެ އެންމެ މަގުބޫލު ސްޕެނިޝް ޝޯތަކުގެ ތެރޭގައި ހިމެނޭ "އެލީޓް"ގެ ހަތަރު ވަނަ ސީޒަނެއް އަންނާނެކަމަށް ނެޓްފްލިކްއިން ކަށަވަރުކޮށްދީފިއެވެ.\nމީގެ ކުރިން މީޑީއާތަކުގައި ވަނީ އެލީޓްގެ ހަތަރުވަނަ ސީޒަނެއް އަންނާނެ ކަމަށާއި އެ ސީޒަން އަންނާނީ އަންނަ އަހަރުތެރޭ ކަމަށް ބުނެފައެވެ. މީޑީއާތަކުގައި އެކި ގޮތަށް ޚަބަރު ފަތުރަމުން އައި ނަމަވެސް އޭރު "އެލީޓް 4"ގެ ހަތަރު ވަނަ ސީޒަނެއް އަންނާނެކަން ނެޓްފްލިސްއިން ކަށަވަރުކޮށްދީފައެއް ނުވެއެވެ. ނަމަވެސް ރޭ ނެޓްފްލިކްސް އާއި އެލީޓްގެ އޮފިޝަލް އިންސްޓަގްރާމް ޕޭޖުގައި ވަނީ ސީޒަން ހަތަރެއް އަންނާނެކަން ރަސްމީކޮށް އިއުލާންކޮށްފައެވެ.\nއެލީޓް4އިން ފެނިގެންދާނީ އެރޮން ޕައިޕާ (އެންޑާ)، އޮމަރު އަޔޫސޯ (އޮމަރު)، ޖޯޖިނާ އެމޮރޯސް (ކަޔަޓާނާ) ، އިޓްޒަން އެސްކަމީލާ (ސެމިއުލް)، މިގުއެލް ބެރްނާޑީއޯ (ގުޒްމަން) އަދި ކްރޯޑިއާ ސަލަސް (ރެބެކާ)އެވެ.\nއެލީޓް ޓީމުން ބުނީ މިހާރު އަތަށް ސްކްރިޕްޓް ލިބިއްޖެ ކަމަށާއި ސްކްރިޓް ވަރަށް ރީތި ކަމަށެވެ. އަދި ހިތަށް ނަރާ ގިނަ ކަންތައްތަކެއް މި ސީޒަނުން ފެނިގެންދާނެ ކަމަށެވެ.\nދިވެހިންގެ މެދުގައިވެސް މަގްބޫލް ސީރީޒް "އެލީޓް" ދައްކާނެ ދުވަހެއް އަދި ޝޫޓިން ފަށާނެ ދުވަހެއް އަދި ހާމަކޮށްފައެއްނުވެއެވެ. ނަމަވެސް އަންނަ އަހަރުތެރޭ އެލީޓްގެ ހަތަރުވަނަ ސީޒަން އަންނާނެކަމަށް ބެލެވެއެވެ.\n"ޓައިގާ ކިންގް" ޖަނަވާރުންނަށް އަނިޔާކުރާ ކަމުގެ ތުހުމަތު\nޕޮޒިޓިވް ކޭސްތަކާއެކު ވިޗާގެ ޕްރޮޑަކްޝަން މެދުކަނޑާލައިފި\nސަބްރީނާގެ ފަހު ބައި ޑިސެމްބަރު މަހު


"Gully boy"ge sequel eh nerenee\n20th August 2019 | Last update: 10:17\n"ގަލީ ބޯއީ"ގެ ސީކުއެލް އެއް ނެރެނީ\nޑައިރެކްޓަރު ޒޯޔާ އަހްތަރު ގެނެސްދިން ފިލްމު "ގަލީ ބޯއީ"ގެ ކާމިޔާބަށްފަހު އެ ފިލްމުގެ ދެވަނަ ބައެއްވެސް ހަދަން ނިންމާފަައިވާ ކަމަށް ޑައިރެކްޓަރު ބުނެފި އެވެ.\nމިދިޔަ މަހު 14 ވަނަ ދުވަހު ނެރެނު ފިލްމު "ގަލީ ބޯއީ"ގެ ދެވަނަ ބައިގެ މަސައްކަތް ފަށާފައިވާކަން ފިލްމުގެ ޑައިރެކްޓަރު ކަށަވަރު ކޮށްދިން ކަމުގައި ވިޔަސް މި ފިލްމުގައި ފެންނާނީ ފުރަތަމަ ފިލްމުގެ ތަރިން ކަމެއް ނުބުނެ އެވެ.\nފިލްމުގެ ފުރަތަމަ ބައިން ބޮލީވުޑްގެ ޒުވާން ދެ ތަރިން ކަމަށްވާ ރަންވީރު ސިންގް އާއި އާލިއާ ބަޓް ފެނުނެވެ. އަދި ބޮކްސް އޮފީހުގަައި މި ފިލްމު ކާމިޔާބު ވި އިރުު ފިލްމުގެ ލީޑުން ފެނުނު ދެ ތަރިންގެ ހުނަރަށް ވަނީ އެތައް ބަައެއްގެ ތައުރީފް ލިބިފަ އެވެ. ފިލްމަށް ފުރަތަމަ ދުވަހު އެކަނިވެސް 19.40 ކްރޯޑު ރުޕީސް ލިބިފައިވެ އެވެ.\n"ގަލީ ބޯއީ"ގއި ރަންވީރު ފެނިގެންދަނީ ރެޕް ކުރަން ފޯރި ހުންނަ މީހެއްގެ ރޯލުންނެވެ. އަދި ފިލްމުގައި އާލިއާ އަކީ ރަންވީރުގެ ލޯބިވެރިޔާ އެވެ. ރަންވީރާއި އާލިއާގެ އިތުރުން ފިލްމުގައި ކަލްކީ ކޯޗްލިން ވެސް މުހިންމު ރޯލަކުން ފެނިގެންދިޔަ އެވެ.\nއާލިއާ ދެން އެންމެ އަވަހަށް ފެނިގެންދާނީ ފިލްމު "ކަލަންކް" އިންނެވެ. އަދި ރަންވީރުގެ "ތަނާޖީ"ފިލްމުވެސް ވަނީ މިއަހަރަށް ތާވަލު ކޮށްފަ އެވެ.\nވިޖޭގެ އާ ފިލްމު ޖާންވީ އާ އެކު\nސްރީދޭވީގެ ހަޔާތުގެ މައްޗަށް ފޮތެއް ނެރެނީ


Leicester hurihaa gothakun ves udhagoo: Mourinho | Mihaaru\nޔުނައިޓެޑްގެ ކޯޗު މޮރީނިއޯ (ކ) އާއި އެ ޓީމުގެ ފޯވާޑް އިބްރަހިމޮވިޗް. -- ފޮޓޯ: އޭއެފްޕީ\n24 ސެޕްޓެމްބަރ 2016 - 06:24\nލީގުގައި އެންމެ ފަހުން ކުޅުނު ދެ މެޗުން ބަލިވި ޔުނައިޓެޑަށް ހަމަނޭވާއެއް ލެވެން އޮތީ މި މެޗުން ރަނގަޅު ނަތީޖާއެއް ހޯދައިގެންނެވެ. އެކަމަކު އެއީ ފަސޭހަކަމެއް ކަމަށް މޮރީނިއޯ ނުދެކެ އެވެ.\n"ލެސްޓާ ސިޓީ އަށް މިދިޔަ ސީޒަނުގެ ޕްރިމިއާ ލީގު ކާމިޔާބުކުރެވުނީ ބޮޑެތި ބައެއް ޓީމުތަކަށް ރަނގަޅު ނަތީޖާ ނުނެރެވުމުން. އެކަމަކު ހަގީގަތަކީ ލެސްޓާ ވެސް ވަރަށް މޮޅުވުމުންކަން ލީގު ނެގޭނީ. އަދިވެސް އެއީ ވަރުގަދަ ޓީމެއް،" މޮރީނިއޯ ބުންޏެވެ.\nއޭނާ ފާހަގަކުރި ގޮތުގައި ލެސްޓާއާ ދެކޮޅަށް ކުޅޭ މެޗެއްގައި ބައިކޮޅަށް ގޯލެއް ވަނަނުދީ ހިފެހެއްޓުމަކީ ވަރަށް އުނދަގޫ ކަމެއް ކަމަށާއި އެ ޓީމު ކޮޅަށް ގޯލް ޖެހުން ވެސް އެހާމެ އުނދަގޫ ކަމަށެވެ.\n"މިއީ ހުރިހާ ގޮތަކުން ވެސް އުނދަގޫ މެޗެއް،" މޮރީނިއޯ ބުންޏެވެ.\nޔުނައިޓެޑުގެ ކެޕްޓަން ވޭން ރޫނީގެ ކުޅުން ދަށްވެފައިވާއިރު އޭނާ އަށް މި މެޗުން މޮރީނިއޯ ފުރުސަތު ނުދޭނެ ކަމަށް ރިޕޯޓްތައް ބުނެ އެވެ. މޮރީނިއޯ ބުނީ ސްލޮވާކިއާ އަތުން 1-0 އިން އިންގްލެންޑް މޮޅުވި މެޗުގައި ރޫނީ އަށް އަމާޒުވި ފާޑުކިޔުންތަކާ ގުޅިގެން އޭނާ އަށް އަސަރުކޮށްފައިވާ ކަމަށެވެ.\n"ސްލޮވާކިއާ މެޗުގެ ކުރިން ފެނުނު ރޫނީއެއް ނޫން މިހާރު ފެންނަނީ. އިނގިރޭސި ފުޓްބޯޅައިގެ އެހާ މުހިއްމު ކުޅުންތެރިޔަކަށް އެގޮތަށް ފާޑުކިޔައިގެން ނުވާނެ،" މޮރީނިއޯ ބުންޏެވެ.\nލެސްޓާގެ ކޯޗު ކްލައުޑިއޯ ރަނިއޭރީ ބުނީ ޔުނައިޓެޑުގެ ދަނޑުގައި އެ ޓީމާ ދެކޮޅަށް ނުކުންނަން ބިރު ނުގަންނަ ކަމަށެވެ.\n"ކީއްވެ އަހަރެމެން ބިރުގަންނަންވީ؟ ބަލިވިޔަސް އަހަރެމެން ހިތްހަމަޖެހުން ހޯދާނަން 70،000 ސަޕޯޓަރުންގެ ކުރިމަތީގައި ކުޅެގެން. އަހަރެން ބޭނުމެއް ނުވޭ ކުޅޭ ދެ ޓީމު އެކަނި ތިބޭ މެޗުތަކަށް ދާން. މިފަދަ ބޮޑެތި ސްޓޭޑިއަމްތަކުގައި ކުޅޭއިރު ކުޅުންތެރިންގެ ޖޯޝް އާލާވާނެ،" ރަނިއޭރީ ބުންޏެވެ.\nއޯލްޑް ޓްރެފޯޑުގައި މެންޗެސްޓާ ޔުނައިޓެޑާއި ލެސްޓާ ސިޓީ ބައްދަލުކުރާ މެޗު ފަށާނީ ރާއްޖެ ގަޑިން މިއަދު ހަވީރު 4:30 ގަ އެވެ.\nއިންގްލިޝް ޕްރިމިއާ ލީގް މެންޗެސްޓާ ޔުނައިޓެޑް ލެސްޓާ ސިޓީ ފުޓްބޯޅަ ހޯޒޭ މޮރީނިއޯ


India athun balive, dhivehinge umeedhu thah fenah India athun balive, dhivehinge umeedhu thah fenah\nރާއްޖޭގެ ހަމައެކަނި ލަނޑަށްފަހު ކުޅުންތެރިން، ފައިނަލުގެ ދޮރު ބަންދު: ފޮޓޯ-ޕީއެސްއެމް ނިއުސް\nއިންޑިޔާ އަތުން ބަލިވެ، ދިވެހިންގެ އުއްމީދުތައް ފެނަށް\nބުދަ 13 އޮކްޓޯބަރ 2021 | އައުޓްރީޗް\nތިންވަނަ ފަހަރަށް މުބާރާތް ކާމިޔާބުކުރަން ނިކުއިން ދިވެހި ޤައުމީ ފުޓްބޯޅަ ޓީމް އިންޑިޔާ އަތުން ބަލިވެ، ދިވެހިންގެ އުއްމީދުތައް ފެނަށް ހިނގައްޖެއެވެ. އިންޑިޔާ އަތުން ޕޮއިންޓެއް ހޯދައިގެންވެސް ފައިނަލަށް ދިއުމުގެ ފުރުޞަތު އޮތް މެޗުގައި ރާއްޖޭގެ ޤައުމީ ޓީމް ވަނީ 3-1 ން ބަލިވެފައެވެ.\nއިންޑިޔާއިން މެޗު ފެށީވެސް މޮޅުވެގެން ނޫންގޮތަކަށް ފައިނަލަށް ދެވެން ނެތްކަން ދަނެގެންނެވެ. އިންޑިޔާގެ ވޯކްރޭޓް ފެނުނީ ވަރަށް ރަނގަޅަށެވެ. އިންޑިޔާއިން މެޗުގައި ލީޑް ނެގީ 33 ވަނަ މިނިޓްގައި މަންވީރު ސިންގ ޖެހި ލަނޑުންނެވެ. އޭރިޔާ ތެރޭން ޑިފެންޑަރ ސަމޫހަށް ފުރުޞަތު ނުދީ ފޮނުވާލި ބާރުބޯޅަ ތަށްކޮށްލީ ގޯލްގެ މަތީ ދާގަނޑަށެވެ. އޭގެކުރިން ޗެތްރީ ފޮނުވާލި ބޯޅައެއް ގޯލްގެ ހުރަސް ދަނޑިއަށްވެސް އަމާޒުވިއެވެ. އޭގެ އިތުރުންވެސް އިންޑިޔާއިން ފުރުޞަތު ހޯދިއެވެ.\nރާއްޖެއަށް އުއްމީދު ލިބުނީ ހާފް ނިމެން ދެ މިނިޓަށް ވެފައިވަނިކޮށް ލިބުނު ޕެނަލްޓީއަކުން އަލީ އަޝްފާޤު (ދަގަނޑޭ) ކާމިޔާބުކުރި ލަނޑުންނެވެ. މިއީ ހަމްޒާ މުޙައްމަދު ބޯޅައާއެކު އޭރިޔާ ތެރެއަށް ވަންފަހުން ކުރި ފައުލަކަށް ދިން ޕެނަލްޓީއެކެވެ. ދެވަނަ ހާފް ރާއްޖެއިން ރަނގަޅަށް ފެށިނަމަވެސް، ކުޑަވަގުތުކޮޅެއްގެ ތެރޭގައި އިންޑިޔާއިން ވަނީ ކޮންޓްރޯލް ހޯދާފައެވެ.\nދެވަނަ ހާފްގައި އިންޑިޔާގެ ދެ ލަނޑުވެސް ޖެހީ ކެޕްޓަން ސުނިލް ޗެތްރީއެވެ. މެޗު އިންޑިޔާއިން ނިންމާލީ 10 ކުޅުންތެރިންނާއެކުއެވެ. އަދި ކޯޗުވެސް ވަނި ދެރީނދޫ ކާޑާއެކު ރަތްކާޑެއް ދައްކާ ބެންޗުން ފޮނުވާލާފައެވެ. ރާއްޖެ އިންޑިޔާ އަތްދަށުވެ، މުބާރާތުން ކެޓީ ފުރިބާރުވެފައިވާ ސްޕޯޓަރުންގެ ކުރިމަތީގައެވެ.\nހޮނިހިރު ދުވަހުގެރޭ ކުޅޭ ފައިނަލްގައި އިންޑިޔާ ވާދަކުރާނީ ނޭޕާލާއެވެ.


Hulhumale gai Park kohfai oiy car akah bodethi gehlunthakeh dheefi\nގެއްލުން ލިބުނު ކާރު---\nހުޅުމާލޭގައި ޕާކް ކޮށްފައި އޮތް ކާރަކަށް ބޮޑެތި ގެއްލުންތަކެއް ދީފި\n12 ޖޫން 2020 - 17:39:40\nހުޅުމާލޭގައި ޕާކް ކޮށްފައި އޮތް ކާރަކަށް ބޮޑެތި ގެއްލުންތަކެއް ދިން މައްސަލައެއް ފުލުހުން ބަލަން ފަށައިފި އެވެ.\nއެނގިފައިވާ ގޮތުގައި ހުޅުމާލޭ 105 ފްލެޓް ކައިރީ ޕާކް ކޮށްފައި އޮތް ކާރަށް ރޭ ދިން ގެއްލުންތަކުގެ ތެރޭގައި ފަހަތު ބިއްލޫރިގަނޑުގެ އިތުރުން، ވިޑް ޝީލްޑް ވަނީ ތަޅާލާފަ އެވެ. އޭގެ އިތުރުން ފަހަތު ދެ ޓެއިލް ލައިޓް ވެސް ވަނީ ތަޅާލައިފަ އެވެ.\nރާއްޖޭގައި މަދުން ނޫނީ ނުގެންގުޅޭ ސުބަރޫ އެކްސްވީ ހައިބްރިޑް މޮޑަލްގެ އެ ކާރަށް ގެއްލުން ދިނީ ކޮން ބަޔަކު ކަމެއް، އަދި ކޮން ސަބަބަކާ ހުރެ ކަމެއް ނޭނގޭ ކަމަށް ޝިހާދު، ޓްވިޓާގައި ބުނެފައި ވެއެވެ. އޭނާ ބުނީ، ދުވަހަކު ވެސް މީހަކަށް ގެއްލުން ދީފައި ނުވާއިރު ކާރަށް އެހާ ބޮޑު ގެއްލުމެއް ދޭން ޖެހުނު ސަބަބު ނުވިސްނޭ ކަމަށެވެ.\nޝިހާދުގެ ޓްވީޓާއި އެކު އެތައް ބައެއްގެ ސަމާލުކަން އެކަމަށް ލިބި، އެތައް ބަޔަކު އަންނަނީ އެ މައްސަލަ ވީހާވެސް އަވަހަކަށް ބަލައި، އެކަން ކުރިބަޔަކު ހޯދުމަށް އަޑުއުފުލަމުންނެވެ. ފުލުހުން ބަލަމުން އަންނަ އިރު، އެކަމުގެ އިތުރު ތަފްސީލެއް އަދި ނުލިބެ އެވެ.


BREAKING | Addu In Hayyaru Kuri Fulus Meeha Shareeaiy Nimendhen Bandhu Koffi - Vaguthu\n4 މަސް ކުރިން ( ސެޕްޓެމްބަރު 17, 2021 )\nޖިންސީ ގޯނާއާއި ދެކޮޅަށް އައްޑުގައި ކުރިއަށް ގެންދިޔަ މުޒާހަރާގެ ތެރެއިން-- ފޮޓޯ: މީސްމީޑިއާ\nކުޑަކުއްޖަކަށް ޖިންސީ ގޯނާ ކުރި ކަމުގެ ތުހުމަތުގައި އައްޑޫސިޓީން ރޭ ހައްޔަރު ކުރި ފުލުސް މީހާ ޝަރީއަތް ނިމެންދެން ބަންދުގައި ބެހެއްޓުމަށް ކޯޓުން އަމުރު ކޮށްފިއެވެ.\n"ވަގުތު" އަށް އެނގިފައިވާ ގޮތުގައި އައްޑޫ ސިޓީގައި މަސައްކަތް ކުރާ ފުލުސް މީހާގެ ފަރާތުން ޖިންސީ ގޯނާ ލިބުނީ 16 އަހަރުގެ އަންހެން ކުއްޖަކަށެވެ.\nއެކުއްޖާ އަށް ފުލުސް މީހާ ޖިންސީ ގޯނާ ކޮށްފައިވާ ކަމުގެ ތުހުމަތުކޮށް އޭނާގެ މައްސަލަ ފުލުހުންނަށް ހުށަހެޅީ މިދިޔަ ހޯމަ ދުވަހުއެވެ. ނަމަވެސް އޭނާ ހައްޔަރު ކުރުން ލަސްވަމުން ދާތީ އިއްޔެ ހަވީރު ވަނީ އައްޑޫގައި މުޒާހަރާ ކޮށްފައެވެ.\nމުޒާހަރާގެ ބައިވެރިން ފުލުސް މީހާ ދިރިއުޅޭ ގެ ކައިރިއަށް އެއްވުމުން ފުލުހުން ވަނީ ޕެޕާސްޕްރޭ ޖަހައި ބައެއް މީހުންގެ ގައިގަ މުގުރުން ވެސް ޖަހާފައެވެ.\nކުއްޖާއާއި ބެހުނު ފުލުސް މީހާ ހައްޔަރު ކޮށްފައި ވަނީ އޭނާގެ ގެ ކައިރީ އާއްމުން މުޒާހަރާ ކުރަން ފެށުމުން ފުލުހުން އޭނާ އަށް ހިމާޔަތް ދީގެން ފުލުހުންގެ ވެހިކަލެއްގައި ޕޮލިސް ސްޓޭޝަނަށް ގެންދިއުމަށް ފަހުގައި ކަމަށް ވެސް މައުލޫމާތު ވަނީ ލިބިފައެވެ.\nފުލުހުންގެ މީޑިއާ އޮފިޝަލް މިއަދު "ވަގުތު" ވިދާޅުވީ، އައްޑޫން ރޭގެ ވަގުތެއްގައި ހައްޔަރު ކުރި މީހާގެ ޝަރީއަތް ނިމެންދެން ބަންދު ކުރުމަށް ކޯޓުން އަމުރު ކޮށްފައިވާ ކަމަށެވެ.\nފުލުހުން ވިދާޅުވީ މިމައްސަލައިގައި ހައްޔަރު ކޮށްފައި ވަނީ 34 އަހަރުގެ ފުލުހެއް ކަމަށެވެ. އަދި ކުއްޖަކަށް ފުލުހަކު ޖިންސީ ގޯނާ ކުރިކަމަށް ބުނާ މައްސަލަ އެފްސީޕީ އާއި އައްޑޫ ސިޓީ ޕޮލިސް ގުޅިގެން ތަހްގީގު ކުރަމުން ގެންދާކަމަށެވެ.\nގައްދޫ ކައުންސިލްގެ ރައީސަށް ދައުވާ ސާބިތުނުވެ މިނިވަންވެއްޖެ\nސެޕްޓެމްބަރު 17, 2021 19:00\nފުލުުހުންނަށް ތިޔަ ފުލުސް މީހާ ހައްޔަރު ނުކުރެވި ލަސްވި ސަބަބު ވެސް ބަލަން އެބަޖެހޭ. ކުޑަކުދިންގެ މައްސަލަ ބަލަން ހަވާލުވެ ތިބި ފުލުހުންގެ ވެރިން އެތަން ތަނުގެ އަންހެން މުވައްޒަފުން ގޮވައިގެން އުޅޭ ގޮތް ވެސް ބަލަން އެބަޖެހޭ.\nސެޕްޓެމްބަރު 17, 2021 19:06\nއެފްސީޕީޑީ ގައި ތިބެނީ މައްސަލަ ބަލަން ވެސް ކުޑަކުދިން، ފުލުސް އޮފީހުން އެކަހަލަ މައްސަލަ ބަލަން ރަނގަޅު ފުލުހުން ހޯދާ ތަމްރީންކުރަން އެބަޖެހޭ، ތަންކޮޅެއް ފަރުވާކުޑަ އެތާ އުޅޭ ފުލުހުން، އާއިލާ ކުއްޖަކަށް ކަމެއް ވެގެން ދިޔާމަ މި އެނގެނީ މައްސަލަބަލާ މީހުންގެ ގާބިލުކަމެއް އަސްލު ނެތްކަން، ހަމީދުމެން މިކަން ބަލަން ޖެހޭ އެބަ!!!\nސެޕްޓެމްބަރު 18, 2021 07:49\nމިވަރު ނުކުރިނަ ނުވެސް ބެލީސް. މި މިންގަނޑުން ކަންތައް ކުރިޔަށްގެންދަން ހުރިހާ ރައްޔްތުންނަށް މިހާރު އެގެންވާނެ. ނޫނީ ދާނީ ޗޮކުން


ތިނަދޫ ބަލިކޮށް ފުރަތަމަ ބުރުގެ އެއްވަނަ މަގާމް ނިއު ރޭޑިއަންޓުން ހޯދައިފި – Haftha\nތިނަދޫ ބަލިކޮށް ފުރަތަމަ ބުރުގެ އެއްވަނަ މަގާމް ނިއު ރޭޑިއަންޓުން ހޯދައިފި\n| ޝިމާޒް އަލީ – މޯލްޑިވްސް ފުޓްބޯލް\nއުރީދޫ ދިވެހި ޕްރިމިއާ ލީގުގައި ތިނަދޫ އާއި ދެކޮޅަށް މިއަދު ނިއު ރޭޑިއަންޓް ކުޅުނު މެޗް 2-1 ގެ ނަތީޖާއަކުން ކާމިޔާބުކޮށް ފުރަތަމަ ބުރުގެ އެއްވަނަ މަގާމް ނިއު ރޭޑިއަންޓުން ހޯދައިފި އެވެ.\nމި މެޗުން މޮޅުވުމާއެކު ފުރަތަމަ ބުރުގައި ކުޅުނު7މެޗުން ނިއު އަށް ވަނީ 18 ޕޮއިންޓް ލިބިފައެވެ. ދެވަނައިގައި އޮތް މާޒިޔާއަށް6މެޗުން 13 ޕޮއިންޓް ލިބިފައިވާއިރު މާދަމާ ހަވީރު މާޅޮސް އަތުން މާޒިޔާ މޮޅުވި ނަމަވެސް އެ ޓީމަށް ލިބޭނީ 16 ޕޮއިންޓެވެ. ތިނަދޫ އަށް ހަތް މެޗުން ލިބިފައިވަނީ 10 ޕޮއިންޓެވެ.\nމެޗްގެ 14 ވަނަ މިނިޓްގައި ނިއުގެ ބިދޭސީ ކުޅުންތެރިޔާ ރުއިޒް ވަނީ ލަނޑެއް ކާމިޔާބުކޮށް އެޓީމަށް ކުރި ހޯދަދީފައެވެ. މި ލަނޑަކީ ހަމްޒާ މުހައްމަދު ފޮނުވާލި ބޯޅައެއް ތިނަދޫގެ ކުޅުންތެރިއެއްގެ ފައިގައި ޖެހިފައި ނިކުތް ވަގުތު އޭރިޔާ ބޭރުގައި ހުރެ ވަރަށް ބާރަށް ރުއިޒް ގޯލަށް ފޮނުވާލައިގެން ކާމިޔާބު ކޮށްފައިވާ ލަނޑެކެވެ.\nނަމަވެސް މެޗްގެ 36 ވަނަ މިނިޓްގައި ތިނަދޫގެ ޖޯޖް އިވާން ވަނީ ލަނޑެއް ކާމިޔާބުކޮށް މެޗްގެ ނަތީޖާ އެއްވަރު ކޮށްފަ އެވެ. މި ލަނޑު އޭނާ ކާމިޔާބުކޮށްފައިވަނީ ތިނަދޫ އަށް ލިބުނު ހިލޭ ޖެހުމެއް ނިޔާޒް ނަގައިދިނުމުން އޭރިޔާ ތެރޭގައި ހުރެ ބޮލުން ގޯލުގެ ތެރެއަށް ފޮނުވާލައިގެންނެވެ.\nދެވަނަ ހާފްގެ ކުޅުން ފެށުނުތާ ގިނައިރުތަކެއް ނުވަނީސް ނިއު އަށް ވަނީ މެޗްގައި ދެވަނަ ފަހަރަށް ލީޑު ނެގުމަށް ރަނުގެ ފުރުސަތެއް ލިބިފައެވެ. އޭރިޔާ ތެރޭގައި ހުހަށް ހުރި ގަލާޑޯ އަށް އަޝްފާގް ޖައްސާލި ބޯޅަ އޭނާ ގޯލަށް އަމާޒުކޮށް ފޮނުވާލި ނަމަވެސް އެ ބޯޅަ އަމާޒުވެފައިވަނީ ގޯލުގެ ދަނޑި އަށެވެ.\nމި މެޗުން ނިއު އަށް ތިން ޕޮއިންޓް ކަށަަވަރުވެފައިވަނީ 69 ވަނަ މިނިޓްގައި ގަލާޑޯ ކާމިޔާބުކޮށްދިން ލަނޑުންނެވެ. އޭނާ މިލަނޑު ކާމިޔާބުކޮށްފައިވަނީ އަރިމަތިން ފާސިރު ޖައްސާލި ބޯޅައެއް އެއް ފަހަރުން ގޯލުގެ ތިރީ ކަނަށް ފޮނުވާލައިގެންނެވެ.


މުސްލިމަކަށް ފާފައެއް ކުރެވެން އޮށްވާ، ނުކޮށް ދޫކޮށްލާ ކޮންމެ ފަހަރަކު ޘަވާބު ލިބޭނެތަ؟ – DhiSalafiyyah\nމުސްލިމަކަށް ފާފައެއް ކުރެވެން އޮށްވާ، ނުކޮށް ދޫކޮށްލާ ކޮންމެ ފަހަރަކު ޘަވާބު ލިބޭނެތަ؟\n22/07/2012 ޢިލްމުވެރިންގެ ފަތުވާ, ދީންދިސަލަފިއްޔާ\nމީހަކު ފާފައެއް ނުކޮށް ދޫކޮށްލާނީ އަންނަނިވި ޙާލަތްތަކުގެ ތެރެއިން ކޮންމެވެސް އެއް ޙާލަތެއްގައެވެ.\nއެންމެ ފުރަތަމަ ޙާލަތް : އެއީ ﷲ ތަޢާލާއަށް ބިރުން ފާފަ ނުކޮށް ދޫކޮށްލުމެވެ. މި ޙާލަތުގައި އެ ފާފަނުކޮށް ދޫކޮށްލުމުގެ ސަބަބުން އޭނާއަށް އަޖުރު ލިބޭނެއެވެ. ޤުދުސިއްޔަ ޙަދީޘެއްގައި ވެއެވެ. (( …ތިމަން އިލާހަށްޓަކައި އޭނާ އެކަން ( އެބަހީ : އެ ފާފަ ) ނުކޮށް ދޫކޮށްލައިފިނަމަ، އެކަން އެއީ އޭނައަށްޓަކައި ހެޔޮކަމެއް ކަމުގައި ލިޔުއްވާށެވެ… )) – رواه البخاري –\nދެވަނަ ޙާލަތް : މީސްތަކުންނަށް ދެއްކުންތެރިކަމުގެ ގޮތުން ނުވަތަ މީސްތަކުންގެ މަދަހަ ޘަނާ ލިބުމަށް އެދި އެ ފާފައެއް ނުކޮށް ދޫކޮށްލުމެވެ. މި ޙާލަތުގައި އެ ފާފަ ދޫކޮށްލުމުގެ ސަބަބުން، އެއްވެސް އަޖުރެއް ނުލިބޭނެއެވެ. ނަމަވެސް އޭގެ ސަބަބުން އޭނާ ފާފަ ވެރިވުންވެސް އެކަށީގެންވެއެވެ. އެހެނީ ފާފައެއް ކުރެވެން އޮށްވާ ނުކޮށްދޫކޮށްލުމަކީ އަޅުކަމެކެވެ. އަޅުކަމެއް ﷲ ތަޢާލާ ފިޔަވައި އެހެންފަރާތަކަށް އަނބުރާލުމަކީ ހުއްދަވެގެންވާ ކަމެއް ނޫނެވެ.\nއިބްނު ރަޖަބު ރަޙިމަހުﷲ ވިދާޅުވެފައި ވެއެވެ: ” ފާފައެއް ކުރުމަށް ހިތައް އެރުވުމަށްފަހު، މަޚްލޫޤުންތަކަކަށް ބިރުން ނުވަތަ ދެއްކުންތެރިކަމުގެ ގޮތުން އެ ޢަމަލެއް ނުކޮށް ދޫކޮށްލައިފިނަމަ، ބުނެވެއެވެ : މިފަދަ ނިޔަތެއްގައި އޭނާ އެ ފާފަ ނުކޮށް ދޫކޮށްލައިފިނަ(ނިޔަތުގެ ސަބަބުން) އޭނައަށް ޢަޒާބު ލިބޭނެއެވެ. އެހެނީ ﷲ ތަޢާލާއަށް ގަންނަން ޖެހޭ ބިރަށްވުރެ، މަޚްލޫޤާތްތަކުންނަށް ގަންނަ ބިރު އިސްކުރުން ހުއްދަވެގެން ނުވެއެވެ. ހަމަ އެފަދައިން މަޚްލޫޤާތްތަކުންނަށް ދެއްކުތެރިވުމުގެ ޤަޞްދުގައި އެކަން ކުރުމަކީވެސް ޙަރާމްކަމެކެވެ. ފާފައެއް ދޫކޮށްލުން މިފަދަ ކަމަކާއި(މީސްތަކުންނަށް ބިރުންނާއި ދެއްކުންތެރިކަމާއި) ގުޅުވާލައިފިނަމަ އެ ދޫކޮށްލުމުން އޭނާއަށް ޢުޤޫބާތްލިބޭނެއެވެ. “ – جامع العلوم والحكم –\nއިބްނުލް ޤައްޔިމުލް ޖަވްޒިއްޔާ ރަޙިމަހުﷲ ވިދާޅުވިއެވެ. ” ދެވަނަ ޙާލަތަކީ : އެފާފަ ނުކޮށް ދޫކޮށްލާމީހާ، ﷲ ތަޢާލާ ފިޔަވާ އެހެން ފަރާތަކަށްޓަކައި ދޫކޮށްލާ ދޫކޮށްލުމެވެ. މިއީ، މިކަން ނުކޮށް ދޫކޮށްލާ މީހާއަށް ޢުޤޫބާތް ލިބޭނެއެވެ. އެއީ ﷲ ތަޢާލާ ފިޔަވައި އެހެން ފަރާތަކަށް ޢަމަލެއް(އަޅުކަމެއް) ކުރާމީހަކަށް ޢުޤޫބާތްލިބޭ ފަދައިންނެއެވެ. ފަހެ ހަމަކަށަވަރުން އެ ދޫކޮށްލި ދޫކޮށްލުމަކީ، ނުވަތަ އެ މަނާވެގަތް މަނާވެގަތުމަކީ ހިތުގެ ޢަމަލުތަކުގެ ތެރެއިން ޢަމަލެކެވެ. އަޅުކަމެއް ﷲ ތަޢާލާ ފިޔަވައި އެހެންފަރާތަކަށް އަނބުރާލުމަކީ ޢުޤޫބާތް ޙައްޤުވެގެންވާ ކަމެކެވެ. “ – شفاء العليل –\nތިންވަނަ ޙާލަތް : އެއީ މީސްތަކުންނަށް ލަދުން ފާފައެއް ނުކޮށް ދޫކޮށްލުމެވެ. މި ގޮތައް ދޫކޮށްލުމަކީ އޭނާގެ މައްޗަށް އެއްވެސް ފާފައެއް އޮތްކަމެއްނޫނެވެ. ނަމަވެސް އެ ދޫކޮށްލުމުގައި ޝަރުޢީ މަޤުޞަދެއް އެކުލެވިގެންވާނަމަ ފަހަރުގައި އެކަމަށް ޘަވާބުވެސް ލިބިދާނެއެވެ. މިޘާލަކަށް ދީނުގެ ދަޢުވަތުގައި އުޅުއްވާ ދާޢީންނަށް ނުވަތަ ދީނުގެ އަހުލުވެރިންނަށް ނުވަތަ ދީނަށް ހުތުރު ލިބިދާނެކަމަށްޓަކައި( މީސްތަކުންނަށް ލަދުން ) އެކަމެއް ނުކޮށް ދޫކޮށްލުމެވެ.\nމިޙާލަތާއި ، ކުރިން ބަޔާންވެ ދިޔަ ދެވަނަ ޙާލަތުގެ ތަފާތު ” شفاء العليل ” ص 170 . ގައި އަލް އިމާމް އިބްނުލް ޤައްޔިމް ރަޙިމަހުﷲ ބަޔާންކުރައްވާފައިވެއެވެ.\nހަތަރުވަނަ ޙާލަތް : އެ ފާފަ ކުރުމަށް ޝައުޤުވެރިކަމެއް ނެތުމުގެ ސަބަބުން، އެކަން ނުކޮށް ދޫކޮށްލުމެވެ. މި ޙާލަތުގައި އޭނަ އެ ފާފަ ނުކޮށް ދޫކޮށްލަނީ ﷲ ތަޢާލާއަށް ބިރުވެތިވެގެންނެއްވެސް ނޫނެވެ. އަދި އެއްވެސް މަޚްލޫޤަކަށްޓައެއްވެސް ނޫނެވެ. މިގޮތުން ފާފަ ދޫކޮށްލިޔަސް އެއްވެސް އަޖުރެއްް ލިބުމެއްނެތެވެ. އަދި ފާފަވެރިއެއްވެސް ނުވާނެއެވެ.\nޝެއިޚުލް އިސްލާމް ރަޙިމަހުﷲ ވިދާޅުވެފައިވެއެވެ: ” މިއީ ނުބައިކަމެއް ކުރުމަށް ހިތަށް އެރުވުމެވެ : އެއްގޮތަކީ އޭނާ ﷲ ތަޢާލާއަށް ބިރުވެތިވެ އެކަން ނުކޮށް ދޫކޮށްލުމެވެ. އަނެއްގޮތަކީ އެނޫން އެހެން ސަބަބެއް މެދުވެރިވެގެން އެކަން ނުކޮށް ދޫކޮށްލުމެވެ. ޙަދީޘްގައި އައިސްފައިވާ ފަދައިން ﷲ ތަޢާލާއަށްޓަކައި އެ ފާފަ ނުކޮށްދޫކޮށްލައިފިނަމަ ، ފުރިހަމަ ހެޔޮކަމެއްގެ އަޖުރު އޭނާއަށްޓަކައި ލިޔުއްވައެވެ. އަދި އެހެން ޙަދީޘެއްގައި އައިސްފައިވާ ފަދައިން އެނޫން ސަބަބަކަށްޓަކައި (އެ ފާފައާއި ހަމައަށް ވާސިލުވެވޭނެ މަގު ކޮންމެވެސް ގޮތަކުން ބަންދުވެގެން) އެ ފާފަ ނުކުރެވިއްޖެނަމަ އޭނާއަށްޓަކައި ފާފައެއް ނުލިޔުއްވައެވެ. “ – مجموع الفتاوى –\nދަންނާށެވެ! ދެ ޝަރުޠެއް ފުރިހަމަނުވާހާ ހިނދަކު މުސްލިމެއްގެ ކިބައިން އަޅުކަމެއް ޤަބޫލެއްނުކުރެއްވެއެވެ:\nއެންމެ ފުރަތަމަ ޝަރުޠު : އެއީ ﷲ ތަޢާލާއަށްޓަކައި ނިޔަތް ޚާލިޞް ކުރުމެވެ. އެއީ އަޅާ ކުރާ އަޅުކަމުގެ މަޤުޞަދަކީ ހަމައެކަނި ﷲ ތަޢާލާގެ ރުހިވޮޑިގަތުން ހޯދުންކަމުގައި ހަދައިގެން އަޅުކަން އަދާކުރުމެވެ. ﷲ ތަޢާލާގެ ވަޖްހުފުޅު އަދައިގެން އަޅުކަން ކުރުމެވެ. އެހެން އެއްވެސް ފަރާތެއް އެކަމުގައި ޝަރީކު(ބައިވެރި) ނުކުރުމެވެ.\nދެވަނަ ޝަރުޠު : އެއީ ﷲ ތަޢާލާ ބާވައިލެއްވި ޝަރީޢަތުގައި އައިސްފައިވާ ގޮތައް އެކަމެއްކުރުމެވެ. އެގޮތުން ރަސޫލުﷲ ޞައްލަﷲ ޢަލައިހި ވަސައްލަމަ ދައްކަވާދެއްވާފައިވާ ގޮތަށް އެކަމެއްކުރުމެވެ. ކޮންމެ އަޅުކަމެއްގައިވެސް އެކަލޭގެފާނަށް ތަބާވުމެވެ. އަދި އަޅުކަން އަދާކުރުމުގައި އެކަލޭގެފާނާއި ޚިލާފުވުން ދޫކޮށްލުމެވެ. އަދި އެކަލޭގެފާނުގެ ކިބައި ޘާބިތުނުވާ އާ އަޅުކަންތަކާއި ، އަޅުކަންތަކުގައި ފަހުން އައި ބަޔަކު ހަދާފައިވާ އާ (އަމިއްލަ ވިސްނުމުން ގެންނަ، ޘާބިތުނުވާ) ޙަރަކާތްތަކުން ދުރުހެލިވެގެން އަޅުކަން އަދާކުރުމެވެ.\nމިގޮތުން ބަލާއިރު، ދަރިފުޅަކު ، އޭނަގެ ބައްޕަދެކެ ބިރުން ނުވަތަ ބައްޕަގެ ރުހުން ހޯދަން ، އެއާއި އެކު ﷲ ތަޢާލާގެ ރުހިވޮޑިގަތުން ހޯދުމުގެ ނިޔައް ނުގަނެ ކުރާ ނަމާދު ، އެއީ ޤަބޫލުވެވިގެންވާ ނަމާދެއްކަމުގައެއް ނުވާނެއެވެ. އެހެނީ ނަމާދަކީ އަޅުކަމެކެވެ. އަޅުކަމެއް ﷲ ތަޢާލާ ފިޔަވައި އެހެންފަރާތަކަށް އަދާކުރުމެއްނުވެއެވެ.\nއެހެން ނަމަވެސް އޭނަގެ ނަމާދުގައި އޭނާ ނިޔަތަކީ ﷲ ތަޢާލާގެ ރުހިވޮޑިގަތުން ހޯދުންކަމަށް ހަދައިފިނަމަ، އަދި އެއަށްފަހު އެއާއި ގުޅިގެން މައިންބަފައިންގެ ރުހުންވެސް ލިބުންވެސް އޭނާގެ ހިތުގައި އޮތްކަމުގައިވިޔަސް، އިންޝާﷲ އެ ނަމާދަކީ ޤަބޫލުވެގެންވާ ނަމާދެއްކަމުގައިވާނެއެވެ.\nއަސްލު : ލިންކު


ޚުއްފުގައި ފެންފުހުމުގެ މުއްދަތު ފެށޭވަޤުތާއި ޖަބީރާ(ބެންޑޭޖު)، ފަގުޑި އަދި ބުރުގާ މަތީގައި ފެންފުހުން – shafiu.mv\nޚުއްފުގައި ފެންފުހުމުގެ މުއްދަތު ފެށޭވަޤުތާއި ޖަބީރާ(ބެންޑޭޖު)، ފަގުޑި އަދި ބުރުގާ މަތީގައި ފެންފުހުން\nJune 24, 2020 މުޙައްމަދު ޝާފިޢު\nޖަބީރާގައި ފެން ފުހުން\nޚުއްފުގައި ފެންފުހުމުގެ މުއްދަތު ފެށޭވަޤުތު\nޚުއްފުގައި ފެންފުހުމުގެ މުއްދަތު ފެށޭނީ ޚުއްފުލެއްވުމަށްފަހު ޙަދަޘްވެރިވާ (ވުޟޫގެއްލޭ) ވަޤުތުން ފެށިގެންނެވެ. މިސާލަކަށް މީހަކު ފަތިސްނަމާދަށް ވުޟޫކޮށް، ޚުއްފު ލެއްވުމަށްފަހު، އިރު އެރިފަހުން ވުޟޫގެއްލުނީއެވެ. ދެން އެއަށްފަހު ވުޟޫކުރީ މެންދުރު ނަމާދަށެވެ. ޚުއްފުގައި ފެންފުހުމުގެ މުއްދަތު ފެށޭވަޤުތަކީ ވުޟޫގެއްލުނު ވަޤުތެވެ. އެއީ އިރުއެރިފަހުންނެވެ. ބައެއްޢިލްމުވެރިން ވިދާޅުވާގޮތުގައި ޚުއްފުގައި ފެންފުހުމުގެ މުއްދަތު ގުނަންފަށާނީ ޚުއްފުގައި އެންމެފުރަތަމަ ފެންފުހޭ ވަގުތުން ފެށިގެންނެވެ. އެއީ މިބުނި މިސާލުގައިނަމަ މެންދުރުނަމާދަށް ވުޟޫކުރިވަޤުތެވެ.\nޖަބީރާ(ބެންޑޭޖު)، ފަގުޑި އަދި ބުރުގާ މަތީގައި ފެންފުހުން\nޖަބީރާ(ބެންޑޭޖު) އަކީ ގުނަވަނެއް ބިނދުމުން ނުވަތަ ގުނަވަނެއްގެ ކަށިގަނޑުގައި ރެނދުލުމުން އެކަން ރަނގަޅުކުރުމަށްޓަކައި އަޅާ ޖިބްސްއިން ނުވަތަ އެފަދަ މާއްދާއަކުން ހަދާފައި ހުންނަ އެއްޗެކެވެ. (ދިވެހި ބަހުގައި މިއަށް ދަގަނޑު ބޭހޭވެސް ކިޔައެވެ.) ޖަބީރާ ނުވަތަ ބެންޑޭޖުގެ މަތީގައި ފެންފުހުމަކީ ހުއްދަވެގެންވާކަމެކެވެ. ހަމައެފަދައިން ޒަޙަމުތަކުގައި އަޅާ މަލަމުގެ މަތީގައިވެސް ފެންފުހެވިދާނެއެވެ. މިހުރިހާ ތަންތަނުގައިވެސް ފެންފުހޭނީ ޙާޖަތްޖެހިގެންވާ މިންވަރަށެވެ. ޙާޖަތް ޖެހިގުންވުން ފަހަނައަޅައި ހިނގައްޖެނަމަ، އެ ބޭލުން ލާޒިމުވާނެއެވެ.\nބޮޑު ޙަދަޘްވެރިވުމުންނާއި ކުޑަޙަދަޘްވެރިވުމުންވެސް އޭގެ މަތީގައި ފުހުން ހުއްދަވާނެއެވެ. އަދި އޭގައި ފެންފުހުމަށް ވަކިމުއްދަތެއް ކަނޑައެޅިފައެއް ނުވެއެވެ. ގުނަވަނުން ޖަބީރާ ނައްޓައިލުމާއި، ނުވަތަ ގުނަވަން ފަސޭހަވުމާ ހަމައަށް އޭގައި ފެންފުހެވިދާނެއެވެ. އެކަމުގެ ދަލީލަކީ ޖަބީރާ މަތީ ފުހޭ ފުހުމަކީ ޟަރޫރީ ޙާލަތެއްގައި ކުރާކަމެއް ކަމުގައިވާތީއެވެ. الضَّرُورَةُ تُقَدَّرُ بِقَدْرِهَا ޟަރޫރީކަންތައްތައް ކަނޑައަޅާނީ ޟަރޫރަތުގެ މިންވަރުގެ މައްޗަށް ބިނާކޮށެވެ. ދެޙަދަތުގެ މެދުގައި އެއްވެސް ފަރަޤެއް ނެތެވެ.\nހަމައެފަދައިން ފަގުޑީގެ މަތީގައި ފެންފުހުންވެސް ހުއްދަވެގެންވެއެވެ. ފަގުޑިއަކީ ބޯ ނިވާކުރުމަށްޓަކައި ބޮލުގެ ވަށައިގެން އަޅާ އެއްޗެކެވެ އެކަމުގެ ދަލީލަކީ މުޣީރާ ބިން ޝުޢުބާ ރަޟިޔަﷲ ޢަންހުގެ ޙަދީޘެވެ. މުޣީރާ ބިން ޝުޢުބާ ރަޟިޔަﷲ ޢަންހު ވިދާޅުވިއެވެ. ((أنَّ النَّبِيَّ صَلَّى اللهُ عَلَيهِ وَسَلَّمَ مَسَحَ عَلَى عَمَامَتِهِ وَ عَلَى النَّاصِيَةِ وَالخُفَّينِ)) [ رواه مسلم برقم (274)] މާނައީ: “ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ އެކަލޭގެފާނުގައި ފަގުޑީގަޔާއި އެކަލޭގެފާނުގެ ނިތްކުރީގައި އަދި ދެޚުއްފުގައި ފެންފުއްސެވިއެވެ.”\nއަދި މި ޙަދީޘެވެ. ((أنَّهُ صَلَّى اللهُ عَلَيهِ وَسَلَّمَ مَسَحَ عَلَى الخُفَّينِ وَالخِمَارِ)) [ رواه مسلم برقم (275)] މާނައީ: “ހަމަކަށްވަރުން ނަބިއްޔާ ޞައްލަﷲ ޢަލައިހި ވަސައްލަމަ އެކަލޭގެފާނުގެ ދެޚުއްފުގައި އަދި ޚިމާރުގައި (އެބަހީ ފަގުޑީގައި) ފެން ފުއްސެވިއެވެ..”\nއޭގައި ފެންފުހުމަށް ވަކިމުއްދަތެއް ކަނޑައެޅިފައެއް ނުވެއެވެ. އެކަމަކު އިޙްތިޔާޠުގެ ގޮތުން، ޠަހާރަތުގެ މަތީގައި އެ އަޅައިގެންނޫނީ އޭގައި ނުފޮހުމާއި މުއްދަތަށްވުރެ ދިގުނުކުރުމީ ރިވެތިގޮތެވެ.\nއަންހެނުން އަޅާ ބުރުގާ ދަންނައެވެ. އެއީ އެކަނބަލުން ބޯ ނިވާކުރުމަށްޓަކައި ބޭނުންކުރާ އެއްޗެކެވެ. އައުލާވެގެންވަނީ ބުރުގާމަތީގައި ފެން ނުފޮހުމެވެ. އެ ބޭލުމުގައި އުނދަގޫކަމެއް ހުރިނަމަ މެނުވީއެވެ. ނުވަތަ ބޮލުގައި ބައްޔެއްހުރުމުގެ ސަބަބުން ނުވަތަ އެފަދަ ކަމެއްގެ ސަބަބުން މެނުވީއެވެ. ބޮލުގައި ހީނާ ނުވަތަ އެފަދަ އެއްޗެއް އިސްތިޢުމާލުކޮށްފައި ހުރިނަމަވެސް އޭގެމަތީގައި ފުހުން ހުއްދައެވެ. އެއީ ނަބިއްޔާ ޞައްލަﷲ ޢަލައިހި ވަސައްލަމަ ޢަމަލުކުރެއްވި ގޮތުގެ ސަބަބުންނެވެ. ޢާއްމު ގޮތެއްގައި ބަލާއިރު، ބޮލުގެ ޠާހިރުކަމުގައި މިއުންމަތަށް ކޮންމެވެސްވަރެއްގެ ފަސޭހަކަމަކާއި ލުއިކަމެއް ލިބިގެންވެއެވެ.\n(ޚުއްފުމަތީގައި ފެންފުހުމުގެ ބާބު ނިމުނީ)\nބުރުގާބުރުގާ މަތިން ފެންފުހުންބެންޑޭޖްފެންފުހުންޖަބީރާ\nމަރުވުމަށްފަހުގައި އަޅާ ކަށްވަޅުގައި އޮންނައިރުވެސް އެކަންކަމުގެ ޘަވާބު ދެމިގެންވާ ހަތް ކަމެއް\nޚުލްޢުކުރުމާއި ވަރިކުރުމާއި ފަސްޚުކުރުމުގެ ތަފާތު\nއިރު އޮއްސޭ ވަގުތު ކުޑަކުދީން ބޭރަށް ނެރުން\nފަރްޟު ނަމާދުތަކުގަޔާއި ސުންނަތް ނަމާދުތަކުގައި ސޫރަތުލް ފާތިޙާއަށް ފަހު ސޫރަތެއް ކިޔެވުން


Trump UK ah vadaigenfi\nޓްރަމްޕް އިނގިރޭސިވިލާތަށް ވަޑައިގެންނެވުމުން ބޮޑުވަޒީރު މޭ އާއި ފޮރިން ސެކްރެޓަރީ މަރުހަބާ ދަންނަވަނީ.-- ފޮޓޯ: ގެޓީ އިމޭޖަސް\nޓްރަމްޕް އިނގިރޭސިވިލާތަށް ވަޑައިގެންފި\nތިން ދުވަހުގެ ރަސްމީ ދަތުރުފުޅެއްގައި އެމެރިކާގެ ރައީސް ޑޮނަލްޑް ޓްރަމްޕްގެ ދެކަނބަލުން އިނގިރޭސިވިލާތަށް މިއަދު ވަޑައިގެންފި އެވެ.\nމީޑިއާ ރިޕޯޓްތައް ބުނާގޮތުގައި ޓްރަމްޕްގެ ދަތުރުފުޅުގައި އިނގިރޭސި ޝާހީ އާއިލާގެ މެމްބަރުންނާ ބައްދަލު ކުރައްވާނެ އެވެ. އަދި މަގާމު ދޫކޮށްލަން ތައްޔާރުވަމުން އަންނަ އިނގިރޭސިވިލާތުގެ ބޮޑުވަޒީރު ތެރީސާ މޭ އާ އެކު މަޝްވަރާ ބައްދަލުވުންތައް ވެސް ބާއްވާނެ އެވެ.\nއެގޮތުން ޓްރަމްޕް އާއި މޭގެ ބައްދަލުވުންތަކުގައި ތިމާވެއްޓަށް އަންނަ ބަދަލުތަކާ ގުޅޭގޮތުން މަޝްވަރާ ކުރާނެ ކަމަށް މީޑިއާ ރިޕޯޓްތައް ބުނެ އެވެ. އަދި ޗައިނާގެ މަޝްހޫރު ޓެލެކޮމް ކުންފުނި ވާވޭގެ މައްސަލާގައި ވެސް ދެ ލީޑަރުން މަޝްވަރާ ކުރައްވާނެ ކަމަށް ބެލެވެ އެވެ.\nޓްރަމްޕް އިނގިރޭސިވިލާތަށް ވަޑައިގެންނެވުމުގެ އިރުކޮޅެއް ކުރިން ވަނީ، ލަންޑަންގެ މޭޔަރު ސާދިގް ހާން އަށް ފާޑުވިދާޅުވެފަ އެވެ. ޓްރަމްޕް އާއި ހާންގެ މެދުގައި މީގެ ކުރިން ވެސް ވަނީ ވަރަށް ބޮޑަށް ހިޔާލުތަފާތުވުންތައް އުފެދިފަ އެވެ.\nއެގޮތުން ޓްރަމްޕް އަށް އިނގިރޭސިވިލާތުން "ރަތް ކާޕެޓް"ގެ މަރުހަބާއެއް ކިޔުމަށް ހާން މީގެ ކުރިން ވަނީ ދެކޮޅު ހައްދަވައިފަ އެވެ. ޓްރަމްޕް އިނގިރޭސިވިލާތަށް ވަޑައިގެންނެވުމުގެ އިރުކޮޅެއް ކުރިން ހާން އަކީ "ބޮޑުތަނުން ނާކާމިޔާބުވެފައި ހުރި ބޭފުޅެއް" ކަމަށް ވަނީ ވިދާޅުވެފަ އެވެ.\nޓްރަމްޕްގެ ދަތުރުފުޅާ ގުޅިގެން ލަންޑަންގައި ވަނީ ބޮޑު މުޒާހަރާއެއް ބާއްވަން ތައްޔާރުވެފަ އެވެ. އަދި އޭގެ އިތުރުން ބެމްޗެސްޓާ އާއި ބެލްފާސްޓްގެ އިތުރުން ބްރިމިންހަމްގައި ވެސް މުޒާހަރާތައް ބާއްވަން ވަނީ ތައްޔާރުވެފަ އެވެ.\nޑޮނަލްޑް ޓްރަމްޕް ޔޫކޭ އިނގިރޭސި ވިލާތް އެމެރިކާ


ޓީސީ ބަލިކޮށް ގްރީނަށް މުހިންމު ތިން ޕޮއިންޓް\nއެސްޓީއޯ މާލޭ ލީގުގައި ޓީސީ ސްޕޯޓްސް ކްލަބް އަތުން ކްލަބް ގްރީން ސްޓްރީޓްސްއިން މުހިންމު ތިން ޕޮއިންޓް ހޯދައި، ދިވެހި ޕްރެމިއާ ލީގުގެ ޖާގައެއް ހޯދުމަށްޓަކައި ގްރީންއުން ކުރާ މަސައްކަތުގެ އުންމީދު އާކޮށްފިއެވެ.\nގަލޮޅު ރަސްމީ ފުޓްބޯޅަ ދަނޑުގައި ރޭ ކުޅުނު މެޗުގައި ޓީސީގެ މައްޗަށް ގްރީންއިން ކުރިހޯދީ 3-4 ގެ ނަތީޖާއަކުންނެވެ. މި މެޗު ފަށައިގެން މެޗުގެ 15 ވަނަ މިނެޓުގައި ގްރީންގެ ބިދޭސީ ފޯވާޑް ރޮލާންޑޯ ރަސެލް ބިލާލާ ވަނީ ލަނޑެއް ޖަހައި ގްރީނަށް ލީޑު ނަގައިދީފައެވެ. އޭގެ ފަހުން ޓީސީއަށް ލަނޑު ޖަހާނެ ރަނގަޅު ފުރުސަތުތަކެއް ލިބި، އެ ފުރުސަތުތަކުގެ ބޭނުން ނުހިފި ދިޔައެވެ. މެޗުގެ ފުރަތަމަ ހާފު ނިމެން ހަތަރު މިނެޓަށް ވެފައިވަނިކޮށް، ގްރީން ވަނީ ލަނޑެއް ޖަހައި މެޗުގެ ލީޑު ފުޅާކޮށްފައެވެ. އިލިއާ ސޮބޮލް ހިލޭ ޖެހުމަކުން ނަގައިދިން ހުރަހަކުން ގްރީނަށް އެ ލަނޑު ވެސް ކާމިޔާބުކޮށްދިނީ ފުރަތަމަ ލަނޑު ކާމިޔާބުކޮށްދިން ރަސެލްއެވެ. ފުރަތަމަ ހާފު ނިމުނީ ދެ ލަނޑުގެ ލީޑެއްގައި ގްރީން އޮވެގެންނެވެ.\nދެވަނަ ހާފު ފަށައިގެން މެޗުގެ 57 ވަނަ މިނެޓުގައި ގްރީންގެ ޑިފެންޑަރު އޮލެހް ޔެފިމްޗުކް އަތުން ބައިކޮޅަށް ވަން ލަނޑަކުން ޓީސީއަށް މެޗުގެ ލީޑު ހަނިވިއެވެ. މެޗުގެ 63 ވަނަ މިނެޓުގައި އަހުމަދު ރިލްވާން (ރިލޭ) ގެ ލަނޑުން ގްރީންއިން އަލުން މެޗުގެ ލީޑު ފުޅާކުރިއިރު، އޭގެ ތިން މިނެޓު ފަހުން ޓީސީގެ މުހައްމަދު އައްޒާމް ކާމިޔާބުކޮށްދިން ލަނޑުން އަލުން މެޗުގެ ލީޑު ޓީސީން ހަނިކުރިއެވެ. ދެވަނަ ހާފުގެ އިތުރު ވަގުތުގެ ގޮތުގައި ދެއްކި ފަސް މިނެޓުގެ ތެރޭގައި ދެ ޓީމުން ވެސް ލަނޑެއް ކާމިޔާބުކުރިއެވެ. ގްރީންގެ ހަތަރުވަނަ ލަނޑު ރިލޭ ކާމިޔާބުކޮށްދިންއިރު، އޭގެ މިނެއްޓެއްވަރު ފަހުން ޓީސީގެ ތިންވަނަ ލަނޑު ކާމިޔާބުކޮށްދިނީ ލިބުނު ޕެނަލްޓީއަކުން އިބްރާހިމް މަހުދީ ހުސައިން (ފޭދޫ އިއްބެ) އެވެ.\nމި މެޗުގެ ނަތީޖާއާއެކު، ޓީސީ އޮތީ 18 ޕޮއިންޓާއެކު ފަސްވަނައިގައެވެ. ހަތަރުވަނައިގައި އޮތް އީގަލްސްއަށް ވެސް 18 ޕޮއިންޓް ލިބިފައިވާއިރު، ޓީސީގެ މައްޗަށް އީގަލްސްއަށް ކުރި ލިބެނި ލަނޑު ފަރަޤުންނެވެ. ރޭގެ މެޗުން ލިބުނު ތިން ޕޮއިންޓާއެކު ގްރީން އޮތީ 13 ޕޮއިންޓާއެކު ހަވަނައިގައެވެ. އެހެން ނަމަވެސް، ގަދަ ހައެއްގެ ޖާގަ ކަށަވަރުކުރަން ގްރީނަށް އަދި ކުޑަ އިންތިޒާރެއް ކުރަން ޖެހެއެވެ. އެއީ7ޕޮއިންޓާއެކު ހަތްވަނައިގައި އޮތް ޔުނައިޓެޑް ވިކްޓަރީއަށް ވެސް ގަދަ ހަޔަކުން ޖާގަ ހޯދުމުގެ ފުރުސަތު އެބައޮތެވެ. ތާވަލުގެ އެންމެ ފުލުގައި އެންމެ ޕޮއިންޓެއް ލިބިގެން އޮތް ވެލެންސިއާއަށް ވަނީ ގަދަ ހަޔަކުން ޖާގަ ގެއްލިފައެވެ.\nދިވެހި ފުޓުބޯޅަ ކަލަންޑަރުގެ އޮނިގަނޑަށް އެފްއޭއެމް މި އަހަރު ގެނައި ބަދަލާއެކު، މާލޭ ލީގުގެ ގަދަ ހަ ޓީމަށް ދިވެހި ޕްރެމިއާ ލީގުގައި ވާދަކުރުމުގެ ފުރުސަތު ލިބެއެވެ. ދިވެހި ލީގުގައި ވާދަކުރުމުގެ ފުރުސަތު ދެން ލިބިފައިވަނީ އަތޮޅުތެރޭގެ ޓީމުތަކުގެ މެދުގައި ބާއްވާ މިނިވަން ޗެމްޕިއަންޝިޕް މުބާރާތުގެ ގަދަ ހަތަރު ޓީމަށެވެ.\nމާލޭ ލީގުގައި ދެން މެޗެއް ކުޅޭނީ ހުކުރު ދުވަހުގެ ރެއެވެ. އެ މެޗުގައި ބައްދަލުކުރާނީ މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ކްލަބް ގްރީން ސްޓްރީޓްސްއެވެ.


Coalition maanakurumaa medhu Iraq gai dhebasvun | Mihaaru\nދުނިޔެ / އިރާގު\nކޯލިޝަން މާނަކުރުމާ މެދު އިރާގުގައި ދެބަސްވުން\n13 އޮކްޓޯބަރ 2021 - 17:37\nމިދިޔަ އާދީއްތަ ދުވަހު އިރާގުގައި ބޭއްވި އާންމު އިންތިހާބުގެ ވަގުތީ ނަތީޖާ އިއުލާން ކޮށްފައިވަނިކޮށް، ސަރުކާރެއް އެކުލަވައިލުމަށްޓަކައި ކޯލިޝަން މާނަކުރާނެ ގޮތަކާ މެދު، ސިޔާސީ ވާދަވެރިންގެ މެދުގައި ދެބަސްވުން އުފެދިއްޖެ އެވެ.\nމިދިޔަ އާދީއްތަ ދުވަހުގެ އިންތިހާބުގެ ވަގުތީ ނަތީޖާއިން، ކުރި ހޯދާފައިވަނީ ޝީއީންގެ ނުފޫޒު ގަދަ ލީޑަރު މުގްތަދާ ސަދްރާއި އޭނާ އަށް ތާއީދުކުރާ ކެންޑިޑޭޓުންނެވެ. ސަދްރުގެ ކޯލިޝަނުން 78 ގޮނޑި ކާމިޔާބު ކޮށްފައިވާ އިރު، އެއީ އަމިއްލައަށް ސަރުކާރެއް އެކުލަވައިލުމަށް ބޭނުންވާ އަދަދަށް ވުރެ މަދު އަދަދެކެވެ.\nއިރާގުގެ ގާނޫނު ހަދާ މަޖިލީހުގައި 329 ގޮނޑި ހިމެނޭ އިރު، ސަރުކާރެއް އެކުލަވައިލުމުގެ ފުރުސަތު ލިބޭނީ މަދުވެގެން 165 ގޮނޑި ކާމިޔާބުކުރާ ޕާޓީއަކަށް ނުވަތަ ކޯލިޝަނަކަށެވެ. އެހެންކަމުން މުގްތަދާ އައްސަދްރުގެ ޕާޓީއަށް ވެސް ސަރުކާރެއް އެކުލަވައިލެވޭނީ އިތުރު ޕާޓީތަކެއްގެ ބައިވެރިވުން ލިބިގެންނެވެ.\nއިރާގުގައި 2005 ވަނަ އަހަރުން ފެށިގެން އަމަލުކުރަމުން އަންނަ ގާނޫނުއަސާސީ ބުނާ ގޮތުން، އިންތިހާބު ބާއްވާތާ 15 ދުވަހުގެ ތެރޭގައި، އާ ސަރުކާރެއް އެކުލަވައިލުމުގެ މަސައްކަތް، ގާނޫނު ހަދާ މަޖިލީހުގެ އެންމެ ގިނަ ގޮނޑި ލިބިފައިވާ ކޯލިޝަނަކާ، ގައުމުގެ ރައީސް މަތިކުރައްވަންވާނެ އެވެ.\nމިހާރު އެއް ބަޔަކު ސުވާލު އުފައްދަނީ ގިނަ ގޮނޑި ލިބުނު ކޯލިޝަންގެ މާނައާ މެދުގަ އެވެ. އެއީ އިންތިހާބުގައި ކޯލިޝަނެއްގެ ގޮތުގައި ވާދަކޮށް އެންމެ ގިނަ ގޮނޑި ކާމިޔާބުކުރި ޕާޓީތައްތޯ ނުވަތަ އެއީ، އިންތިހާބުގެ ނަތީޖާ އިއުލާންކުރުމަށް ފަހުގައި، މަޖިލީހަށް ހޮވުނު ޕާޓީތަކުގެ މެދުގައި އުފައްދާ ކޯލިޝަންތޯ އުފައްދާ ސުވާލެވެ.\nކޯލިޝަން މާނަކުރުމުގެ މައްސަލަ މީގެ ކުރިން ވެސް އިރާގުގައި ކުރިމަތިވި އެވެ. އެފަހަރު އެ މައްސަލަ ހައްލުކުރީ ކޯޓަށް ގޮސްގެންނެވެ. އެ ފަހަރު ކޯޓުން މާނަކޮށްދިން ގޮތުގައި ކޯލިޝަނަކީ، އެއް ކޯލިޝަނެއްގެ ގޮތުގައި ތަފާތު ޕާޓީތައް އެކުގައި ވާދަކޮށްގެން ގިނަ ގޮނޑި ހޯދާ ޕާޓީތައް ނުވަތަ ތަފާތު ނަންނަމުގައި ވަކިވަކިން ވާދަކޮށް، އިންތިހާބުގެ ނަތީޖާއަށް ފަހުގައި އެއް ބައެއްގެ ގޮތުގައި މަސައްކަތްކުރުމަށް ނިންމާ ޕާޓީތަކެވެ.\nއެހެންކަމުން އިންތިހާބުގެ ރަސްމީ ނަތީޖާ އިއުލާންކުރުމަށް ފަހު ބާއްވާ، ގާނޫނު ހަދާ މަޖިލީހުގެ ފުރަތަމަ ޖަލްސާގައި، އާ ސަރުކާރެއް ގާއިމުކުރުމުގެ ދައުވަތު، އެންމެ ގިނަ ގޮނޑި ކާމިޔާބުކުރި ކޯލިޝަންތަކަށް، އިރާގުގެ ރައީސް ދެއްވާނެ އެވެ.\nކޯލިޝަން މާނަކުރުމުގައި އަރާރުން އުފެދުނީ، 2010 ގެ އިންތިހާބުގައި، އެންމެ ގިނަ ގޮނޑި ކާމިޔާބުކުރި ޕާޓީއަށް، ސަރުކާރެއް އެކުލަވައިލުމުގެ ފުރުސަތު ނުލިބުމުންނެވެ. އެފަހަރުގެ އިންތިހާބުގައި އެންމެ ގިނަ ގޮނޑި ކާމިޔާބުކުރި، ކުރީގެ ބޮޑުވަޒީރު އިޔާދު އައްލާވީގެ ޕާޓީއަށް 91 ގޮނޑި ލިބުނެވެ. ނަމަވެސް އިންތިހާބުގެ ނަތީޖާ އިއުލާންކުރި ފަހުން، އެޕާޓީއާ އެކުގައި ސަރުކާރެއް އެކުލަވައިލުމަށް އެއްވެސް ޕާޓީއެއް ބޭނުން ނުވުމުން، ސަރުކާރެއް އެކުލަވައިލުމުގެ ފުރުސަތު ލިބުނީ، 89 ގޮނޑި ކާމިޔާބުކުރި، ކުރީގެ ބޮޑުވަޒީރު ނޫރީ އަލްމާލިކީގެ ކޯލިޝަނަށެވެ.\nއިންތިހާބުގެ ނަތީޖާ އިއުލާންކުރުމާ އެކު މުގްތަދާ އައްސަދްރު ވިދާޅުވީ މިއީ، ހަނގުރާމަވެރިންގެ މައްޗަށް ލިބުނު ނަސްރެއް ކަމަށެވެ. އަދި މިއީ ހަނގުރާމަވެރިންގެ މައްސަލަ ހައްލުކޮށް، ސަރުކާރުގެ ބާރުގެ ދަށަށް ހަތިޔާރުތައް ގެންނަންވީ ވަގުތު ކަމަށް ވެސް އޭނާ ވިދާޅުވި އެވެ.\nއިރާގު މުޤްތަދާ ސަދުރް\nކޯލިޝަނަކީ ވަރަށް ބިރުވެރިއެއްޗެއް. އެއީ ގައުމު ބައިބައިކުރުވާ ހަތިޔާރެއް. ދިވެހިގައުމު ވަނީ އެކަން ދެކިއަތުންހިފާފައި.


Miee Aslu Harufa Ehtha Noony Cake Eh Tha? - Vaguthu\nމީސްމީޑިއާގައި ފަހަކަށް އައިސް ވަރަށް ގިނަ ގޭމުތައް އަންނަނީ ކުޅެމުންނެވެ. އޭގެ ތެރޭގައި އެއްޗެހި ގެސް ކުރުމާއި ޗެލެންޖުތައް ވެސް ހިމެނެއެވެ. މިއީ ވެސް އެފަދަ ގޮތަކަށް މީހަކު ހަދާފައިވާ ގެސް ކުރުމުގެ ގޭމެކެވެ. "ހުރިހާ އެއްޗަކީ ކޭކު" ނަމުގައި މީސްމީޑިއާގައި އެކި ކަހަލަ ވާހަކަތައް ދައްކަމުން އަންނަތާ ދުވަސްކޮޅެއް ފަހުން އަނެއްކާ ވެސް މީހަކު މިވަނީ ހަރުފައެއްގެ ފޮޓޯ ހިއްސާކޮށް އެއީ އަސްލެއްތޯ ނުވަތަ ނޫންތޯ ސުވާލު އުފައްދާފައެވެ.\nކޭކު އަޅާ މީހުންގެ ތެރޭގައި ވަރަށް ހުނަރުވެރި މީހުން ތިބޭކަން އެއީ އެންމެން ވެސް ގަބޫލު ކުރާ ހަގީގަތެކެވެ. އެފަދަ ފަރާތްތަކަށް ކޮންމެ އެއްޗެއް ވެސް ކޭކަކަށް ބަދަލުކޮށް މީހުންނަށް ހައިރާން ކަން ގެނުވާނެއެވެ.\n"ހުރިހާ އެއްޗަކީ ކޭކު" ނަމުގައި މީގެ ކުރިން ވާހަކަ ދެއްކި ނަމަވެސް، މިހާރު އެ ވާހަތައް ދައްކާ މީހުން ވަރެއް މަދެވެ. އެފަދަ ދަނޑިވަޅަކާއި ދިމާކޮށް ކޭކު އެޅުމުގައި ހުނަރުން ފުރިގެންވާ މީހަކު މިވަނީ އޭނާގެ ގާބިލުކަން މީސްމީޑިއާގައި ދައްކާފައެވެ.\nއޭނާ ހިއްސާ ކޮށްފައިވާ ފޮޓޯތަކުން ގިނަ ބަޔަކަށް ވަނީ ހައިރާން ކަމެއް ގެނުވާފައެވެ.\nމީސްމީޑިއާގައި މިހާރު ދައުރުވަމުން އަންނަ ފޮޓޯއިން ފެނިގެން ދަނީ ރީނދޫ ކުލައިގެ ހަރުފައެއް ވިހަ ޖެހުމަށް ތައްޔާރު ވެގެން އޮންނަ މަންޒަރެވެ. އެއާއި އެކީ ގިނަ ބަޔަކަށް ހީވެފައި އޮތީ އެއީ އަސްލު އެއްޗެއް ކަމަށެވެ. އެހެން ނަމަވެސް ފަހުން އޭގައި ވަޅިއެއް ޖައްސި ހިސާބުން ގިނަ ބަޔަކަށް ވަނީ އެއީ އަސްލެއް ނޫން ކަން އެނގިފައެވެ.\nބައެއް ފަރާތްތަކުން ވަނީ އޭގައި ވަޅި ޖައްސަން އުޅުނު ވަގުތު ވެސް އެފަދަ ކަމެއް ނުކުރުމަށް ބުނެފައެވެ. އެއީ އަސްލެއް ނަމަ އެކަން ކުރާ މީހާއަށް ހަމަލާއެއް ދީފާނެތީއެވެ.\nމިވީޑިއޯ އޭނާ އިންސްޓްގްރާމްގައި ހިއްސާ ކުރުމުން ލައްކައަކަށްވުރެ ގިނަ މީހުންގެ ސަމާލުކަން އެވީޑިއޯ އަށް ވަނީ ހުއްޓިފައެވެ. އަދި ގިނަ ބަޔަކު ވަނީ އެވީޑިއޯއިން ފެނިގެން ދަނީ އޭނާގެ ހުރި ހުނަރުކަމަށް ބުނެ ތައުރީފު ކޮށްފައެވެ.


Dhogu Habaru Fethurumakee Mulhi Dhuniye Ah Fethurifai Vaa Nurakkaatheri Vabaa Eh: Sheikh Rimaz | Dhiislam\nއައިޝަތު ރަފާހް އަލީ ސެޕްޓެމްބަރ 21, 2020\nދޮގު ޚަބަރު ފެތުރުމަކީ މުޅި ދުނިޔެއަށް ފެތުރިފައިވާ ނުރައްކާތެރި ވަބާއެއް ކަމަށް އައްޝައިޚް އަޙްމަދު ރިމާޒް ވިދާޅުވެއްޖެއެވެ.\nޝެއިޚް މިހެން ވިދާޅުވެފައިވަނީ ރަބީޢުލްޤުލޫބި ފައުންޑޭޝަނުން ކުރިއަށް ގެންދަވާ ދަރުސް ސިލްސިލާ ކަމުގައިވާ އައްނިދާއު ގައި ވާހަކަފުޅު ދައްކަވަމުންނެވެ.\nޝެއިޚް މި މަޢުޟޫއަށް އިތުރަށް ވާހަކަފުޅު ދައްކަވަމުން ވިދާޅުވެފައިވަނީ މީހުންނާ ބެހޭ ގޮތުން ދޮގު ވާހަކަތައް ފެތުރުމާއި، ޘާބިތު ނުހިފޭ ވާހަކަތައް ދެއްކުމާއި، މީހުންގެ މެދުގައި ދޮގު އިލްޒާމް އަޅުވާ، ފްރޭމް ކުރުމުގެ ހަރަކާތްތައް ހިންގާ، މީހުންގެ އަނބުރަށް އަރައިގަތުމުގެ ސަބަބުން މީހުންގެ ޝަޚްޞިއްޔަތު ކަތިލެވިގެންދެއެވެ.\nމި ފިތުނައިގެ ނުބައިކަން އަފްރާދުންނަށާއި މުޖުތަމަޢާއި ޢާއިލާތަކަށާއި ޤައުމުތަކަށާއި ވިޔަފާރިކަށް ވަރަށް ބޮޑެތި އަސަރުތަކެއް ކުރެއެވެ. އަދި ހަމަ އެހެންމެ ނަތީޖާއެއްގެ ގޮތުން އެތަށް ބައެއްގެ އަބުރު ކަތިލެވި، އެތަށް ބަޔަކަށް ތުހުމަތުގެ އިނގިލިތައް ދިށްކުރެވި، އެތަށް ބަޔަަކަށް ޝައްކުގެ ނަޒަރަކުން އަމާޒުވެ، އެތަށް ޢާއިލާތަކެއް ރޫޅި، ރަޙްމަތްތެރިންނާއި، ރަޙިމުގެ ގުޅުން ކެޑިގެން ގޮސްފިއެވެ.\nﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވާ އާޔަތުގެ މާނައިގައި ވެއެވެ. ޤަތުލު ކުރުމަށްވުރެ ފިތުނައިގެ ނުރައްކާތެރިކަން މާބޮޑެވެ. އަދި ހަަމަ އެހެންމެ އެބައި މީހުންނަށް ވޭންދެނިވި ޢަޛާބު ދެއްވާ ލަޢުނަތް ލެއްވިގެން ވާކަމަށްވެސް ޤުރްއާނުގައި ވަޙީ ކުރައްވާފައިވެއެވެ.\nމިކަމުން ސަލާމަތްވުމަށްޓަކައި އިސްލާމްދީނުގައި ވަނީ ވަރަށް ގިނަ ޢިރުޝާދު ދެއްވާފައެވެ. އެގޮތުން މީހަކު ވާހަކައެއް ހިފައިގެން އައިސްފިނަަމަ އޭގެ ތެދު ދޮގު ބެލުމާއި، ތިމާއަށް އިވޭހާ ވާހަކައެއް ނުދެއްކުމާއި، ބުނިބުންޏޭ ކިޔައިގެން ވާހަަކަތައް ފަތުރާ ނެހެދުމާއި، ކުށްހީތަކުން ދުރުވުމެވެ.\nޝެއިޚްގެ ވާހަކަފުޅު ނިންމަވާލައްވަމުން ފިތުނަވެރީންގެ ފިތުނައިން އަޅުގަނޑުމެން ރައްކާތެރި ކުރައްވާ ސަލާމަތް ކުރެއްވުން އެދި ދުޢާ ކުރެއްވިއެވެ.\nއައިޝަތު ރަފާހް އަލީ 1 ގަޑިއިރު ކުރިން\nޙަސްނާ އަޙްމަދު 1 ގަޑިއިރު ކުރިން\n. 11 ގަޑިއިރު ކުރިން


މިއަހަރު ޑެންގީގެ ކޭސްތައް އިތުރު - އެޗްޕީއޭ. މިއަހަރު ޑެންގީގެ ކޭސްތައް އިތުރު - އެޗްޕީއޭ.\nމިއަހަރު ޑެންގީގެ ކޭސްތައް އިތުރު - އެޗްޕީއޭ\nޑެންގީއިން ރައްކާތެރިވުމަށްޓަކައި ހިންގުނު ސާފުކުރުމުގެ ޕްރޮގްރާމެއް\nމިދިޔަ ތިން އަހަރާއި އަޅާ ބަލާއިރު، މިއަހަރުގެ ފުރަތަމަ ތިން މަހު ޑެންގީ ހުން ޖެހިގެން ރިޕޯޓް ކުރި މީހުންގެ އަދަދު ގިނަކަމަށް އެޗޗްޕީއޭއިން ވިދާޅުވެއްޖެއެވެ.\nޑެންގީ އަދި ޗިކުންގުންޏާއަކީ އާއްމުކޮށް ވިއްސާރަ ދުވަސްވަރު ފެތުރޭ ރޯގާއެއް ނަމަވެސް މިއަހަރު، އެކި ދުވަސްވަރު މި ރޯގާ ޖެހިގެން ގިނަ ބަޔަކު ޑޮކްޓަރަށް ވަނީ ދައްކާފައެވެ.\nހެލްތް ޕްރޮޓެކްޝަން އެޖެންސީ އެޗްޕީއޭއިން އާއްމުކޮށްފައިވާ ތަފާސް ހިސާބުތައް ދައްކާގޮތުން މިއަހަރުގެ މިހާތަނަށް ޑެންގީ ހުން ޖެހިގެން 1772 މީހުންވަނީ ޑޮކްޓަރަށް ދައްކާފައެވެ. އެގޮތުން މިމަހު ޑެންގީގެ 365 ކޭސް ރިޕޯޓްކޮށްފައިވާއިރު، މާރޗްމަހު 466 ކޭސް، ފެބްރުއަރީމަހު 422 ކޭސް އަދި ޖެނުއަރީ މަހު 518ކޭސްވަނީ ރިޕޯޓްކޮށްފައެވެ.\nމިއީ މިދިޔަ ތިން އަހަރުގެ ފުރަތަމަ 4މަހާއި އަޅާބަލާއިރު، ބޮޑުތަން އިތުރު އަދަދެކެވެ. ޑެންގީ ހުމުގެ އޭޕްރިލް މަހުގެ ތަފާސް ހިސާބު ދައްކާގޮތުން އެންމެ ގިނައިން ޑެންގީ ހުން ޖެހިގެން ރިޕޯޓްކޮށްފައިވަނީ ހދ އަތޮޅާއި އއ އަދި ލ އަތޮޅާއި މާލެ ސަރަޙައްދުންނެވެ. ލ އަތޮޅުން ޑެންގީގެ 72 ކޭސް ރިޕޯޓުކޮށްފައިވާއިރު ހދ އަތޮޅުން 46ކޭސް ވަނީ ރިޕޯޓުކޮށްފައެވެ. އއ އަތޮޅުން 31 ކޭސް އަދި މާލެ ވިލިމާލެ ހުޅުމާލެ ހިމެނޭހެން 65ކޭސް ވަނީ ރިޕޯޓުކޮށްފައެވެ.\nއެޗްޕީއޭގެ ތަފާސް ހިސާބު ދައްކާގޮތުން މިއަހަރުގެ މިހާތަނަށް ޗިކުންގުންޔާގެ 800ކޭސް ވަނީ ރިޕޯޓުކޮށްފައެވެ. މި ރޯގާ އެންމެ ގިނައީ، މާލެ ސަރަޙައްދާއި ގއ އަތޮޅު އަދި ތ އަތޮޅުގައެވެ. މިއަހަރުގެ މިހާތަނަށް މާލެ ސަރަޙައްދުން ޗިކުންގުންޔާގެ 407 ކޭސް ރިޕޯޓުކޮށްފައިވާއިރު ގއ އަތޮޅުން 291 ކޭސް އަދި ތ އަތޮޅުން 34ކޭސް ރިޕޯޓްކޮށްފައިވެއެވެ.\nމި ރޯގާތަކަކީ މަދިރީގެ ޒަރިޔާއިން ޖެހޭ ރޯގާއެކެވެ. ޑެންގީ އަދި ޗިކުންގުންޏާގެ އަލަމާތްތަކުގެތެރޭގައި ހުންއައުމާއި، ކުޑަކަމުދާ މިންވަރު މަދުވުމާއި، އާދަޔާއި ހިލާފު ވަރުދެރަވުންފަދަ ކަންކަން ހިމެނެއެވެ. އަދި މިފަދަ ރޯގާތަން މަދުކުރުމަށް، މަދިރި އުފެދޭ ގޮތަށް ހުންނަ ތަންތަނާއި ތަކެތި ނައްތާލުމަށް އެޗްޕީއޭއިން އިލްތިމާސްކުރެއެވެ.


ވިލިގިލީ ހޮސްޕިޓަލަށް އޮކްސިޖަން މެޝިން ހަދިޔާ ކުރި "ދޮންބީފާން" - DhiDaily\n”ދި ޑެއިލީ”ގެ ކިޔުންތެރިންނަށް މި ކިޔައިދެނީ ވިލިނގިއްޔަށް އުފަން އުމުރުން 65 އަހަރުގެ ލާމަސީލް ނަމޫނާއަކަށް ފުދޭ އަންހެނެކެވެ. ހީވާހި ކަމާއެކު އެއާރޕޯޓްގައި 25 އަހަރު ޚިދުމަތް ކުރި ކަނބަލެއް ވެސް މެއެވެ. އާދެ! ގއ. ވިލިނގިލި، ފޮނިމާގެއަށް ނިސްބަތްވާ ދޮންބީފާނެވެ.\n”ދި ޑެއިލީ”ގެ ރަމަޟާން ސުޕެޝަލްގެ ޚާއްޞަ އިންޓަވިއުއަށް ދޮންބީ ފާނައަށް މަރުޙަބާ ދަންނަވަން. އަޅުގަނޑުމެންނަށް ތި ދެއްވި އަގު ހުރި ވަގުތުކޮޅަށްޓަކައި ޝުކުރު އަދާ ކުރަމުން މިހާ ހިސާބުން ސުވާލުތަކަށް ޖެހިލާނަމެވެ.\nމާލެއަށް ދިރިއުޅުން ބަދަލު ކުރީ ކިއްވެ؟\nއަޅުގަނޑުގެ އުމުރުން5އަހަރުގައި ބައްޕަ ވަނީ ނިޔާވެފަ. އެކަމާއި ގުޅިގެން މާލޭގައި ދިރިއުޅޭ އަޅުގަނޑުގެ ތިމާގެ މީހުން އަޅުގަނޑު ވަރަށް ޅައިރު މާލެގެނެސްފި، އަނެހެން ބުނާ ކަމަށް ވާނަމަ އުމުރުން 12 އަހަރުން ފެށިގެން ދިރިއުޅެމުން އައީ މާލޭގައި.\nއެއާރޕޯޓް ވަޒީފާއަށް ވަނީ ކިހިނެއް އަދި ވަޒީފާ އޮތް ކަން އެނގުނީ ކޮންގޮތަކުން؟\nދަރިން ލިބުނު ފަހުން، މަޝްހޫރު ލަވަ ކިޔާ ހުވަދޫ ޢަބްދުﷲގެ އިޙްސާނާ، އޭރު ހުރީ އެއާރޕޯޓްގެ ވެރިއަކަށް. އިޙްސާނާ އަކީ އަޅުގަނޑުގެ ވަރަށް ގާތް ރަޙްމަތްތެރިއެއް. އިޙްސާނާ ބުނިބުނުމަކަށް އެއާރޕޯޓް މަސައްކަތު މީހެއްގެ ވަޒީފާއަށް ވަތީ..\nއެ ޒަމާނުގައި އެއާރޕޯޓް އޮތް ގޮތް ކޮންމެ ވެސް ވަރަކަށް ކިޔަލަ ދީ ބަލަ؟\nއޭރު އެއާރޕޯޓްގައި އޮންނަނީ ޑިއުޓީފުރީ އާއި ޑިޕާރޗާ އަދި އެރައިވަލް. އެ ހުރިހާ ތަންތަން ވެސް އޭރު ހުންނަނީ އެރައިވަލްގައި. ފުރަންދާ މީހުންނައި އަންނަ މީހުން ވެސް ޚިދުމަތް ހޯދާނީ ހަމަ އެތަނުން. އެއާރޕޯޓްގައި މިހާރު އެ ހުރި ކައުންޓަރުތަކާއި ކެފޭތައް ހުރި ތަނުގައި ކުރިން ހުރީ މިދިލި ގަހާއި އެކިފާޑުގެ ބޮޑެތި ގަސްތަކުން އެތަން އޮންނާނީ ފުރިފަ.\nއެ ޒަމާނުގައި މަސައްކަތް އޮންނީ ކިހިނެއް؟\nއެއާރޕޯޓް ބީޗުން ފެށިގެން އަޅުގަނޑުނުމެން އަންނާނީ އިލޮށިފަތިން ކުނި ކަހަމުން، ކުނި ކަހައި ނިމޭނީ ޓާމިނަލަށް. އެޒަމާނުގައި ކުނި ކަހާނީ ގުދަށް އޮވެގެން އިލޮށިފަތިން. އަންހެންވެރިން ކުނި ކަހަމުން އަންނަ ވަރަކަށް ފިރެހެންވެރިން އަންނާނީ ކުނި ނަގަމުން. އެ އިރު ޝިފްޓެއްގައި ތިބޭނީ5ނުވަތަ6މުވައްޒަފުނެވެ. އެހާ ގިނަ މީހުން މަސައްކަތް ކުރުމުގައި ނުވެސް ނުތިބޭ.. އެންމެ ގިނަ ވެގެން ވެސް ޝިފްޓެއްގައި އޭރު ތިބޭނީ3ނުވަތަ4މީހުން، ނަމަ ވެސް މިހާރު ޝިފްޓެއްގައި 15 މީހުން ތިބޭ..\nކިއްވެ އެއާރޕޯޓް ވަޒީފާއިން ވަކިވީ؟\nވެލާނާ އިންޓަނޭޝަނަލް އެއާރޕޯޓްގައި 25 އަހަރު މެދުކެނޑުމެއް ނެތި ޚިދުމަތްކުރަމުން ދަނިކޮށް އަޅުގަނޑުގެ އުމުރުން 65 އަހަރު ފުރުމުން މަޤާމުން މުސްކުޅި ކުރައްވާ ވަޒީފާއިން ރިޓަޔާ ކުރީ..\nވަޒީފާގައި އުޅުނު އިރު ލިބުނު އެންމެ ބޮޑު ކާމިޔާބީ އަކީ ކޮބާ؟\nލިބުނު އެންމެ ބޮޑު ކާމިޔާބީ އަކީ މޯލްޑިވްސް އެއާރޕޯޓްސް ކޮންޕެނީން ދޭ ޙައްޖު ދަތުރު އަޅުގަނޑަށް ވަނީ ލިބިފައި. އެއީ ލިބުނު ވަރަށް ބޮޑު ކުރިއެރުމެއް ކަމަށް އަޅުގަނޑު ގަބޫލު ކުރަނީ…\nވިލިގިލީ ހޮސްޕިޓަލަށް އޮކްސިޖަން ކޮންސެންޓްރޭޓަރ މެޝިނެއް ހަދިޔާ ކުރީ ކިއްވެ؟\nއޮކްސިޖަން ކޮންސެންޓްރޭޓަރ މެޝިނެއް ރާއްޖެ ގެނެސް ސަރުކާރަށް (ގއ. ވިލިގިލީ ހޮސްޕިޓަލް) އަށް ހަދިޔާ ކުރީ އެ މެޝިން އެންމެ ބޭނުންތެރި ގޮތުގައި އޭގެ ބޭބުން ހިފެނީ ހޮސްޕިޓަލަށް ހަދިޔާ ކޮށްގެން ކަމަށް ވާތީ…\nއޮކްސިޖަން ކޮންސެންޓްރޭޓަރ މެޝިނުގެ އަގަކީ ކިހާވަރެއް؟\nއެއީ 30،000 ރުފިޔާ ނުވަތަ 2500 ދޮލަރުގެ މެޝިނެއް.\nދިރިއުޅުމުގައި އެންމެ ބޮޑު އެހީތެރިކަމެއް ލިބުނީ ކާކުގެ ފަރާތުން؟\nރަހުމަތްތެރިންގެ ތެރެއިން އަޅުނޑަށް އެންމެ އެހީތެރިވީ ކޮރޯނާ ހަސަން ދީދީ.. ދެން އަޅުގަނޑު މަންމަގެ ފަރާތު މީހުން އެހީ ވި.\nދޮންބީފާނުގެ ޝުކުރުގެ ލަސްޓް!\nހުރިހާ ގޮތަކުން އަޅުގަނޑަށް އެހީވެދިން އެންމެން ނަށް ވެސް ޝުކުރު އަދާކުރަން. އަދި އާއިލާގެ މީހުންނާއި ގާތް އެކުވެރިންނަށް ވެސް ޝުކުރު އަދާކުރަން.\nކުރިއަށް އޮތް ދުވަސްތަކަކީ އުފާ ފާގަތި ދުވަސްތަކެއް ކަމުގައި ލައްވައި ދޮންބީފާނަށް މާތް މަސްކަނލަންގެ ހެޔޮ ރަޙްމަތް ލެއްވުން އެދެމެވެ. އަދި ދޮންބީފާނުގެ ހުރިހާ މަސައްކަތެއްގައި ވެސް ޙަޤީޤީ ކުލަ ޖެހިގެން ދިއުމަކީ އަޅުގަނޑުމެން ދިޑެއިލީގެ އުއްމީދެވެ.


ޙަލާލު ގޮތުގައި ތައުމީނު (އިންޝުއަރެންސް) ކުންފުނިތައް ހިންގުން – ދިވެހި ނޫސް\nHome ⁄ ދީން ⁄ ޙަލާލު ގޮތުގައި ތައުމީނު (އިންޝުއަރެންސް) ކުންފުނިތައް ހިންގުން\n(18 ސެޕްޓެމްބަރ 2018 ވަނަ ދުވަހު ޝާއިޢުކޮށްފައިވާ ލިޔުމާ ގުޅޭ(\nތައުމީނަކީ، ކުރިން ވެސް ބުނެވުނު ފަދައިން ނުރައްކަލެއް، ނުވަތަ ގެއްލުމެއް، ނުވަތަ މުޞީބަތެއް ކުރިމަތިވާ ހިނދު، އޭގެ ބަދަލު ތައުމީނު (އިންޝުއަރ) ކޮށްދޭ ފަރާތުން ލިބިދެވޭ ނުވަތަ ދޭގޮތަށް، ތައުމީނު ކޮށްދިނުމަށް އެދޭފަރާތުން އެއް ފަހަރާ، ނުވަތަ އިސްލާމް ދީން ހުއްދަކުރާ، ހަމަތަކުގެ މަތިން، އިންޝުއަރެންސް ކުންފުނިން ހުށަހަޅާ ގޮތަށް، ފައިސާ ދައްކަމުން ގެންދާގޮތަށް ކުރެވޭ ޢަޤްދެކެވެ. ތައުމީން ކުރުން، ނުވަތަ އިންޝުއަރެންސް ނުވަތަ އިންޝުއަރ ކުރުމަކީ އިންޝުއަރ ކުރާ އެއްޗަކަށް މުސްތަޤްބަލްގައި ކުރިމަތިވެދާނެ ގެއްލުމަކަށް ބަދަލުހޯދުމުގެ ގޮތުން އިންޝުއަރެންސް ކުންފުނިން ދޭ އެ ކޮންޓްރިބިއުޝަނެއް، ވެރިފަރާތުން ދިނުމަށްފަހު އެއްބަސްވުމަކަށް އައުމަވެ. މި އެއްބަސްވުމަކީ ތައުމީނުގެ ދާއިރާގެ މީހުން ކިޔާ ގޮތުން ނަމަ އިންޝުއަރެންސް ޕޮލިސީ އެވެ. އިންޝުއަރކުރާ މީހާއަށް ލިބިދޭ ފައިދާއަށް ބަލާއިރު ކުރިން ދެންނެވި އެއްބަސްވުމުގައި އެއްބަސްވެފައިވާ ގެއްލުމެއް ތައުމީނު ކުރެވޭ މީހާއަށް ނުވަތަ އެއްޗަކަށް ލިބޭ ހިނދު އޭގެ ބަދަލު ފޯރުކޮށް ދެވުމެވެ. މިސާލަކަށް ކަނޑު ދަތުރުފަތުރު ކުރާ އުޅަނދެއް އިންޝުއަރ ކުރާ ނަމަ އެއުޅަނދުގެ ވެރިފަރާތުން ހުށަހަޅާ އަދި ތައުމީނު ކުންފުނިން އެއްބަސްވާ އަގެއް އޮންނަން ވާނެއެވެ. އަދި އުޅަނދަށް ލިބުނު ގެއްލުމަކީ އެއްބަސްވުމުގައި ހިމެނިފައިވާ ގެއްލުމެއް ނަމަ އެގެއްލުމުގެ އަގުމަގު ކުރެވި އެ ގެއްލުމުގެ ބަދަލު އުޅަނދުގެ ވެރިފަރާތަށް ލިބިދެވެއެވެ. މީގެ ތެރޭގައި ކުއްލި ޙާލަތް ތަކުގައި ލިބޭ ގެއްލުންތަކާއި، މުޅި އުޅަނދު އެއްގޮތަކަށް ވެސް ބޭނުން ނުކުރެވޭ ފަދަ ޙާލަތެއް މެދުވެރިވި ކަމުގައި ވީ ނަމަވެސް ދެފަރާތް އެއްބަސްވާ އަގުތަކެއް ލިބިދެވެއެވެ.\nތައުމީނުގެ ނިޡާމުގެ ޚިދުމަތް އެންމެ ފުރަތަމަ ދޭން ފެށުނީ ކަނޑު މަގުން، އެއް ޤައުމުން އަނެއް ޤައުމަށް މުދާ އުފުލާ ބޯޓުފަހަރުތަކަށެވެ. އެގޮތުން އެ ބޯޓުފަހަރުތަކަށް ދިމާވާ ގެއްލުންތަކާއި، ނުރައްކާތަކަށް ބަދަލު ލިބޭނެ ފަދަ ގޮތަކަށެވެ. އޭގެ އިތުރުން އެ ބޯޓުތަކުން ދަތުރުކުރާ ފަޅުވެރިންނަށާއި، މީހުންނަށާއި، އުފުލާ މުދާތައް ރައްކާތެރި ކުރުމުގެ މަޤްޞަދުގައެވެ. މިދުވަސްވަރު އިންޝުއަރެންސްގެ ޚިދުމަތް ދެމުން ގެންދެވުނީ އިސްލާމީ އުޞޫލުތަކަށް ރިޢާޔަތް ކޮށްގެނެއެއް ނޫނެވެ.\nތައުމީނުގެ ނިޡާމު ތަޢާރަފް ވެފައި ވަނީ ފަހުގެ ޒަމާނުގައި ނުވަތަ މިޒަމާނު ގައެވެ. މިހެންކަމުން ކުރީގެ ފިޤުހު ފޮތްތަކުގައި ޢިލްމުވެރިން މި މައްސަލައިގައި ބަޙްޘު ކުރައްވާފައި ނުވެއެވެ. ނަމަވެސް ކުރީގެ ޢިމްވެރިންގެ ތެރެއިން 1252 ވަނަ އަހަރު އަވަހާރަ ވެފައިވާ، ޙަނަފީ މަޛްހަބުގެ ޢިލްމުވެރިއެއް ކަމުގައިވާ، އިބްނު ޢާބިދީން ކިޔާ ބޭފުޅަކު ފިޔަވައި، އެހެން އެއްވެސް ޢިލްމުވެރިޔަކު، ތައުމީނުގެ ނިޡާމާ ގުޅޭގޮތުން ވާހަކަ ދައްކަވާފައެއް ނުވެއެވެ. އޭނާ ވިދާޅުވެފައިވާ ގޮތުން ތައުމީނުގެ ޢަޤްދަކީ، ހުއްދަ ވާނޭ ޢަޤްދެއް ނޫނެވެ. މިހެން މިކަން އޮތް ނަމަވެސް 1979 ވަނަ އަހަރު ތައުމީން ކުރުމުގެ މަސައްކަތް އިސްލާމީ އުޞޫލާ އެއްގޮތަށް ފަށާފައި ވެއެވެ. އެ ނިޡާމަށް އިސްލާމީ ދުނިޔޭގައި ކިޔައި އުޅޭ ނަމަކީ “އައްތަކާފުލު” އެވެ.\nމިކަން މިއަދާ ހަމަޔަށް އައި އިރު، ދުނިޔޭގެ ގިނަ ޤައުމުތަކެއްގައި، ތައުމީނު، އަދި ތަކާފުލުގެ ނިޡާމު ވަނީ، ވަރަށްގިނަ ދާއިރާ ތަކަކަށް ފެތުރި ޢާންމު ވެފައެވެ. އޭގެތެރޭގައި، ގޯތިގެދޮރާއި، އިންސާނުންގެ ޙަޔާތުގެ މައްޗަށް ކުރާ ތައުމީނާއި، ވައިގެމަގުން ދަތުރުކުރާ ހުރިހާ ބާވަތެއްގެ އުޅަނދުތަކާއި، ކަނޑުގައި ދުއްވާ ހުރިހާ ބާވަތެއްގެ އުޅަނދުތަކާއި، އެއްގަމުގައި ބޭނުންކުރެވޭ ވަރަށް ގިނަ ބާވަތެއްގެ ސަވާރީތައް ތައުމީނު ކުރާކަން ފާހަގަ ވެއެވެ.\nބޯވެލިފަތް: ނުކައި ދޫކޮށްލެވޭ ވަރުގެ ފަތެއް ނޫން!\nމަޖިލީހުން ހުއްދަކުރަން މަސައްކަތްކުރާ މުންކަރާތްތަކާ ދެކޮޅަށް ރައްޔިތުން ނުނުކުމެއްޖެނަމަ ޢާންމުވެގެންވާ ކޯފާއެއްގެ ބިރު ބޮޑުކަން ޤުރްއާނާ ޙަދީޘުން\nޝާހިދަށް! ދިވެހިން އިސްލާމް ދީނާ ދުރުކުރަން މަޖިލީހުން ކުރާ މަސައްކަތްތައް އޯއައިސީގެ ސަމާލުކަމަށް ނުގެންނެވީ ކީއްވެތޯ؟\nއަބަދުވެސް މަރަށް ތައްޔާރުވެހުރުމުގެ ގޮތުން ވަރަށް ފަސޭހައިން ކުރެވިދާނެ3ކަމެއް: ޝައިޚް އަބޫބަކުރު ޒައުދު


Raajjeyge rahrashah mi lahganee koahcheh?\nގިރިފުށީ ޖެޓީ ސަރަހައްދަށް އޮޔާ ގެންދަނިކޮށް ހޯދި ޕާރިސަލު:--\nރާއްޖޭގެ ރަށްރަށަށް މި ލައްގަނީ ކޯއްޗެއް؟\n16 ޖެނުއަރީ 2020 - 16:10:48\nމިއަދު އެމްއެންޑީއެފުން ބުނެފައިވަނީ، 11:30 ހާއިރު ގިރިފުށީ ޖެޓީ ސަރަހައްދަށް އޮޔާ ގެންދިޔަ ދެ ފޫޓުގެ ޕާރިސަލެއް ފެނިފައިވާކަމަށެވެ. މިފަދަ ޕާރިސަލެއް ބ. އޭދަފުށިން މިދިޔަ 2019 ވަނަ އަހަރުގެ ޑިސެންބަރު މަހުގެ ތެރޭގައި ވެސް ފެނިފައިވެއެވެ.\nރާއްޖޭގެ ރަށްރަށަށް މި ލައްގަނީ ކޯއްޗެއްބާ؟https://t.co/Fs6OEQzDlh pic.twitter.com/t3hp5lUg6V\n— CNM (@cnm_mv) January 16, 2020\nއެމްއެންޑީއެފުން ހިއްސާކުރި ފޮޓޯތަކުން ފެންނަނީ ވަރަށް ރަނގަޅަށް ބަންދުކޮށްފައި ހުރި ޕާރިސަލެކެވެ. ނަމަވެސް އެއީ ކޯއްޗެއްކަން ސާފު ނުވާތީ އެއީ ކޯއްޗެއްތޯ ފުލުހުންނާއި ގުޅިގެން ބަލަމުން އަންނަ ކަމަށް އެމްއެންޑީއެފުން ބުނެ އެވެ.\nނަމަވެސް ފުލުހުން ބުނެފައިވަނީ ގިރިފުށީ ފަޅުތެރެއިން މަސްތުވާތަކެތި ބަސްތާއެއް އޮޔާ ދާކަމަށް އެއްވެސް ފަރާތަކުން ފުލުހުންނަށް އަންގާފައި ނުވާކަމަށެވެ.\nބ. އޭދަފުއްޓަށް ޑިސެންބަރު މަހު ލެއްގި ގޮތްނޭގޭ ފަތް ބޮނޑި\nމިދިޔަ ޑިސެންބަރު މަހުގެ 18 ވަނަ ދުވަހު ޕްލާސްޓިކް ކޮތަޅެއްގައި ބަންދުކޮށްފައިވާ ފަތްތަކެއް ބ. އޭދަފުށީ ފަޅު ތެރެއިން ފެނުމާ ގުޅިގެން ފުލުހުންގެ ބެލުމުގެ ދަށަށް ވަނީ ގެންގޮސްފައެވެ.\nފުލުހުން ބުނީ ކޮތަޅެއްގައި ބަންދުކޮށްފައިވާ ފަތްތަކެއް ފެނިގެން ފުލުހުންނަށް އެ މައުލޫމާތު ލިބިފައިވަނީ އެ ދުވަހު ހެނދުނު 10:14 ހާއިރު ކަމަށެވެ.\nފުލުހުން ބުނީ މިކަމާ ގުޅިގެން ބަލަންޖެހޭ ކަންކަން ފުލުހުން ބަލަމުން ގެންދާ ކަމަށެވެ.\nއޭދަފުށި ކައުންސިލް އިދާރާ އިން އެދުވަހު ވާހަކަ ދެއްކި މީހަކު ބުނީ އެރަށުގެ ބަނދަރުގެ އުތުރު ފަރާތުން މި ފަތްތައް ފެނުނުއިރު ހުރީ ފެން ނުވަންނާނެހެން ރީތިކޮށް ބަންދުކޮށްފައި ކަމަށެވެ. އެކަމަކު އެއީ ކޮން ކަހަލަ ފަތެއް ކަން އެ ވަގުތު އެތަނުގައި ތިބި އެއްވެސް މީހަކަށް ނޭނގުނު ކަމަށާއި އެހެންވެސް އެ ކޮތަޅު ފުލުހުންނާ ހަވާލުކުރީ ކަމަށްވެސް އޭނާ ވަނީ ބުނެފަ އެވެ.\nބައެއް މީހުން ބުނާގޮތުގައި އެއީ މަސްތުވާތަކެތީގެ ބާވަތަކަށް ވުން ވެސް އެކަށީގެންވެއެވެ.\nއަނެއް ބަޔަކު ބުނަނީ އެއީ ދުން ފަތް ކަމަށެވެ.\nނަމަވެސް ސުވާލަކީ މިހާ ބޮޑަށް ޕާރިސަލުކޮށް ފެން ނުވައްނަ ގޮތް ހަދައިގެން ދުން ފަތް ގެނެސްދާނެބާ؟ އެވެ.\nއަނެއްބަޔަކު ބުނަނީ އެއީ "މަދު ގަހު ފަތް" ކަމަށް ބެލެވޭ ކަމަށެވެ. އަދި އެއީ ބައެއް މީހުން މަސްޓޭންކަށް އަޅަން ގެންގުޅޭ އެއްޗެއް ކަމަށްވެސް ބުނެއެވެ.\nމިފަދަ ހާދިސާއެއް ގާތް ގާތުގައި ހިގާފައިވާއިރު، މިކަމަށް އެދެވޭ ޖަވާބެއް ލިބޭނީ ފުލުހުންގެ ތަހުގީގު ނިންމުމުންނެވެ.


mi adhu haveeru addugai gaumee harakaatheh baahvanee\nނަޝީދުގެ ސަރުކާރުގައި ނަގާފައިހުރި އާންމު ރައްޔިތުންގެ ...\nby vomadmin February 23, 2018\n“މަގެ ދީނާ، މަގެ ޤައުމާ ނުކުޅެއްޗޭ” މިޝިއާރުގެ ދަށުން އައްޑޫސިޓީގައި ބާއްވާ ވަރަށް ޚާއްސަ ގައުމީ ހަކާތެއް މިއަދު ހަވީރު 4:00 ގައި ބޭއްވުމަށްޓަކައި މުޅި އައްޑޫސިޓީން މިހާރުދަނީ ތައްޔާރުވަމުންނެވެ.\nމިއަދު ހަވީރު 4:00 ގައި ހިތަދޫ ސްޓޭޖް ސަރަހައްދުގައި ބޭއްވުމަށް ހަމަޖެހިފައިވާ މިގައުމީ ހަރަކާތުގައި މީދޫއާއި ހުޅުދުން ބައިވެރިވުމަށް ބޭނުންފުޅުވާ ފަރާތްތަކަށް ހިތަދުއަށް ދިއުމުގެ ފުރުސަތުވަނީ ހުޅުވާލެވިފައެވެ. މިގޮތުން މީދޫ ބޭފޫޅުން މިއަދު މެންދުރު 2:00 ން މީދޫ ބަނދަރުން ފުރާގޮތައް ހަމަޖެހިފައިވާއިރު ހުޅުދޫގެ ބޭފުޅުން ފުރުމަށް ހަމަޖެހިފައިވަނީވެސް މިއަދު މެންދުރު 2:00 ގައި ހުޅުދޫ ބަނދަރުންނެވެ.\nމިހަރަކާތް ބޭއްވުމަށާ މިހަރަކާތުގައި ބައިވެރިވުމަށް ރަށްޔިތުންގެ މަޖިލިހުގެ މެމްބަރުންނާއި ސަރުކާރަށް ތާއީދުކުރާ ފަރާތްތަކުން މިހާރު ވަނީ އައްޑޫއަށް ވަޑައިގެންފައެވެ.\nއަދި މީގެ އިތުރަށް އައްޑޫ ސިޓީގެ ގިނަ އަދަދެއްގެ ރައްޔިތުން ފޯރިއާއެކު މިހަރަކާތަށް ތައްޔާރުވަމުންދާއިރު މިހަރަކާތުގައި ބޭނުންކުރުމަށް ހަމަޖެހިފައިވަނީ ރަތާ، ފެއްސާ، ހުދުގެ ޓީޝާޓެވެ. އަދި މިތިން ކުލައިގެ ފުއްޕާ ހަންތަކާއި އެކި ލިޔުންތައް ލިޔެފައިވާ ބެނަރތައްވެސް މިހަރަކާތުގައި ބޭނުންކުރުމަށް މިހާރުވަނީ ތައްޔާރު ކުރެވިފައެވެ.\nނަޝީދުގެ ސަރުކާރުގައި ނަގާފައިހުރި އާންމު ރައްޔިތުންގެ ބިންތައް އެރައްޔިތުންނަށް އަނބުރާ ދެނީ\nސިއްހީ ކުއްލި ނުރައްކަލުގެ ހާލަތު އިިއުލާނުކޮށް، ރިސޯޓުތަކުން މީހުން ދިރިއުޅޭ ރަށްރަށަށް މީހުން އެރުން މަނާކޮށްފައި ވަނިކޮށް، ރިސޯޓަކުން ...


ސިއްހަތަށް ނުރައްކާވާ ވަރަށް އިހަވަންދޫގެ ވައި ނުސާފުބާ.....؟ — Ihavandhoo.com\nސިއްހަތަށް ނުރައްކާވާ ވަރަށް އިހަވަންދޫގެ ވައި ނުސާފުބާ.....؟\n15 ސެޕްޓެމްބަރު 2014 12 ޢަބުދުﷲ ޙަމީދު\nއިހަވަންދޫ ކުނިގޮނޑު އެންދުމުގެ ސަބަބުން ރަށުތެރެއަށް އަރަމުންދާ ދުމުގެ ތެރޭގައި ކުދިންތަކެއް ހަރަކާތްތެރިވަނީ\nސިންގަޕޫރުގެ އަވަށްޓެރި އިންޑޮނީޝިއާގެ ސުމަޓްރާގެ ޖަންގަލިތަކުގައި ރޯވެފައިވާ އަލިފާނުގެ ދުމުގެ ސަބަބުން ސިންގަޕޫރުގެ ވައި ސިއްހަތައް ނުރައްކާވާ ވަރަށް ނުސާފުވެ، އެގައުމުގެ ކަމާބެހެ ފަރާތްތަކުން އެކަމާ ކަންބޮޑުވެ އާންމުންނަށް ލިބޭ ގެއްލުން ކުޑަކުރުމަށްޓަކައި އެގައުމުގެ އާންމުން އަމަލުކުރަންވީ ގޮތްތަކެއް ވަނީ ކިޔާދީ ފައެވެ.\nވައިގެ ސާފުކަން ބެލުމަށްޓަކައި ބޭނުންކުރާ މިންގަނޑަކީ ޕީ.އެސް.އައި (ޕޮލިއުޓެންޓު ސެޓެންޑަރޑްސް އިންޑެކްސް) އެވެ. ނެޝަނަލް އެންވަޔަރމެންޓު އެޖެންސީން ހާމަކޮށްފައިވާ ރިޕޯޓެއްގައިވާ ގޮތުގައި ވައިގެ ޕީ.އެސް.އައި 101 ން ފެށިގެން މަތިނަމަ އެ ވައިގެ ތެރެއަށް ނޭވާލުމަކީ ސިއްހީގޮތުން ރައްކާތެރިކަމަކަށް ނުވެއެވެ. އަދި ޕީ.އެސް.އައި 300 އަށް ވުރެ މަތިނަމަ، އެއީ ނޭވާލުމަށްޓަކައި ބޭނުންކުރުން އެންމެ މަތީ ދަރަޖައަށް ނުރައްކާ މިންގަނޑެއް ކަމުގައިވެސް ވެއެވެ. އަދި ޕީ.އެސް.އައި ލެވެލް 150 އަށް ވުރެ މަތިނަމަ، އެފަދަ ވައިގެ ތެރެއަށް ނޭވާލާއިރު މާސްކު ބޭނުން ކުރަންޖެހޭނެ ކަމަށްވެސް ސިއްހީމާހިރުން ބުނެއެވެ.\nހއ. އިހަވަންދޫގެ ކުނިގޮނޑޫ އެންދުމުގެ ސަބަބުން ރަށުތެރެއަށް އަރައިގެންދާ ދުމާ އިންޑޮނީޝިއާގެ ސުމަޓްރާގެ ޖަންގަލިތަކުގައި ރޯވެފައިވާ އަލިފާނުގެ ދުމާ ހާސްބައި ތަފާތެވެ. ސްމަޓްރާގެ ޖަންގަލިތަކުގައި އަނދަމުން ދަނީ ގަސްގަހާގެހި ކަމުގައި ވިޔަސް އިހަވަންދޫގެ ރައްޔިތުންނަށް ލިބެމުންދަނީ އިހަވަންދޫގެ ކުނިގޮނޑުން އަންދަމުންދާ އެތައް ބާވަތްތަކެއްގެ "ތާސީރު" ކޮޅެވެ.\nކުނިގޮނޑުގައި އަންދާ ޕުލާސްޓިކާ ނެޕީ ފަދަ ތަކެއްޗަށް އެކަނި ބެލި ކަމުގައި ވިޔަސް އެތަކެތި އަނދައިގެން ވިހަ ގޭސް ތައް ކަމަށްވާ ޑައިއޮކްސިން، ފުލުއޭޝް، ސަލްފަރ ޑައިއިކްސައިޑް، ނައިޓުރޯޖެން އޮކްސައިޑް، ޓޯލުޔީން، ކާބަން މޮނޮކްސައިޑް، ކާބަނޭޝަސް އަދި ޕެރަފިންސް ފަދަ މާއްދާތައް އުފެދެއެވެ.\nނުސާފު ވަޔަށް ނޭވާލުމުގެ ސަބަބުން ސީދާ އެންމެ ބޮޑު ގެއްލުމެއް ކުރިމަތިވަނީ ނޭވާލުމުގެ ނިޒާމަށެވެ. ވައިގެ ތެރޭގައި ހިމެނޭ ނުރައްކާތެރި ކުދިކުދި ޒައްރާ ތަކާއި ބައެއްކަހަލަ ގޭސްތައް އިންސާނާގެ ނޭފަތުގެ އެތެރޭގައިވާ އިސްތަށިތަކުން ފުރާނާލަ ދެއެވެ. ނަމަވެސް ޕީ.އައި.އެސް ލެވެލް މަތިވެ ސިއްހީގޮތުން ނޭވާލުމަށް ނުރައްކާދަރަޖައަށް ވައިގެ ނުސާފުކަން ދިއުމުން ހަށިގަނޑުގައި ލައްވާފައިވާ ގުދުރަތީ ފުރޭންޏަށް، ވައި ފުރާނާލުން ނުކުޅަދާނަ ކަމަކަށްވެގެން ދެއެވެ.\nއިހަވަންދޫގައި ޕޮލިއުޓެންޓު ސެޓެންޑަރޑްސް އިންޑެކްސް ބެލޭނޭ ނިޒާމެއް ގާއިމުކޮށްފައި ނެތުމާއެކު، މިހާރު އަރަމުންދާ ދުމާއެކު ވައިގެ ނުސާފުކަން ހުރީ ކޮން މިންގަނޑެއްގައިކަން ބެލޭނެ ގޮތެއް ނެތެވެ. އިހަވަންދޫ ކައުންސިލްގެ ރައީސް މުޙައްމަދު އާސިފު ވިދާޅުވީ ކުނިގޮނޑު އެންދުމުގެ ސަބަބުން ރައްޔިތުންނަށް ލިބެމުންދަނީ ކިހާވަރެއްގެ ގެއްލުމެއްކަމެއް ނިމިދިޔަ ކައުންސިލާއި މިހާރުގެ ކައުންސިލުންވެސް ބަލާފައި ނުވާކަމަށެވެ. ނަމަވެސް ކުނިގޮނޑު އެންދުމުގެ ސަބަބުން ސިއްހަތަށް ގެއްލުން ވާނޭކަން ޔަގީންކުރެއްވޭ ކަމަށް އާސިފު ވިދާޅުވިއެވެ.\nއާސިފު ވިދާޅުވީ ރައްޔިތުންނަށް ލިބެމުންދާ ސިއްހީ ގެއްލުން ނިމުމަކަށް ގެނައުމަށް ކައުންސިލުން ގިނަގުނަ މަސައްކަތްތަކެއް ކުރައްވަމުން ގެންދާ ކަމަށެވެ. އެގޮތުން އެކަން ހައްލުކުރެވެން އޮތް ގޮތަކީ ރައްކާތެރިގޮތުގައި ކުނިނައްތާލެވޭނެފަދަ މެޝިނަރީޒް ހޯދުން ކަމަށްދެކި މެޝިނަރީޒް ހޯދުމަށްޓަކައި އެންވަޔަރަންމެންޓު މިނިސްޓުރީއާއެކު މަސައްކަތްކުރަމުންދާކަމަށް އާސިފު ވިދާޅުވިއެވެ. އަދި އިހަވަންދޫދާއިރާގެ އިތްޒަތްތެރިމެމްބަރ މުޙައްމަދު ޢަބުދުﷲ އާވެސް މިކަން ހައްލުކުރުމަށްޓަކައި މަޝްވަރާ ކުރައްވާފައިވާނެ ކަމަށްވެސް އާސިފު ވިދާޅުވިއެވެ. ނަމަވެސް އިހަވަންދޫގެ ގިނައަދަދެއްގެ ރައްޔިތުން ޤަބޫލު ކުރާގޮތުގައި ވައިގެ ނުސާފުކަމުން ރައްޔިތުންނަށް ވަމުންދާ ގެއްލުން ކުޑަކުރުމަށްޓަކައި އިހަވަންދޫގެ ކަމާބެހޭ ފަރާތްތަކުން އެއްވެސް މަސައްކަތެއް ކުރަމުން ނުދެއެވެ. ހެއްކެއް ކަމަށް އެމީހުން ބުނަމުން ދަނީ ކުނިގޮނޑު "އަންދާވަރަށް އަންދަމުން" ދާތީ ކަމަށެވެ.\nކުނިގޮނޑުން އަރާދުމުން އިހަވަންދޫގެ ރައްޔިތުންނަށް ވަމުންދާ ގެއްލުމުން އެމީހުން ސަލާމަތްކޮށްދިނުމަށްޓަކައި އިހަވަންދޫގެ ޒުވާނަކު އިސްނަންގަވައި ތައްޔާރު ކުރަންފެށި ޕެޓިޝަނަށް އާންމުންގެ ފަރާތުން ލިބެމުންދާ ތަރުހީބަށް ބަލާލުމުންވެސް މިކަމުގައި ރައްޔިތުންގެ ކަންބޮޑުވުން ހުރި މިންވަރު ހާމަވެގެން ދެއެވެ.\nދުނިޔޭގެ ބައެއް ގައުމުތަކުގެ ޖަންގަލިތަކުގައި ރޯވުމުން، ސަރުކާރުން ބޮޑު ހަރަދު ކޮށްގެން އެޖަންގަލިތައް ނިއްވުމަށް މަސައްކަތް ކުރަނީ ރޯވެފައިވާ އަލިފާންގަނޑު ރަށުތެރެއަށް އަރާފާނެ ކަމުގެ ބިރަށް އެކަންޏެއް ނޫނެވެ. އެތަންތަނުގައި އަނދަމުންދާއިރު، އަގުބޮޑު ތަފާތު އާލާތްތައް ބޭނުންކޮށްގެން އަލިފާން ނިއްވުމަށް މަސައްކަތް ކުރަނީ އެގައުމުގެ ރައްޔިތުންނަށް ސިއްހީގޮތުން ދިމާވެދާނެ ނުރައްކާތެރިކަމަށްވެސް ބެލުމަށްފަހުއެވެ.\nޕޮލިއުޓެންޓު ސެޓެންޑަރޑްސް އިންޑެކްސް ބެލޭނޭ ނިޒާމަކާނުލާ ދުމުގެ ތެރެއަށް މީހާ ހުށައެޅިގެން މީހާގެ ފަސް ހިއްސު ބޭނުންކޮށްގެންވެސް ވައިގެ ނުސާފުކަން ހުރީ ސިއްހީގޮތުން ރައްކާތެރި މިންގަނޑެއްގައިތޯ ބެލިދާނެ ކަމަށް ފެނެއެވެ. ނަމަވެސް އެތައްހާސް މީޓަރެއްގެ ދިގު ރަށެއްގެ އެއްކޮޅުގައި އަލިފާންޖަހާ ދުންއަރުވާފައި ރަށު އަނެއްކޮޅުގައި ހުރި ފިނިކޮޓަރީގެ ތެރޭގައި ތިއްބަވައިގެން ޕޮލިއުޓެންޓު ސެޓެންޑަރޑްސް އިންޑެކްސް ނުބެލޭނެ ކަމަށް ދެކެމެވެ.\n– 15 ސެޕްޓެމްބަރު 201471\nރައްޔިތުންނަށްވާ ގެއްލުންކުޑަކުރުމަށް ކައުންސިލަރުން ހާދަހާ މަސައްކަތެއް ކުރެބައޭ. ކޮންމެދުވަހަކު ދަނޑަށް ކުޅެންދާއިރު ދަނޑުގަ ހުންނަ ގޯލުތައް ވަކިިނުވިޔަސް ކައުންސިލުން ކުރާ މަސައްކަތް ވަރަށް ރަނގަޅަށް ފެނޭ.\n– 15 ސެޕްޓެމްބަރު 201440\nކާކުތަ ޕެޓިޝަން ހަދަނީ. އެހަބަރުވެސް ގެނެސްދީބަލަ. އޮންލައިން ކޮށް ޕެޓިޝަނުގަ ބާވެރިވެވޭނެތަ؟\nއަސްލު ތިބުނާވަރަކަށް ވާނުސާފެއް ނޫނޭ. ކުޑަކޮށް ކޮށިއަރާގޮތްވެފަ ލޮލުން ދިލަނެގިޔަސް އެއީ އަދި ގެއްލުންވާވަރެއް ނޫނެންނު. ކައުންސިލަށް ޕީޕީއެމް މެޖޯރިޓީ ލިބުނީމަތަ ކަލޭމެނަށް ޕެޓިޝަން ހަދަން އެނގެނީ. ކުރިން އޯކޭ ވެފަ މިހާރު އޯކޭ ނުވަނީ ކީއްވެ؟\n– 16 ސެޕްޓެމްބަރު 201425\nއަޅެ2ދުވަހަށް ނަމަވެސް ކައުންސިލް ހިންގުން ދަނޑުކާރީ ހުންނަ މަފުރާވިލާ ގެއަށް ބަދަލުކޮށްލަ ބަލަ. ހިޔެއްނުވޭ2ދުވަހުވެސް ކެތްކުރެވޭނެ ހެނެއް. ރައްޔިތުން ހަނާވަމުންދާއިރުވެސް މިވެރިން މިތެބެނީ ފިނިކޮޓަރީގަ އެފްބީގަ ތިބެގެން ޕާޓީ ޕުރޮމޯޓުކޮށް ފޮޓޯ އަޅަން. ކީކޭ ބުނާނީ.\n– 16 ސެޕްޓެމްބަރު 201461\nކައުންސިލަރުންނަށް ތިބީ ހުސް ސޮޑުން...\n– 16 ސެޕްޓެމްބަރު 201403\nތީ ކައުންސިލުން ކުރާކަމެއް ނޫން. ފެނަކާން ކުރާކަމެއް.\n– 16 ސެޕްޓެމްބަރު 2014 1 2\nކޮންހާ ގިނަ ބޭކާރު ވާހަކަތަކެއް ދައްކާކަަށް. ސިއްހަތަށް ގެއްލުންވަންޏާ އާއިލާ ޑަކުޓަރުކާރިއަށްގޮސް ހުސްނުވާ އާސަންދާން ފަރުވާ ކުރީމަ ނިމުނީނު. ހަމަގާމު ޖީބަކުން އެންމެ ލާރިއެއްވެސް ހަރަދުކުރާކަށް ނުޖެހޭނެ.\n– 16 ސެޕްޓެމްބަރު 201402\nއެހެންނެންނު ވާނީ ސަރުކާރުގެ ޓިކެޓު ދެންވެސް ލިބޭނީ ޕާޓީ ޕުރޮމޯތު ކުރިވަރަކަށްނު. ހެނދުނު އޮފީހަށް ނުކުމެފަ، ގުޑު މޯނިންގ ޖަހާލާފަ މެންދުރު ވީމަ މެޑަމްގެ ފޮޓޯއެއް އަރުވާލާފަ ރޭގަނޑުވީމަ ގުޑުނައިޓް ފޮނުވާލީމަ އެހުރީ ރައްޔިތުންނަށް މަސައްކަތް ކޮށްދެވިފަ.\n– 16 ސެޕްޓެމްބަރު 2014 1 0\nމިއުޅެނީ ހުސްނުވާ އާސަންދައާ އާއިލާ ޑޮކްޓަރު ނުލިބިގެންނެއް ނޫނޭ. މިއުޅެނީ ރަށުގެ ވެރިން ތިބެގެން ރަށުގެ ރައްޔިތުން "މަޑުމަޑުން ގޮސް މަރާލަން" އުޅޭތީ.\n– 17 ސެޕްޓެމްބަރު 2014 1 0\nރައްޔިތުނަގެ ވިންދާއި އެއްގޮތައް އަމަލުކުރާނެ ބަޔަކު ކައުންސިލަށް ހޮވަބަލަ. ޕާޓީ ޕޮރޮމޯޓްކުރުން ކަމަކީ\nޒުވާނުންގެ ސަރުކާރުން ޒުވާނުންނަށް ދުއްތުރާ ކުރަނީ. ޒުވާނުން ކުޅެން އަންނަ އިރު ޒުވާނުންނަށް ދުންޖަހަނީ..\n– 17 ސެޕްޓެމްބަރު 201400


Jalu hamanujehun: idhaaraathaku ge verin committee ah haaziru kuranee\nޖަލު ހަމަނުޖެހުމާ ގުޅިގެން އިދާރާތަކުގެ ވެރިން ކޮމިޓީއަށް ހާޒިރުކުރަނީ\nމާފުށި ޖަލުގައި ހިނގި ހަމަނުޖެހުމާ ގުޅިގެން ބޭއްވި މަޖިލީހުގެ ހިއުމަން ރައިޓްސް ކޮމިޓީގެ ބައްދަލުވުން -- ފޮޓޯ: މަޖިލިސް\nމާފުށީ ޖަލުގައި މިދިޔަ ބުރާސްފަތި ދުވަހު ހިނގި ހަމަނުޖެހުންތަކާ ގުޅިގެން ކަމާބެހޭ މުއައްސަސާތަކާއި އިދާރާތަކުގެ ވެރިން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީއަށް ހާޒިރު ކުރަން ނިންމައިފި އެވެ.\nއެ ހަމަނުޖެހުމުގެ ތަހުގީގު ގޮސްފައިވާ ހިސާބާއި ޖަލުތަކުގެ މައުލޫމާތު ހިއްސާ ކުރުމަށް، އެ ކަމާ ގުޅުން ހުރި މުއައްސަސާތަކުގެ ވެރިން ހާޒިރު ކުރުމަށް ނިންމީ މިއަދު އޮތް ކޮމިޓީގެ ބައްދަލުވުމުގައި ބަައިވެރިވެވަޑައިގެންނެވި ހުރިހާ މެންބަރުންގެ އިއްތިފާގުންނެވެ. މި މުއައްސަސާތަކުގެ ވެރިން ހާޒިރު ކުރުމަށް ނިންމާފައި ވަނީ އަންނަ ހޯމަ ދުވަހު އޮންނަ ކޮމިޓީގެ ބައްދަލުވުމަށެވެ.\nހޯމް މިނިސްޓްރީއާއި، މޯލްޑިވްސް ކަރެކްޝަނަލް ސާވިސް އާއި، ހިއުމަން ރައިޓްސް ކޮމިޝަންގެ ވެރިން މަޖިލީހަށް ހާޒިރު ކުރަން ކޮމިޓީއަށް ހުށަހެޅުއްވީ މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ (އިންތި) އެވެ. އެ ހުށަހެޅުއްވުމަށް ތާއީދު ކުރެއްވީ ނިލަންދޫ ދާއިރާގެ މެންބަރު އަބްދުލް މުހުސިނެވެ.\nމީގެ އިތުރުން މި މުއައްސަސާތަކުން މާފުށި ޖަލުގެ ހާލަތާ ގުޅޭ ގޮތުން ރިޕޯޓެއް ކޮމިޓީއަށް ފޮނުވަން އަންގަން ވައިކަރަދޫ ދާއިރާގެ މެންބަރު ހަސަން ޒިޔާދު (ފިއްޓެ) ހުށަހެޅުއްވި އެވެ. އެ ހުށަހެޅުއްވުން ވެސް ވަނީ ކޮމިޓީގެ މެންބަރުންގެ އިއްތިފާގުން ފާސްކޮށްފަ އެވެ.\nމިދިޔަ ބުރާސްފަތި ދުވަހު ހަވީރު މާފުށީ ޖަލުގައި ހަމަނުޖެހުން ހިންގާ ބައެއް ގައިދީންނަށާއި ކަރެކްޝަންސްގެ އޮފިސަރުންނަށް ވަނީ ވަރަށް ބޮޑަށް އަނިޔާވެފައެވެ. ހޯމް މިނިސްޓްރީން ބުނި ގޮތުގައި ހަމަނުޖެހުން މައިތިރި ކުރުމަށް އޮފިސަރުން ހާލަތާ ނުބައްދަލު ބާރު ބޭނުން ކުރި އެވެ. މި މައްސަލަ ތަހުގީގުކޮށް، އިހުމާލުވި ފަރާތްތަކަށް އަޅަން ޖެހޭ ފިޔަވަޅުތައް ވެސް އަޅާނެ ކަމަށް ހޯމް މިނިސްޓްރީން ބުންޏެވެ.\nމޯލްޑިވްސް ކަރެކްޝަނަލް ސާވިސް ރައްޔިތުންގެ މަޖިލިސް އެޗްއާރްސީއެމް + މާފުށީ ޖަލު މިނިސްޓްރީ އޮފް ހޯމް އެފެއާޒް\nޖަލު ހަމަނުޖެހުމުގެ ރިޕޯޓު އެޗްއާރްސީއެމުން މަޖިލީހަށް ހުށަހަޅައިފި


"Forrest Gump" Ge Hindi Remake Eh Hadhan Amir Ninmaifi - Vaguthu\n"ފޮރެސްޓް ގަމްޕް" ގެ ހިންދީ ރިމޭކެއް ހަދަން އާމިރު ނިންމައިފި\n5 މަސް ކުރިން ( މާޗް 17, 2019 )\nއާމިރު ހާން ދެން ފެނިގެންދާނީ ހޮލީވުޑްގެ މަޝްހޫރު ފިިލްމެއް ކަމަށްވާ "ފޮރެސްޓް ގަމްޕް" ގެ ރިމޭކް ފިލްމުނެއެވެ. މި ފިލްމުގެ ނަންވެސް ވަނީ އިއުލާން ކޮށްފައެވެ.\nޓޮމް ހޭންކްސްގެ ކެރިއަރުގެ އެންމެ ކާމިޔާބު އެއް ފިލްމު ކަމަށްވާ 1994 ގެ "ފޮރެސްޓް ގަމްޕް" ރިމޭކިން ރައިޓްސް ޕެރަމައުންޓް ޕިކްޗާޒް އަތުން ހޯދާފައިވާ ކަމަށް މިދިޔަ ބުރާސްފަތި ދުވަހު 54 ވަނަ އުފަން ދުވަސް ފާހަގަ ކުރަން ބޭއްވި ހަފްލާގައި އާމިރު ވަނީ ބުނެފައެވެ. އަދި ފިލްމުގެ ނަމަކަށް "ލާކް ސިންގް ޗައްޑާ" ކިޔަން ހަމަޖެހިފައިވާ ކަމަށް އޭނާ ވަނީ ބުނެފައެވެ.\nއާމިރުގެ ފިލްމު ކުންފުނި އާމިރު ހާން ޕްރޮޑަކްޝަން (އޭކޭޕީ) އާއި ވަޔަކޮމް 18 މޯޝަން ޕިކްޗާޒް ގުޅިގެން ގެނެސް ދޭން ނިންމާފައިވާ ފިލްމުގެ ޑައިރެކްޓަރަކީ އަދުވައިތު ޗަންދަން އެވެ.\nއިތުރު ކާސްޓުންނަކީ ކޮބައިކަން އަދި އިއުލާންކޮށްފައެއް ނުވެއެވެ. ނަމަވެސް މި ފިލްމު ގެ ޝޫޓިން އަންނަ އޮކްޓޯބަރު މަހުގެ ތެރޭގައި ފަށާނެ އެވެ. އަދި ފިލްމު ސިނަމާތަކަށް އަންނަ އަހަރު ގެންނަން ނިންމާފައިވާ އިރު އަދި ވަކި ތާރީހެއް ނުނިންމަ އެވެ.\nރޮބަޓް ޒެމެކިސް ޑައިރެކްޓްކޮށް، ހޭންކްސް، ފޮރެސްޓް ގަމްޕް ގެ ރޯލު ކުޅެފައިވާ "ފޮރެސްޓް ގަމްޕް" އަކީ ކޮމެޑީ ޑްރާމާއެކެވެ. މި ފިލްމު ވަނީ އޮސްކާގެ 12 ކެޓަގަރީއަކުން ނޮމިނޭޓްވެ، ހަ ކެޓަގަރީއަކުން އެވޯޑް ލިބިފައިވާ ފިލްމެކެވެ.


މި ހޮސްޕިޓަލްގެ ދަށުން ހިނގަމުންދާ ނ. މާފަރު ޞިއްޙީ މަރުކަޒުގައި މަސައްކަތްކުރުމަށް ޝައުޤުވެރިވާ ފަރާތްތަކަށް މަރުޙަބާ ކިޔަމެވެ. މި ވަޒީފާއަށް ބޭނުންވަނީ، މަސައްކަތަށް ޝައުޤުވެރިކަންހުރި، ޤާބިލް މީހެކެވެ.\nރިސްކްއެލަވަންސް: ހަމަޖެހިފައިވާ އުސޫލުން ވަޒީފާގެ މަސައްކަތަށް ނުކުންނަ ކޮންމެ ދުވަހަކަށް ރިސްކް އެލަވަންސް ދެވޭނެއެވެ.\nނ. މާފަރު ޞިއްޙީ މަރުކަޒު\nއާންމުގޮތެއްގައި މަސައްކަތްކުރުމަށް ހަމަޖެހިފައިވާ ގަޑި:\nރަސްމީގަޑި (ރަމަޟާންމަސް ފިޔަވައި އެހެން މަސްމަހު، ހެނދުނު 8:00 އިން މެންދުރުފަހު 14:00 އަށް)\n1. ހަމަޖެހިފައިވާ އުސޫލުން ޞިއްޙީ މަރުކަޒު ހުޅުވައި/ބަންދުކުރުން.\n2. މުވައްޒަފުންގެ ހާޒިރީއާއި، މުވައްޒަފުންގެ ރަޖިސްޓްރީ ބެލެހެއްޓުން.\n3. އެކިފަރާތްތަކަށް ފޮނުވަންޖެހޭ ސިޓީއާއި، މެސެޖާއި، އެހެނިހެން ލިޔުންތައް ތައްޔާރުކޮށް، ފޮނުވަންޖެހޭ ފަރާތްތަކަށް ފޮނުވުން.\n4. ޞިއްޙީ މަރުކަޒަށް ލިބޭ ސިޓީއާއި ތަކެތި ބަލައިގަނެ އެންޓްރީއަށް އެންޓަރކުރުމަށްފަހު، ހަވާލުކުރަންޖެހޭ ފަރާތްތަކަށް ގަވާއިދުން ހަވާލުކުރުން.\n5. ލިޔެކިއުންތައް ފައިލްކޮށް ރައްކާތެރިކަމާއެކު ބެލެހެއްޓުން.\n6. އެޑްމިނިސްޓްރޭޝަން ސެކްޝަނުން ތައްޔާރުކުރަންޖެހޭ ރިޕޯޓްތައް ތައްޔާރުކޮށް، ފޮނުވަންޖެހޭ ފަރާތްތަކަށް ފޮނުވުން.\n7. ޞިއްޙީ މަރުކަޒުގައި ބޭއްވޭ ބައްދަލުވުންތަކުގެ ޔައުމިއްޔާއާއި ދުވަހު ޔައުމިއްޔާ ލިޔެ ބެލެހެއްޓުން.\n8. އިދާރީ އޮފީސް ބަންދު ވަގުތުތަކުގައި ދިމާވާ އިމަރޖެންސީ ކަންތައްތަކުގައި ވެރިއަކު އަންގާ ގޮތެއްގެ މަތިން މަސައްކަތްކުރުން.\n9. އިންވެންޓްރީ އަޕްޑޭޓްކޮށް ބެލެހެއްޓުމާއި، އިންވެންޓްރީއަށް ވައްދަންޖެހޭ އެއްޗެހި ދުވަހުން ދުވަހަށް އިންވެންޓްރީއަށް ވެއްދުން.\n10. ލިޔެކިއުމާބެހޭ ތަކެއްޗާއި އެހެނިހެން މުދަލުގެ ސްޓޮކް ބެލެހެއްޓުން.\n11. މުވައްޒަފުންގެ މުސާރައާއި ބަޖެޓް ފައިސާގެ ކަންތައްތައް، މާލިއްޔަތު ގަވާއިދާ އެއްގޮތްވާ ގޮތުގެ މަތީން ބެލެހެއްޓުން.\n12. އެޑްމިނިސްޓްރޭޓިވް އޮފިސަރުގެ ދަށުން މަސައްކަތްކުރާ މުވައްޒަފުންގެ ތެރެއިން ހަވާލުކުރެވޭ މުވައްޒަފުންގެ މަސައްކަތް ބެލެހެއްޓުމާއި، މަސައްކަތުގައި ހަރަކާތްތެރިކުރުވައި ސުޕަވައިޒްކުރުމާއި، ސިވިލް ސަރވިސްގެ ގަވާއިދާ އެއްގޮތަށް މުވައްޒަފުންގެ ފެންވަރުބެލުމުގެ މަސައްކަތް ކުރިއަށްގެންދިއުން.\n13. ޞިއްޙީ މަރުކަޒު ހިންގުމާ ހަވާލުވާން ޖެހިއްޖެ ހާލަތެއްގައި މަރުކަޒު ހިންގުމާ ހަވާލުވެ، އިސްވެރިއެއްގެ ހައިސިއްޔަތުން ކުރަންޖެހޭ އެންމެހައި މަސައްކަތް ކުރުން.\n14. މީގެ އިތުރުންވެސް، އޮފީހުގެ ރަސްމީ މަސައްކަތާ ގުޅޭގޮތުން ހަވާލުކުރެވޭ އެންމެހައި މަސައްކަތްތައް ކުރުން.\n1. ހިއުމަން ރިސޯސް މެނޭޖްމެންޓް، ހެލްތު ސަރވިސް މެނޭޖްމެންޓް، މެނޭޖްމެންޓް، ބިޒްނަސް މެނޭޖްމެންޓް، އެމްޕްލޯއިމަންޓް ލޯ، ޕަބްލިކް ރިލޭޝަން، ޓްރޭނިންގ އެންޑް ޑިވެލޮޕްމަންޓް، އިންފޮމޭޝަން ޓެކްނޮލޮޖީ، ބިޒްނަސް އެޑްމިނިސްޓްރޭޝަން، ޕްރޮޖެކްޓް މެނޭޖްމެންޓުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، ހިއުމަން ރިސޯސް މެނޭޖްމެންޓް، ހެލްތު ސަރވިސް މެނޭޖްމެންޓް، މެނޭޖްމެންޓް، ބިޒްނަސް މެނޭޖްމެންޓް، އެމްޕްލޯއިމަންޓް ލޯ، ޕަބްލިކް ރިލޭޝަން، ޓްރޭނިންގ އެންޑް ޑިވެލޮޕްމަންޓް، އިންފޮމޭޝަން ޓެކްނޮލޮޖީ، ބިޒްނަސް އެޑްމިނިސްޓްރޭޝަން، ޕްރޮޖެކްޓް މެނޭޖްމެންޓުގެ ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\n2. ސާނަވީ އިމްތިޙާނަކުން2މާއްދާއި ދަށްވެގެން 'ޑީ' ގްރޭޑް ލިބިފައިވުމުގެ އިތުރުން، ސެކަންޑަރީ ސްކޫލް ސެޓުފިކެޓު އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n1. މަޢުލޫމާތު ފުރިހަމަކޮށްފައިވާ އެޕްލިކޭޝަން ފޯމު (އެޕްލިކޭޝަން ފޯމު، ޞިއްޙީ މަރުކަޒުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މި ފޯމު ޑައުންލޯޑްވެސް ކުރެވޭނެއެވެ.)\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިންބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓުފިކެޓުތަކާއި، ރާއްޖެއިންބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިންބޭރުގެ ޕްރޮގްރާމްތަކުގެ އެކްރެޑިޓްކޮށްފައިވާ ސެޓުފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު، ކޯހުން ލިބޭ ސެޓުފިކެޓު ވަކި ފެންވަރެއްގައި އެކްރެޑިޓް ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީއާއި، ޓްރާންސްކްރިޕްޓުގެ ކޮޕީ)\n(ށ) ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ކުރިޔަށްގެންދާ ރާއްޖޭގެ ޕްރޮގްރާމްތަކުގެ ސެޓުފިކެޓުތަކުގެ ކޮޕީ (މިފަދަ ސެޓުފިކެޓުތައް އެކްރެޑިޓްކުރާކަށެއް ނުޖެހޭނެއެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެކޮޕީއާއި، ޓްރާންސްކްރިޕްޓުގެ ކޮޕީ.\n2016 ނޮވެންބަރު 16 ވަނަ ދުވަހުގެ 14.00 ގެ ކުރިން، ނ. މާފަރު ޞިއްޙީ މަރުކަޒަށް ހުށަހެޅުން އެދެމެވެ.\n2016 ނޮވެންބަރުމަހުގެ ތެރޭގައި ނ. މާފަރު ޞިއްޙީ މަރުކަޒުގައި އޮންނާނެއެވެ.\nނޯޓު: މި ވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައިގެން، 10 ފަރާތެއް ޝޯޓްލިސްޓް ކުރެވޭނެއެވެ.\nމަޢުލޫމާތު ސާފުކުރަން، 6560603 ނަންބަރު ފޯނަށް، ނުވަތަ 6560037 ނަންބަރު ފޯނަށް، ރަސްމީގަޑީގައި ގުޅުން އެދެމެވެ.


Vicky furathama faharah biruveri film akun\nވިކީގެ ފުރަތަމަ ބިރުވެރި ފިލްމުގެ ޕޯސްޓަރެއް--\nވިކީ ފުރަތަމަ ފަހަރަށް ބިރުވެރި ފިލްމަކުން!\nބޮލީވުޑުގައި ކުރިއަރަމުން އަންނަ ޒުވާން ތަރި، ވިލީ ކޯޝަލަށް ފުރަތަމަ ފަހަރަށް ބިރުވެރި ފިލްމެއްގައި މަސައްކަތް ކުރުމުގެ ފުރުސަތު ލިބިއްޖެ އެވެ.\nއިންސްޓަގްރާމު މެދުވެރިކޮށް ބައެއް ޕޯސްޓަރުތައް ހިއްސާކޮށް ވިކީ ވަނީ "ބޫތު: ޕާޓް ވަން-ދަ ހޯންޓެޑް ޝިޕް" ނެރޭނީ އަންނަ ނޮވެމްބަރު މަހުގެ 15 ގައި ކަމަށް ބުނެފަ އެވެ.\nޑައިރެކްޓަރު ބަނޫ ޕްރަތާބް ސިން ޑައިރެކްޓު ކުރާ އެ ފިލްމު ހާއްސަވާ ސަބަބުތައް އެބަހުއްޓެވެ. އެގޮތުން ލޯބީގެ ފިލްމުތައް އާންމުކޮށް ޕްރޮޑިއުސް ކުރާ ކަރަން ޖޯހަރަކީ މި ފިލްމުގެ ޕްރޮޑިއުސަރެވެ. މިއީ ކަރަން ވެސް ބިރުވެރި ފިލްމެއްގެ މަސައްކަތް ކުރާ ފުރަތަމަ ފަހަރެވެ.\nއިންޑިއާގެ ނޫސްތަކުން ބުނާ ގޮތުގައި އެ ފިލްމަކީ މުމްބާއީގައި ކުރިން ހިނގާފައިވާ ހަގީގީ ހާދިސާއެއްގެ މައްޗަށް ނެރޭ ފިލްމެކެވެ. ފިލްމުގެ ލީޑު ބަތަލާގެ ރޯލުން ބޫމީ ފެޑްނެކާ ފެނިގެނިގެންދާ އެފިލްމުގެ ޝޫޓިންތައް މިހާރު ވަނީ ނިމިފަ އެވެ. އަދި މިހާރު ކުރިއަށް ދަނީ ޕޯސްޓް ޕްރޮޑަކްޝަނުގެ މަސައްކަތެވެ.\nއުމުރުން 31 އަހަރުގެ ވިކީ ވިދާލީ މިދިޔަ އަހަރު ނެރުނު ފިލްމު "ރާޒީ" ގައި މަސައްކަތް ކުރި ފަހުންނެވެ. އޭގެ ފަހުން ބޮލީވުޑުން ގިނަ ފުރުސަތުތަކެއް އޭނާއަށް ލިބެމުން އަންނައިރު "ސަންޖޫ" އާއި "ޔޫރީ: ދަ ސާޖިކަލް ސްޓްރައިކް" ގައި ވެސް އޭނާ މަސައްކަތްކޮށްފައިވެ އެވެ. އަދި ކަރަން ޖޯހަރުގެ ކުރިއަށް އޮތް ފިލްމު "ތަހުތު" ގައި މަސައްކަތް ކުރަން ވެސް އޭނާ އަށް ހުށަހަޅާފައިވެ އެވެ.\nބޮލީވުޑް މުނިފޫހިފިލުވުން ވިކީ


ދަރިން ނުލިބިގެން3ދަރިން ބަލަން ހަވާލުވިތަނާ އެއްމާބަނޑު3ދަރިން ދެއްވަވައިފި!\nދެމަފިރިންގެ ކައިވެންޏަށް3އަހަރުވީއިރުވެސް ދަރިއަކު ނުލިބުމުން އެކިއެކި ހޮސްޕިޓަލުތަކަށް ގޮސް ޑޮކްޓަރުންނާއި މަޝްވަރާކޮށް ދަރިއަކު ލިބޭތޯ ކުރި މަސައްކަތުންވެސް އެއްވެސް ނަތީޖާއެއް ނުފެނުނެވެ. އެހިސާބުން ދެމަފިރިން ނިންމީ އެހެން މީހުންގެ ދަރިން ގެންގުޅެ ބޮޑު ކުރުމަށެވެ.\nއެގޮތުން ޤާނޫނީ ބެލެނިވެރިކަމާއިއެކު ކުއްޖަކު ހޯދަން އެކި އެޖެންސީތަކަށް ހުށަހަޅަމުން ދަނިކޮށް އެކުއެކުގައިހެން3އެޖެންސީއަކުން3ކުދިން ހަމަޖައްސައި ދިނުމުން ދެމަފިރިން ނިންމީ3ކުދިންނާއިވެސް ޙަވާލުވުމަށެވެ.\n3 ކުދިންނާއި ހަވާލުވެ3ކުދިން ބަލަހައްޓަން ފެށިތާ މަހެއްހައި ދުވަސްވީތަނާ އަނބިމީހާގެ ކިބައިން އާދައާއި ޚިލާފް ކަންތައްތަކެއް ފެންނަން ފެށުމުން ޑޮކްޓަރަށް ދެއްކުމުން ސްކޭންކޮށްފައި ޑޮކްޓަރު ދިން މެސެޖުން ދެމަފރިންނަށް ލިބުނީ ކުއްލި ސިހުމެކެވެ. އޭނާ އިނީ އެއްމާބަނޑު3ކުދިންނަށް ބަލިވެއެވެ. އަންހެން މީހާ މިހާރު ވަނީ ލޯބިލޯބި3ކުދިން ވިހައިފައެވެ. ދެމަފިރިންނަކީ މިހާރު6ކުދިންގެ މަންމަ އާއި ބައްޕައެވެ. އުންމީދަކީ6ދަރިންވެސް ބަލައި ބޮޑުކުރުމެވެ. އެހެންކަމުން ދެމަފިރިންނަކީ ދުނިޔޭގައި ތިބި އެންމެ "ބިޒީ" މަންމަ އާއި ބައްޕަގެ ތެރޭގައި ހިމެނޭ އެއް ދެމަފރިންނެވެ.


Mahinda gaumu dhookoh vadainugannavaane: Namal\nމަހިންދަ ގައުމު ދޫކޮށް ވަޑައިނުގަންނަވާނެ: ނަމަލް\nބައްޕާފުޅާ މަންމާފުޅާއެކު ނަމާލް ވަޑައިގަންނަވަނީ --\nމަގާމުން އިއްޔެ އިސްތިއުފާ ދެއްވި ލަންކާގެ ބޮޑުވަޒީރު މަހިންދަ ރާޖަޕަކްސަ ގައުމު ދޫކޮށް ފިއްލަވައިގެން ވަޑައިނުގަންނަވާނެ ކަމަށް ދަރިކަލުން ނަމާލް ރާޖަޕަކްސަ ވިދާޅުވެއްޖެ އެވެ.\nމަހިންދަ ރާޖަޕަކްސަ، ބޮޑުވަޒީރުގެ ރަސްމީގެކޮޅު -- ޓެންޕަލް ޓްރީސް -- އިން މިއަދު ވަނީ ނިކުމެވަޑައިގެންފައެވެ. ރައްކާތެރި ތަނަކަށް އެ ބޭފުޅުން ވަޑައިގެންނެވީ ހެލްކޮޕްޓަރެއްގައެވެ. މަހިންދަ އަރިހުގައި އަނބިކަނބަލުންނާއި ތިން ބޭފުޅުންވެސް ވަޑައިގެންނެވި އެވެ. އެއާއެކު މަހިންދަގެ އާއިލާ ލަންކާ ދޫކޮށް ވަޑައިގަތީ ކަމަށް އަޑުފެތުރުނެވެ. އަދި މަގުމަތީ ތިބި އިދިކޮޅުގެ ސަޕޯޓަރުން ވަނީ މަހިންދަގެ އާއިލާއަށް ފިއްލަވައިގެން ވަޑައިގެންނެވުމުގެ ފުރުސަތު ދެއްވައިގެން ނުވާނެ ކަމަށާ ހައްޔަރުކޮށް މައްސަލަ ތަހުގީގު ކުރަން ޖެހޭނެ ކަމަށް ބުނެފައެވެ.\nއެ ވާހަކަތަކަށް ރައްދު ދެއްވާ ނަމަލް ވިދާޅުވީ ބައްޕާފުޅުވެސް އަދި އޭނާވެސް ހުންނެވީ ލަންކާގައި ކަމަށާ ފިއްލަވައިގެން ވަޑައިނުގަންނަވާނެ ކަމަށެވެ. އަދި އެ ބޭފުޅުން ތަމްސީލު ކުރައްވާ ގޮޑިތަކުން އިސްތިއުފާ ނުދެއްވާ ވާޖިބު އަދާކުރެއްވުމުގައި ދެމި ތިއްބަވާނެ ކަމަށެވެ. ނަމަލް ވިދާޅުވީ ދެން އެކުލަވާލެވޭ ސަރުކާރެއް ވުޖޫދު ކުރުމުގައިވެސް މަހިންދަ މުހިންމު ދައުރެއް އަދާކުރައްވާނެ ކަމަށެވެ.\nލަންކާއަށް އިގުތިސޯދީ ގޮތުން ދިމާވެފައި އޮތް ދަތި ހާލަތުން އަރައިގަތުމަށް ދެމެހެއްޓެނިވި ގޮތެއް ނުފެނިގެން އުޅެނިކޮށް ކުރިމަތިވި ސިޔާސީ ހަމަނުޖެހުންތައް ކޮންޓްރޯލުން ނައްޓާ އެ ގައުމު ބޮޑު ބިރުވެރި ކަމެއްގެ ތެރެއަށް ވެއްޓިފައިވާއިރު އެ ގައުމުގައި އިއުލާނު ކޮށްފައިވާ ކުއްލި ނުރައްކަލުގެ ހާލަތު ބުދަ ދުވަހުގެ ނިޔަލަށް ދަމަހައްޓަން ރައީސް ގޯޓާބެ ރާޖަ ޕަކްސަ ރޭ ވަނީ ނިންމަވާފައެވެ.\nސަރުކާރުން ބުނަނީ ބުދަ ދުވަހުގެ ހެނދުނު 7:00 އާ ހަމައަށް ކާފިއު ދަންމާލާފައިވާ ކަަމަށާ މަގުތަކަށް ނިކުމެ އުޅުމަކީ މަނާ ކަމެއް ކަމަށެވެ. ނަމަވެސް އެ އަމުރު އެއްވެސް ސަރަހައްދެއްގައި ތަންފީޒު ނުކުރެވެއެވެ. ހާއްސަކޮށް ހަމަނުޖެހުން ބޮޑު ސަރަހައްދުތަކުގައި ރޭ ފަތިސް ވަންދެން އެތައް ސަތޭކަ ބަޔަކު ދިޔަައީ މަގުތަކުގައި އަޑުއުފުލަމުންނެވެ.\nރުޅިގަދަވެފައިވާ ލަންކާގެ ރައްޔިތުން ގެންދިޔަައީ ސަރުކާރުގެ ވެރީންގެ ގެކޮޅުތަކާއި އޮފީސްތަކަށް ބޮޑެތި ގެއްލުންތައް ދެމުންނެވެ. ބޮޑުވަޒީރު ކަމުން އިސްތިއުފާ ދެއްވި މަހިންދަ ރާޖަޕަކްސަގެ ގެކޮޅެއްގައިވެސް ރޯކޮށް ވަނީ އަންދާލާފައެވެ. އެއީ ހަމްބަންޓޯޓާގެ މެޑަމުލަނައިގައި ހުންނަ އެމަނިކުފާނުގެ އަމިއްލަ ގެކޮޅެވެ. ރާޖަޕަކްސަ މިއުޒިއަމްގައިވެސް ހުޅުޖަހާ ދެއްޔަށް ވަނީ ހަދާލާފައެވެ.\nހަމަނުޖެހުންތައް ބޮޑުކަމުން އަލިފާން ނިއްވާލުމުގެ މަސައްކަތް ކުރެވޭ ގޮތެއް ނުވެއެވެ. އެހެން ކަމުން ހުޅުގަނޑު ފަޅައިގެންގޮސް އަލިފާނުގެ ބޮޑު ހާދިސާއަކަށް ބަދަލުވެ މުޅި ގެއާއި އިމާރާތުގެ ތެރޭގައިވާ ވެހިކަލްތަކާއި ހުރިހާ އެއްޗެއް އަނދައިގެން ދަނީ އެވެ.